REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

(Treći dan rada)

u Trinaestom sazivu

01 Broj 06-2/126-23

1. jun 2023. godine

B e o g r a d

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo, narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije konstatujem da je prisutno 87 narodnih poslanika.

Radi utvrđivanja tačnog broja prisutnih u sali, molim sve poslanike da ubace svoje identifikacione kartice u elektronske jedinice sistema.

Primenom elektronskog sistema utvrđeno je da je u sali prisutno 130 narodnih poslanika i imamo sve uslove za dalji rad.

Četvrtak je, pa pitam da li neko od predsednika, odnosno ovlašćenih predstavnika poslaničke grupa želi da zatraži obaveštenje ili objašnjenje u skladu sa članom 287.

Reč ima Biljana Đorđević.

BILjANA ĐORĐEVIĆ: Zahvaljujem.

Od trenutka kada smo kao poslanici opozicionih poslaničkih klubova 5. maja nakon dana masakra u OŠ „Vladislav Ribnikar“ i masakra u Duboni i Malom Orašju pozvali građane na protest, izneli zahteve protesta Srbija protiv nasilja, vladajuća koalicija nas napada da smo hijene i lešinari, da politizujemo, odnosno kako oni razumeju politizaciju zloupotrebljavamo tragediju. Nije njima zapravo važno šta se stvarno dešavalo u svetu i kakve su se rasprave i protesti odigravali nakon tragedija, šta je suština, onoga što tražimo, jer da je ste i sami bih shvatili da bi trebali jednako da vrednujem ljudski život i da jednako vrednujemo javni interes, ali za njih je najvažnije da oni nisu odgovorni, a to se najbolje postiže tako što se razgovor odgovornosti premešta na napadanje političkih protivnika uz često ponavljanje neistina o njima. Što se više puta one ponove, čak i onih koji ih izgovaraju poveruju u njih, a kad i oni sami poveruju, pošto trenutno zapravo ni sami ne veruju, onda možda i uspeju da ubede nekoga ko je neiformisan.

Problem je što oni koji te napada iznose toliko slabog i nepostojećeg integriteta, da oni i sami sebi ne veruju, a ne veruje više niko ni od građana.

Jedna od stvari koja se prethodnih dana takođe govorila je da zahtevi protesta Srbija protiv nasilja nemaju nikakve veze za zahtevima roditelja. Ja bih očekivala u tom slučaju da nam je Vlada odavno rekla kako je ispunila apsolutno sve zahteve roditelja. Dakle, da su oni davno ispunjeni, jer mislim da bi ovo društvo apsolutno trebalo da postoji saglasnost da u ovakvim kriznim situacijama oni imaju prioritet i njihovi zahtevi, ali da li je baš tako?

Dakle, pitanje za Vladu Republike Srbije šta ste uradili da se ispuni sedam zahteva roditelja dece iz odeljenja VII2 OŠ „Vladislav Ribnikar“ i posebno pitanje o tome šta ste uradili povodom zahteva roditelja da se utvrdi odgovornost ljudi koji su izneli u javnost spisak sa imenima dece iz VII2 odeljenja koji je obišao ceo svet, kao i slike roditelja i dece i da li je za to neko odgovarao u skladu sa zakonom?

Dok se nama zamera što protestvujemo protiv nasilja, što ćemo opet učiniti u subotu 3. juna u 18.00 časova ispred Narodne skupštine, što tražimo odgovornost, vlast istovremeno gazi javni interes na drugim poljima onda kada je sva pažnje usmerena na suočavanje u prevazilaženje ove najveće tragedije.

Tako na sednici Vlade, samo dan nakon masovnog ubistva u školi Ribnikar, Vlada je usvojila Predlog zakona o izmenama i dopunama Zakona o planiranju i izgradnji kojima se ukida naknada za konverziju prava korišćenja o pravu svojine za određene privilegovane kategorije lica koje će tako steći privatnu svojinu na državnom građevinskom zemljištu besplatno, a sve u cilju izgradnje 15 miliona novih kvadrata.

Dakle, moram da postavim pitanje Vladi Republike Srbije da li je zaista taj interes privatnih investitora bio toliko hitan da se taj zakon razmatrao dan nakon masakra u OŠ?

Da li ste upoznati sa mišljenjem vašeg Saveta za borbu protiv korupcije, koja ukazuje na štetnost ovakvog predloga zakona? Kako se kao izvršna grana vlasti odnosite prema činjenici da je Ustavni sud Srbije još 2013. godine u jednoj odluci utvrdio da privatizacija ne podrazumeva prodaju zemljišta, subjekata privatizacije, bez obzira na obim, vrstu i titulara prava na zemljištu, samo promenu vlasništva na društvenim, odnosno državnim kapitalom u ovim subjektima, te da …neustavna odredba kojom je omogućena konverzija prava korišćenja u pravo svojine na građevinskom zemljištu bez naknade.

Isto tako Vlada je neposredno pre svog kontramitinga usvojila Predlog zakona o upravljanju privrednim društvima koje su vlasništvo Republike Srbije kojim planira ono što je u EPS-u već započela, promenu forme organizacije koja omogućava privatizaciju.

Dakle, u tom Predlogu zakona se ne navodi koje su to preduzeće, govori se o nekih 23 javnih preduzeća, neću čitati sva samo neka, „Jugoimport“, Nacionalni parkovi Đerdap, Tara, „Službeni glasnik“, „Pošta Srbije“, „Srbijašume“, Javno preduzeće za skloništa Beograd, Javno preduzeće za gazdovanje zaštitnim šumama, parkovima, lovištima, Nacionalni park Fruška Gora, „Srbijagas“, „Putevi Srbije“, skijališta Srbije, Zavod za udžbenike.

Pitanje za premijerku Anu Brnabić i čitavu Republike Srbije – šta je stvarna svrha ove promene koja nam se sprema, ako to nije lakša prodaja, privatizacija državne imovine ili netransparentno upravljanje onih koji nisu privatizovani ili delom privatizovani.

Pitanje za čitavu Vladu Republike Srbije – da li ste više osećate kao hijene ili kao lešinari? Zahvaljujem.

PREDSEDNIK: Reč ima Borko Puškić.

BORKO PUŠKIĆ: Poštovani građani Srbije, pomaže Bog.

Moje pitanje je upućeno ministru odbrane – kada će biti rešen status profesionalnih vojnika koji su na određeno vreme zaposleni u Vojsci Srbije, kada će isti biti primljeni u stalni radni odnos, jer nije pošteno, a nije ni logično da u trenucima kada nam fali vojnika, mi imamo vojnike koji nisu primljeni u stalni radni odnos?

Takođe, pitanje ministru odbrane – da li su ispunjeni zakonski uslovi za stanje pripravnosti Vojske Srbije imajući u vidu da je činjenično stanje da Zakon o vojsci, član 14. tačka 10) kaže da je vrhovni komandant predsednik republike Aleksandar Vučić, to može da pokrene samo u situacijama kada je proglašeno ratno ili vanredno stanje. Mi nemamo zvanično proglašeno ratno stanje, nemamo vanredno stanje. Takođe pitanje za ministra. U proteklih 12 meseci koliko dana tačno se srpska vojska nalazi u stanju pripravnosti?

Takođe pitanje za ministra odbrane – zašto nisu povećane dnevnice za vojna lica, dnevne naknade za rad na terenu, kada znamo da ista iznosi mizernih nedovoljnih 1100 dinara. Predlažemo momentalno povećanje dnevnica, isplata zaostalih dnevnica koje nisu do sada isplaćene.

Takođe pitanje za ministra odbrane – kada mislite da povećate vrednost boda za naknadu dela troškova za zakup stanova i za naknadu u vezi sa rešavanjem stambenih pitanja vojnih lica, jer preko 15 godina nije promenjena vrednost boda, što je zaista sramota.

Pitanje takođe za ministra odbrane, za Zastava oružje – koliko je u proteklom periodu zaposleno novinara, navodnih eksperata, košarkaških trenera, verovali ili ne, hostesa, koji koštaju Zastavu oružje preko 100.000 evra. To pitaju građani i zaposleni u Zastavi oružje. Takođe, milion i po evra je kredit koji treba tek da se vraća zbog izvođena radova na grejanju? Onda u periodu od 2018.-2023. godine je napravljen dug od 45 miliona evra u Zastava oružje i da li su utvrđene okolnosti ministre odbrane? Ovo pitaju iz Zastava oružje.

Još jedno pitanje za ministra odbrane – zašto u proteklih 200 dana ne postoji imenovan, delegiran, generalni direktor „Zastava oružja“?

Pitanje za Anu Brnabić i Sinišu Malog – da li planirate, po uzoru na EPS, da transformišete 23 vrlo rentabilna, ozbiljna preduzeća, koji predstavljaju državni ponos i državni ozbiljan resurs i da ih pretvorite u a.d. – akcionarsko društvo ili d.o.o, po uzoru na EPS?

Samo od nekih preduzeća su „Srbijašume“, „Srbijagas“, „Pošte“, „Nacionalni parkovi“, „Putevi Srbije“, „Službeni glasnik“, „Zavod za udžbenike“, imajući u vidu da, recimo, „Srbijašume“ ima preko 1.000 hektara, da ima nekoliko hiljada zaposlenih, da se praktično 30% srpske teritorije nalazi, odnosno zemlje države na samoj teritoriji „Srbijašuma“?

Pitanje za ministarku energetike – da li planirate da izdvojite 11 hidroelektrana iz sistema EPS-a?

Pitanje za ministarku pravde – kada ćete izdati nalog za skidanje table osuđenog ratnog zločinca, potvrđenog fašiste i naciste, saradnika okupatora Aćifa Efendije Bljute Hadžiahmetovića, koji je direktno dirigovao ubijanjem hiljada Srba, Jevreja, Muslimana, koji nisu bili njegovi nacistički istomišljenici? Mi smo ponosni antifašisti i antinacistički narod i tražimo da se to hitno interveniše i da se ta istorijska nepravda ispravi.

Ministarka ekologije – građane Užica zanima naziv pravnog lica koje je u reku Đetinju ispustilo ekstremno opasnu veliku količinu hemikalija, jer se preduzeće bavi proizvodnjom hemijske industrije?

Ministarstvo za saobraćaj – put od Sat kule u Prijepolju pa do manastira Mileševa, zašto je stalo sa rekonstrukcijom i revitalizacijom? Tražimo momentalni odgovor i da se krene sa tom realizacijom, koja kasni već dve godine.

Takođe, predsednik Republike Aleksandar Vučić je pre tri godine dolazivši u Prijepolje javno obećao da će se izgraditi put od manastira Mileševa do Zlatara preko velikog sela Kosatice do Vodenje poljane u dužini od 11,5 kilometara. Tražimo intervenciju zašto to ne počinje da se radi.

Pitanje za BIA, VBA i MUP – kakva su saznanja pomenutih, da li su napadima na severu Kosova nad Srbima, od pre dva, tri dana, učestvovali pripadnici američke 101. vazdušno-desantne divizije?

Ministar za boračka pitanja – kada će se isplatiti zaostale nepravedno neisplaćene dnevnice rezervista iz 1999. godine?

Ministar odbrane – da li je planirano održavanje na Vidovdan NATO vežbe sa srpskom vojskom u Bujanovcu na jugu Srbije?

Pitanje Vladi Republike Srbije – sestrinstvo manastira „Izvor“ pokraj Paraćina duboko je zabrinuto, gde im preti oduzimanje imovine od strane opštine Paraćin. Pomenutom manastiru preti oduzimanje imanja na kome se nalazi voda koju koriste dve opštine Ćuprija i Paraćin već 60 godina. Igumanija Marija je uputila zahtev opštini, jer im se ista ne oduzima. Pomozite, molim vas, jer se radi o zaista posebnoj kategoriji, jer one brinu o osobama sa invaliditetom. Zahvaljujem.

PREDSEDNIK: Reč ima Marija Jevđić.

MARIJA JEVĐIĆ: Zahvaljujem, poštovani predsedniče.

U ime poslaničke grupe Jedinstvena Srbija koristim svoje poslaničko pravo da postavim pitanje na osnovu člana 287. i upućujem ih Ministarstvu za rad, zapošljavanje, boračka i socijalna pitanja i Ministarstvu za brigu o porodici i demografiji.

Delatnost centara za socijalni rad je da se brinu i da najbolje štite interese socijalno ugroženih grupa. Međutim, medijsko izveštavanje često prikazuje stručne radnike zaposlene u sistemu socijalne zaštite u negativnom smislu, što u velikoj meri utiče na mišljenje građana o njima i o tome kako oni obavljaju svoj posao. Uloga medija je da objektivno i tačno izveštava, ali je često uloga medija zloupotrebljena sa ciljem postizanja senzacije gledanosti. Posebno zabrinjava činjenica da se na temu zlostavljanja i zanemarivanja maloletne dece iznose neargumentovani zaključci, bez uključivanja kompetentnih osoba.

Na taj način su ozbiljno narušeni principi zaštite prava i interesa deteta, kao i obaveze zaštite podataka o ličnosti. Senzacionalističko izveštavanje medija nije u skladu sa zaštitom interesa dece i sa druge strane predstavlja model po kome se vrši pritisak na rad organa državne uprave, zbunjuje javnost i izaziva efekat urušavanja sistema vrednosti.

Čitajući istraživanje stavova građana o socijalnim radnicima u Republici Srbiji koje su sproveli studenti Fakulteta političkih nauka, smera – socijalni rad i socijalna politika, došla sam do podatka da čak 37,5 ispitanika smatra da je posao socijalnih radnika među ugroženim zanimanjima.

Socijalni radnici su tihi nosioci društva, koji u nastojanju da poprave njegove pukotine svaki dan izlažu svoju sigurnost i psihofizičko zdravlje. Vrlo često intervencija socijalnih radnika na terenu je medijski propraćena i izaziva negativne komentare građana, sa druge strane, socijalni radnici se ne mogu braniti jer su vezani profesionalnom tajnom koja im ne dopušta iznošenje informacija o slučaju kojim se bave.

Ironično je koliko se govori o humanosti, empatiji, osećaju za ljude, a koliko nedostaje razumevanja za socijalne radnike i stručne radnike zaposlene u sistemu socijalne zaštite, koji uz sve pritiske, nedostatke resursa i zakonske barijere završavaju posao. Nažalost, mnogi koji smatraju da su uskraćeni, kojima je država kriva, koje je izneverio sistem, ne znaju kome da usmere svoj bes i razočaranje i stoga ga usmeravaju upravo prema prvoj vidljivoj temi, a to su socijalni radnici, odnosno stručni radnici.

Mislim da je jako bitno da se rad stručnih radnika poštuje jednako kao i rad tužioca i sudija. Potrebno je da i sami tužioci i sudije poštuju mišljenje stručnih radnika i da veruju njihovoj proceni i da zaista imaju status specijalizovanih veštaka, da pravosuđe bude agilnije i da brže reaguje, da može da izvede i druge dokaze i odlučuje da se postupci koji se tiču dece i osetljivih grupa ne bi odugovlačili. Tužioci uglavnom svoj krajnji sud donose na osnovu izjave svedoka, ali često su žene koje su pretrpele nasilje preplašene i pod strahom povlače svoje izjave.

U situacijama kada se proceni da dete mora biti izmešteno iz jedne porodice, iz jednog nebezbednog okruženja, radnici centra su opet na meti javnosti da otimaju decu, da prodaju decu itd. Slika koju stvaraju zajedno paušalni komentari nestručnih osoba pomešani sa medijskim senzacionalizmom dovodi do toga da danas ja postavim upravo pitanje i Ministarstvu za rad, zapošljavanje, boračka i socijala pitanja, kao i Ministarstvu za brigu o porodici i demografiju. Koliko je zaista teško radnicima u centrima za socijalni rad? Kolika je autonomija centara za socijalni rad i da li postoji i da li je u pripremi nacionalna strategija kojom će se povećati broj socijalnih radnika, odnosno stručnih radnika i time se rasteretiti broj predmeta koji obavlja jedan radnik, kao i da li se preduzima nešto konkretno da bi se zaposleni u ustanovama socijalne zaštite zaštitili od uticaja medija i pritisaka medija i društvenih mreža?

Želim da pitam i dokle se stiglo sa izjednačavanjem osnovice zarade stručnih radnika socijalne zaštite sa medicinskim radnicima u socijalnoj zaštiti, s obzirom da je za vreme korone povećana plata našim lekarima i medicinskim radnicima, a samim tim i medicinskim radnicima koji su zaposleni u ustanovama socijalne zaštite, ali sa druge strane, stručnim radnicima i socijalnim radnicima, oni su bili uskraćeni za to povećanje.

Nadam se da će nadležno ministarstvo imati sluha i da će u dogledno vreme odgovoriti na moje pitanje i da će uraditi sve da se status i položaj socijalnih radnika i stručnih radnika u Srbiji poboljša. Zahvaljujem.

PREDSEDNIK: Zahvaljujem.

Reč ima Nikola Nešić.

NIKOLA NEŠIĆ: Hvala, predsedavajući.

Poštovane kolege, poštovani građani Republike Srbije, prvo pitanje za ministra Gašića. Svedoci smo da je ova sednica bila klasična zamena teza. Vladajuća koalicija je ta koja je nametnula da su neke druge dve televizije problematične i da je sporno u REM-u to kako radi „Nova S“ i „N1“. Pitanje za ministra Gašića je – da li je reagovao na napade na „N1“ koji su se desili preksinoć? Kada je stigao poziv, šta je on uradio po tom pozivu?

Takođe, želim da pitam i Anu Brnabić, pošto su svi rekli da su rijalitiji ukinuti, pa ja želim da pitam – po kom to članu zakona je taj rijaliti ukinut? Na osnovu čega je rijaliti ukinut? Evo, može da mi izvestilac Nebojša Bakarec takođe kasnije to odgovori. Voleo bih da čujem. I ovde je bila zamena teza. Šta je u stvari rijaliti? Kakav je to televizijski format? Vi, kolege, niste bili dovoljno informisani da razdvojite da rijaliti može da ima i takmičarski deo, da može da bude i kulinarska emisija, da može da bude čak i u obliku kviza. Nametnuli ste, opet ste zamenili teze i stavili ste, recimo, na primer, „Survajver“. „Survajver“ je klasifikovan, pošto se emituje u mnogim zemljama sveta, pa je tako podesan i za maloletnike u Češkoj, Bugarskoj, Rumuniji i Nemačkoj. Da li ste odradili klasifikaciju rijalitija i kako ste to ukinuli rijalitije? Baš me zanima.

Takođe REM na sve ove zahteve koje ste vi iznosili je morao da reaguje. Vi ste dokazali da REM ne radi svoj posao. Zanemarite ove hiljade građana koje su na ulicama. Zašto niste reagovali? Zašto vi niste podneli zahtev za smenu REM-a. Naveli ste mnogo razloga.

Ja ću samo da ponovim neke od razloga, a svaki od njih je dovoljan da budu članovi REM-a ili smenjeni, ili da podnesu ostavke, zato što je REM zavisna institucija. Oni nisu nezavisna institucija. Zato što ostaju nemi na prikazivanje obezglavljenih leševa u udarnim terminima na nacionalnim televizijama, zato što ćute na pretnje i na nasilje u nacionalnim televizijama.

Ko je kriv za dato uputstvo o tome kako ubiti čoveka od strane Kristijana Golubovića? Zašto ne nalaze sporno kada voditelji jutarnjih programa drže replike pištolja i vitlaju po emisijama na nacionalnim televizijama? Zašto nastavljate da tolerišete sadržaje poput objavljivanja spota sa mladićem koji puca iz snajpera tokom gostovanja vašeg predsednika? Mada, od skora i naš predsednik. Da li je tako?

Zašto podržavate medije koje targetiraju političke protivnike, aktiviste, kritičke novinare? Oliver Ivanović, „Pink“ meta porodice, „Pink“ spot protiv lidera opozicije B92? Zašto dodatno viktimizirate žrtve seksualnog nasilja i zašto kažnjavate televizije koje narušavaju dostojanstvo i privatnost tih žrtava, čitanje astralne karte optuženog za seksualno nasilje Miroslava Aleksića?

Zašto se pravite nemušti kada se promoviše nadrilekarstvo na televiziji, ponavljam dr Željko Mitrović i lečenje Kovida? Zašto dozvoljavate nacionalnim televizijama da preko cele godine emituju propagandu i neobjektivno izveštavaju?

Kako može Olivera Zekić da kaže sve što je bilo pre nije važno, idemo dalje? Zašto slobodni mediji nazivaju kvazinovinarskim, kvazipolitičkim, kvazipolitičkim pošastima, zakržljalim tabloidima i slično? Da li to može REM da saopštava? Zašto REM može da kaže da neće da može? Da li je to odgovornost? Ko snosi odgovornost za ovakvo ponašanje REM-a?

Želim samo da podsetim, i ako se ne reši REM, vidimo se ponovo na ulicama, već sada u subotu. Pozivamo sve, zato što je ovo jedan od zahteva svih onih građana zbog kojih je ova sednica i zakazana, iako je sama tema promenjena, iako je REM rekao da nije spreman za ovu sednicu, iako diskutujemo o drugim temama, moramo ove stvari da rešimo. Jednostavno moramo. Hvala.

PREDSEDNIK: Reč ima Marko Ristić.

MARKO RISTIĆ: Zahvaljujem.

U ime Srpske stranke Zavetnici, od Vlade Republike Srbije i Ministarstva odbrane tražim odgovor. Da li razmišljaju o otkazivanju održavanja NATO vojne vežbe pod nazivom „Platinasti vuk“ koja je planirana za sredinu juna meseca na teritoriji juga Srbije?

Smatram da u situaciji ozbiljne eskalacije sukoba na Kosovu i Metohiji, kada Kurtijeve parapolicijske snage prebijaju srpski narod i kada misija koja rukovodi NATO ne preduzima ništa. Nije ni primereno, a ni razumno da Srbija učešćem u vojnoj vežbi daje legitimitet takvoj politici zapadne vojne alijanse.

Takođe, juče je NATO najavio da će na Kosovo poslati dodatnih 700 vojnika. Tim povodom pitam ministra odbrane. Da li je na bilo koji način od Srbije zatražena saglasnost za dodatno razmeštanje NATO trupa, imajući u vidu da će one biti razmeštene na teritoriji koja je prema Ustavu i Rezoluciji 1244 deo Srbije? Ako nisu tražili našu dozvolu, da li će Ministarstvo odbrane protestovati tim povodom?

Želim da podsetim da je Srpska stranka Zavetnici u više navrata tražila objašnjenje od nadležnih organa, zašto je ukinuta civilna zaštita Republike Srbije na Kosovu i Metohiji? U pitanju je bila formacija od nekoliko stotina pripadnika ljudi policijskog i bezbednosti sektora koji su bili obučeni da reaguju u slučaju albanskih napada na srpski narod. Briselskim sporazumom iz 2015. godine, civilna zaštita je raspuštena. Na taj način Srbima u pokrajini uskraćena je mogućnost organizovanog otpora nasilju iz Prištine.

Zato ovom prilikom ponovo pitam Ministarstvo unutrašnjih poslova, ali i Kancelariju za Kosovo i Metohiju. Zar ne mislite da je krajnje vreme da se u ovoj kriznoj situaciji obnovi civilna zaštita, da se srpskom narodu na Kosovu i Metohiji omogući ovaj vid institucionalnog organizovanja i da im se na taj način olakša da zaštite svoju bezbednost i svoje domove?

Predsednika Narodne skupštine pitam. Zašto ne postupi u skladu sa članom 34. Zakona o lokalnim izborima i raspiše lokalne izbore na opštinama na severu Kosova i Metohije? Kurtijeva okupacija kojoj svedočimo na Kosovu i Metohiji pokazala je da je politika ove vlasti, politika popuštanja pred zapadnim ultimatumima, naivnom verovanju u ZSO i sprovođenja francusko-nemačkog plana, doživela potpuni debakl?

Vreme je da se konkretnim odlukama pruži zaštita i bezbednost Srbima na Kosovu i Metohiji. Vreme je da vratimo institucije Srbiju u pokrajinu. Prva mera je svakako da se srpskom narodu u Mitrovici, Zvečanu, Leposaviću i Zubinom Potoku omogući da sami uspostave svoje organe vlasti u skladu sa Ustavom i zakonima Republike Srbije.

Želim da vas podsetim da je predsednik Republike prilikom posete Topličkom okrugu u kampanji 2019. godine u prisustvu predsednice Vlade Republike Srbije, rekao da je krajnje vreme da za četiri naša najsiromašnija okruga damo poseban dodatak, nešto poput kosovskog, poznatiji kao Toplički dodatak, za naše učitelje, profesore, lekare i medicinsko osoblje, u nameri da pomognemo i podstaknemo ljude da ostanu da žive i rade na ovim prostorima.

Ne znam da li znate da je Toplički okrug za 11 godina izgubio 17.000 stanovnika. Predsednik je tada izdao predlog da se taj dodatak isplaćuje u iznosu od 10%, pa da plata lekara u ovim najsiromašnijim okruzima bude veća za 10% od plate, recimo, lekara u Beogradu.

Zato danas predsednici Vlade postavljam pitanje. Zašto još uvek nije realizovano obećanje o posebnom dodatku za četiri najsiromašnija okruga u Srbiji? Da podsetim, u pitanju su Jablanički, Pčinjski, Toplički i Raški. Zašto se stalo sa tim?

Da li je uopšte postojala ozbiljna namera da se to sprovede u delo ili je bio samo još jedan politički manevar Aleksandra Vučića u kampanji pred tadašnje izbore? Zahvaljujem.

PREDSEDNIK: Zahvaljujem.

Reč ima, Zoran Lutovac. Izvolite.

ZORAN LUTOVAC: Poštovani građani, prvo pitanje postavljam odlazećem ministru Gašiću, šta je preduzeo MUP povodom upada na privatni posede televizije „N1“? Podsetiću vas da je privatni posed svetinja u svakoj uređenoj demokratskoj državi. To je ujedno i napad na slobodu medija, na slobodu govora. Šta je tim povodom preduzeo MUP? Zašto policija nije došla na poziv ljudi sa televizije „N1“? Zašto zvaničnici nisu osudili ovaj upad, nego evo, sa ove strane još dobacuju i negoduju. Zašto se umanjuje značaj ovog napada?

Drugo pitanje, takođe odlazećem ministru Gašiću, da li je tačno da su protesti na Autokomandi i ispred nemačke ambasade organizovani na inicijativu bivšeg predsednika SNS-a, Aleksandra Vučića? Kao, i da li je istina da je upad u dvorište „N1“ takođe inicirano sa iste adrese, kao i najavljeni protesti koji bi trebalo da ometaju već prijavljeni protest?

Treće pitanje, takođe za odlazećeg ministra unutrašnjih poslova, da li je tačna informacija da pratite 24 časa dnevno funkcionere opozicije? Da li za to imate sudski nalog? Zašto to radite bez sudskog naloga? Da pohvalim policiju, zato što je uhvatila počinioce koji su sipali vodu u kafu jednog analitičara, ali sa druge strane da ih pitam, s obzirom da nas prate 24 časa dnevno – ko mi je preti ubistvom dok sam govorio u Skupštini? Ja sam to pokazao i broj i rekao dok sam govorio u Skupštini.

Pod broj dva, s obzirom da nas prate 24 sata dnevno, da li je pronašao osobu koja je odvrnula šrafove na prednjem točku mog automobila i točak se odvalio na putu za Mladenovac? S obzirom da nas prate 24 časa dnevno, da li su pronašli one koji su obili moj stan ili je to fingirano obijanje kako bi se postavile bubice za prisluškivanje?

Sledeće pitanje je upućeno predsedniku države, koji više nije predsednik SNS-a. Kada ćete dozvoliti da se emituju dva minuta naplatne rampe u Doljevcu, kada je zbog bahatosti ubijena Stanika Gligorijević?

To ste obećali građanima Srbije, a posle ste rekli kako je prizor užasan i kako nećete da to optereti građane Srbije. U međuvremenu ste nam pokazivali odsečene glave u udarnom terminu, a Olivera Zekić je rekla da je to edukativnog karaktera.

Još jedno pitanje za odlazećeg ministra Gašića. Gde da prijavim nestalo lice? U pitanju je državna tužiteljka Zagorka Doljevac, pardon, Dolovac. Na koju adresu, kome treba da se prijavi njen nestanak?

Jedno pitanje za Agenciju za borbu protiv korupcije. Da li Željko Mitrović na placu pod zaštitom Zavoda za zaštitu spomenika kulture izvodi radove bez neophodne dozvole i diže višestruko veće nego što je predviđeno za taj deo Beograda, građevina koja je višestruko veća?

Želim da mi Agencija za borbu protiv korupcije odgovori da li tu ima elemenata koruptivnosti, s obzirom da se to ne radi legalno? S obzirom da se to ne radi legalno, sve upućuje na korupciju.

Najzad, ko je ubio Vladimira Cijana? Ko je naručilac ubistva, ko je izvršilac? To je pitanje za odlazećeg ministra Gašića.

Ko je ubio Olivera Ivanovića? Ko je naručilaca, a ko izvršilac?

I, još jedno pitanje, da li će Aleksandar Obradović biti rehabilitovan?

Na kraju, ko je naredio rušenje u Savamali? To je pitanje za Sinišu Malog.

Hvala.

PREDSEDNIK: To bi bilo pet minuta.

Inače, nisam znao da ste počeli da mitingujete ispred N1? Mislio sam da samo ispred RTS-a idete.

Sad moraju i ovi da vas uključe. Nije dovoljno što je ceo dnevnik njihov posvećen vama. Zanimljivo.

Svašta ćemo da čujemo.

Slavica Radovanović ima reč.

SLAVICA RADOVANOVIĆ: Zahvaljujem se, predsedavajući, što ste mi omogućili danas da postavljam pitanja.

Prvo pitanje imam za ministarku kulture gospođu Maju Gojković. Da li će, kada, kako i na koji način reagovati na vređanje istaknutih glumaca koji se ovde nazivaju svakakvim imenima, naročito kada se koristi izraz da su glumci koji prestavljaju ovu državu i koji se takmiče na raznim festivalima i tako podižu rejting ove države, nazivaju šljamovima i drugim imenima? Kako i koje će se sankcije preduzeti prema osobama koje takve glumce, ničim zasluženo, nazivaju takvim imenima?

Zatim, imam pitanje za ministra unutrašnjih poslova. Kako namerava da, nakon usvajanja nove sistematizacije, podeli rešenja onim policijskim službenicima koji su došli zajedno sa prethodnim ministrom Vulinom i tu ostali na visokim mestima, a zna se da nisu imali niti karijerno napredovanje, niti su ispoštovali procedure o karijernom napredovanju, odnosno razvoju, koji podrazumeva konkurse i kako će ih sada rasporediti, kao i kako će rasporediti, kakva će rešenja imati policijski službenici koji su izdejstvovali rešenja u Ministarstvu unutrašnjih poslova, a otišli su zajedno u BIA-u zajedno sa ministrom Vulinom, iako imaju dugogodišnje karijere u Ministarstvu unutrašnjih poslova?

Zatim, na osnovu kog elaborata i koje analize se ponovo otvara srednja škola unutrašnjih poslova i da li je prilikom donošenja odluke da se osnuje srednja škola unutrašnjih poslova, da li su se konsultovali sa profesorima kriminalističko-policijskog univerziteta?

Takođe, pitanje za ministra - kada je poslednji put i ko postavljen na rukovodeće mesto strateškog nivoa rukovođenja koje se popunjava u postupku konkursa pred kadrovskom komisijom Vlade?

Takođe, imam i jedno pitanje za ministra za rad, socijalna i boračka pitanja, a to je sledeće. Od predstavnika i ljudi koji rade u staračkom domu, to je državni starački dom koji se nalazi u Jagodini, dobili smo ove skandalozne slike.

Pogledajte, dragi građani, u kakvim uslovima borave ljudi u staračkom domu u Jagodini.

Ovo su nenormalni uslovi. Znači, oni nemaju osnovne uslove za boravak. Znači, nameštaj je potpuno ruiniran, ne liči ni na šta, ne može da se sedi, ne može da se boravi.

Evo, pogledajte krevete na kojima oni leže i krevete na kojima se oni prebacuju iz sobe u sobu i to pod uslovom da lift radi.

U toj ustanovi lift ne radi već neko vreme, pa tako da bolesnici koji se nalaze, odnosno korisnici usluga koji se nalaze na poslednjim spratovima, nemaju nikakvu mogućnost da im se pruži bilo kakva vrsta nege, da im se dođe u posetu, odnosno da ti ljudi koriste taj dom na način na koji treba da koriste.

Evo, pogledajte kako izgledaju toalet u koje odlaze korisnici tih domova. Znači, takođe su uništeni. Njima tamo prokišnjava krov. Stavljaju se kofe da bi odlazili u toalet.

Za taj dom je već pisano i treba da se unapredi i treba da se nešto uradi, ali ono što je najvažnije to je, evo, pogledajte ako možete da vidite, dragi građani, u kakvim uslovima se tamo peru sudovi i iz kakvih posuda ti korisnici koriste hranu.

Naime, u tom staračkom domu nekada zna da po tri, četiri dana uopšte nema tople vode. Tamo se sudovi u kojima se koristi hrana i u kojima se kuva hrana, peru u hladnoj vodi, a sami znamo da hladna voda ne može da spere, niti može bilo šta da učini da bi se nivo higijene održao, ali ono što je najstrašnije, a to su, na primer, izveštaji od 18.4.2023. godine, gde se kaže – korisnici nisu okupani danima z ato što nema tople vode. Korisnicima se ne može pružiti osnovna higijenska nega, niti im se može pružiti bilo kakva vrsta pomoći, jer se taj dom starački, kažem, državni, nalazi u katastrofalnom stanju i tamo se zbog loših uslova i zbog lošeg tretmana i neadekvatnog tretmana, upravo zbog ovakvih stvari koje se događaja, vrlo često imaju i smrtne ishode.

Ono što je isto strašno, ako bi se obavestio član porodice da njihov korisnik nije u dobrom zdravstvenom stanju i da mu treba pomoć, tim članovima porodice totalno je zabranjeno da dođu i da posete svoje rođake koji koriste te staračke domove.

Znači, pozivam ministra za rad i socijalnu politiku da obiđe državni dom u Jagodini i da proba da pomogne ovim ljudima.

Hvala vam što ste mi dozvolili da pričam.

PREDSEDNIK: Nema na čemu.

Reč ima Miloratka Bojović.

MILORATKA BOJOVIĆ: Poštovani predsedavajući, u ime Srpske koalicije NADA, POKS, Novi DSS postaviću par pitanja.

Prvo pitanje postavljam predsedniku Skupštine. Kada ćete sazvati obećanu sednicu Narodne skupštine o francusko-nemačkom sporazumu i aktuelnoj situaciji na Kosovu i Metohiji?

Sledeće pitanje postavljam predsednici Vlade Srbije. Naime, Momčilo Vučković iz Donje Budriga kod Gnjilana, preminuo je pre dva dana u prištinskoj bolnici od povrede glave, koju je zadobio padom u autobusu kojim je išao na miting Srpske napredne stranke u Beogradu.

Njegovo stanje se pogoršalo nakon što su ga lekari iz zdravstvenog centra Gnjilane koji su pratili autobus, umesto u bolnicu, poslali kod ujaka u Niš da bi ga ujak kasnije vratio u prištinsku bolnicu, gde je operisan zbog obilnog krvarenja na mozgu. Ko je kriv i odgovoran za smrt čoveka koji je išao na miting podrške Aleksandru Vučiću, a išao je samo zbog toga što ima privremeni ugovor sa polovinom plate pomoćnika radnika u školi?

Sledeće pitanje je Ministarstvu zdravlja i ministarki. Da li znate kakvi su uslovi u Opštoj bolnici Smederevo i to u bolnici koja nije samo bolnica za građane Smedereva, kojih ima preko 110 hiljada, već je i okružna bolnica?

To je bolnica na samo 57 kilometara od KC Srbije, a takođe Smederevo je grad sa četiri izlaza sa auto-puta.

Zgrada je previše stara. Građena je od 1929. godine. Nije realno ulagati u renoviranje, već je neophodna potpuno nova bolnica, koju je Smederevo kao grad u kome se nalazi smederevska „Železara“ svakako zaslužio, s obzirom da se uporno hvalite da je smederevska „Železara“ najveći izvoznik u Republici Srbiji, a samim tim daje najveći doprinos BDP-u.

Naime, veliki broj lekara odlazi iz tog zdravstvenog centra zbog loših uslova rada.

Koristim ovu priliku i da pohvalim smederevsku Hitnu pomoć koja je u najkraćem mogućem roku stigla na mesto strašne tragedije u Malom Orašju.

Takođe, velike zasluge imaju i lekari Urgentnog centra i kompletno osoblje zdravstvenog centra „Sveti Luka“.

Inače, grad Smederevo je kupio lokaciju za izgradnju nove smederevske bolnice koja se nalazi na vojnom poligonu na Carini.

Pozivam ovom prilikom ministarku Danicu Grujičić da obiđe smederevsku bolnicu i da sama proceni i uveri se u istinitost mojih tvrdnji.

Takođe, pitanje ministarki zdravlja – kada će ambulante u selima Azerbesnica, Balajnac i Jug Bogdanovac u opštini Merošina ponovo početi sa radom?

Na teritoriji cele opštine Merošina postoji samo Dom zdravlja u centru Merošine. Stoga, građani iz 26 okolnih sela moraju da prelaze udaljenost i veću od 30 kilometar za najosnovnije lekarske preglede.

Sledeće pitanje je Ministarstvu pravde – zbog čega i zašto se odugovlačilo čak osam godina sa predmetom Filipa Breberine koji je nesavesnim i nemarnim lečenjem preminuo u 25. godini života u KCS? Zbog čega nakon otpočinjanja sudskog procesa je sudija donela oslobađajuću presudu posle samo dva ročišta za lekare, a da ne sasluša oštećene?

Filip Breberina je preminuo 4. januara 2014. godine u Beogradu nakon što je šest meseci, kako tvrdi njegova porodica, pogrešno i nesavesno lečen. Obdukcija nije rađena odmah nakon smrti mladića, već ju je porodica naknadno zahtevala. Rezultati i nalazi pokazali su da preminuo od sepse i da je imao maligni tumor na plućima. U bolnici se, između ostalog, tvrdi da ima emboliju pluća.

Iako su od početka mislili da je Filip pogrešno lečen, tek nalaz obdukcije im je to potvrdio, te je porodica preminulog podnela tužba koja godinama stajala u fioci. Prvi put je slučaj otvoren 2015. godine, a opet stavljen u fioku sve do 2020. godine, ali je sudija odmah odbacila optužnicu kao neosnovanu i zatvorila slučaj.

PREDSEDNIK: To je bilo pet minuta.

MILORATKA BOJOVIĆ: Samo da još jednu rečenicu.

Apelacioni sud je ukinuo ovu odluku i naložio sudiji da otvori sudski postupak. Dokle se stigla sa ovim slučajem?

Hvala.

PREDSEDNIK: Reč ima Jelena Milošević.

JELENA MILOŠEVIĆ: Zahvaljujem.

Pitanje za ministra saobraćaja, infrastrukture i građevinarstva, Gorana Vesića, i direktora „Putevi Srbije“, Zorana Drobnjaka – da li je tačno da autobusi koji su prevozili ljude na miting 26. maja nisu plaćali putarinu?

Kakve su to spiskove sa registarskim oznaka autobusa imali zaposleni na naplatnoj rampi Niš sever i ko im je dao te spiskove?

Znam, jer je moj poznanik svojim autobusom prošao upravo na toj naplatnoj rampi. Njega su pitali jel sa mitinga, pa tražili registraciju na spisku. Naravno, nije je bilo. Onda su ga pustili tako što nije platio putarinu jer se stvorila gužva.

Da olakšam, dostaviću ministru i registarsku oznaku, da objasni, ne meni, nego građanima, da li je moguće da neko koristi auto-put a da ne plati putarinu? Da li to važi za sve građane, i one koji nas sada gledaju, ili je to privilegija koju imaju samo ljudi koji idu na miting SNS?

Da li je neplaćanje putarine važilo i za albanske autobuse koji su angažovani da prevoze niške naprednjake, recimo prevoznik „Barileva turist“, čiji je vlasnik blizak Kurtiju?

Da li je tačno da je te autobuse angažovao načelnik Nišavskog okruga, Petar Babović bez znanja vrha stranke?

Takođe, vozači „Niš ekspresa“ svedoče da su putarine bile, citiram: gratis, odnosno da im na elektronskoj naplati na izlazu očitaju tag, a na ulazu im se račun stornira, odnosno anulira, pa iznos bude nula.

Ukoliko ja grešim ja ću se javno izviniti, ali pozivam ministra Vesića da nam dostavi Izveštaj sa svih naplatnih rampi sa putarinama tog dana da vidimo koliko je autobusa prošlo, koliko je putarina naplaćeno, a koliko je računa stornirano.

Takođe, pitanje za Nikolu Selakovića, ministra za rad, boračka i socijalna pitanja – htela sam da tražim dodatno angažovanje socijalnih radnika u školama, budući da su socijalni radnici najbolje obučeni za rad sa porodicama sa decom. Međutim, kako da tražim dodatno angažovanje ako socijalni radnici ne mogu ni da se bave redovno svojim poslom?

Naime, od kada je došlo do promene programa, kada su centri za socijalni rad sa Sistema integral prešli na sistem SOZIS u centrima za socijalni rad je totalno rasulo. Sistem baguje, koči, nema sve elemente potrebne za rad, a nema ni istoriju korisnika, što znači da ako je neki korisnik dugogodišnji centra za socijalni rad to ne postoji u novom sistemu, nego socijalni radnici moraju da izađu iz novog programa, da uđu u novi, prekucaju podatke, pa tek onda da se posvete korisniku, odnosno najosetljivijoj kategoriji našeg društva.

Socijalne radnike ste ovim programom pretvorili u administrativne radnike koji po čitav dan prekucavaju podatke iz programa u program. A zapošljavanje novih ljudi nije moguće. Pazite sad, moguće je zaposliti nove ljude samo u slučaju povećanja broja korisnika, ali ne i u slučaju povećanja obima posla. Zato pitam ministra koja je potreba bila da se sa starog programa, koji je bio funkcionalan, pređe na novi koji nije funkcionalan? Koliko nas je to koštalo i koja firma je isporučila, odnosno od koje firme je nabavljen taj softver?

Pitanje za Aleksandra Vulina, direktora BIA, da li je naša BIA i on kao direktor su znali da se sprema nasilno preuzimanje institucija na Kosovu i Metohiji? Jer ako nije znao, a zna šta večeraju opozicionari, to je ozbiljan bezbednosni propust. Ako je znao, a i pored toga dozvolio dovoženje ljudi, nekoliko hiljada Srba na miting SNS i na severu Kosova ostavio žene i decu same sa pripadnicima ROSU i u nemilost režima Aljbina Kurtija, koji je bez ikakvog sporenja kriv zbog eskalacije na Kosovu, onda nije direktor BIA nego komesar SNS. Znači, dva put da podnese ostavku.

Za kraj, pitanje za ministra policije Bratislava Gašića, kada će da podnese ostavku i zašto ne odmah, i zbog očiglednih i ozbiljnih propusta u vezi sa masakrom u Mladenovcu i zbog izostanka reakcija policije prilikom upada određene grupe ljudi na privatni posed TV N1? On je dužan da zaštiti novinare, privatni posed i sve građane ove zemlje, bez obzira da li su članovi vladajućih stranaka, nisu članovi, novinari i ostali.

A mi se, građani, vidimo u subotu 3. juna u 18.00 časova ispred Narodne skupštine sve do ispunjenja zahteva, među kojima je ostavka ove dvojice. Zahvaljujem.

PREDSEDNIK: Znači, ne traži se ostavka Bratislava Gašića zbog dece nego zbog N1? Dobro, i to da znamo.

Reč ima Aleksandar Marković. Izvolite.

ALEKSANDAR MARKOVIĆ: Zahvaljujem.

Iako nemam običaj da se bavim nekrofilskom politikom poput ovih prekoputa, moram da postavim pitanje – a ko je odgovarao svojevremeno za smrt Jasmine Jovanović iz Velike Plane, koja je tragično izgubila život 5. oktobra na demonstracijama koje je organizovao tadašnji DOS i Vojsilav Koštunica? Možda to zna gospođa iz Smedereva, pošto je Jasmina Jovanović bila iz Velike Plane, a koleginica koja dolazi iz Smedereva i koja je malopre postavljala nekrofilska pitanja možda ima odgovor na ovo pitanje.

Dame i gospodo narodni poslanici, moje pitanje se odnosi na tužilaštvo i ono glasi – a šta čeka tužilaštvo i da li će reagovati povodom najmonstruoznijih laži koje se plasiraju poslednjih dana, a sve u okviru hibridnog, ili ako hoćete, specijalnog rata koji se vodi protiv Srbije?

Naime, pre dva dana je objavljena najnovija u moru laži, u nizu laži koje se svakodnevno lansiraju od strane velikog broja medija, kako štampanih, tako i elektronskih, onda mnoštva nevladinih organizacija, društvenih mreža itd. Ovako to izgleda. Ide naslov – SNS pokreće totalnu pljačku, SNS je započeo privatizaciju 22 javna preduzeća, među kojima se nalaze Srbijavode, Srbijašume, nacionalni parkovi itd. A onda otvorite članak, uđete u tekst i vidite da tamo nema apsolutno ničega, ni jedna jedina rečenica koja bi na bilo koji način potkrepila ovakve bezumne navod u naslovu. Tamo se spominju protesti, tamo se spominje SNS, dnevna politika, nekakvo raslojavanje u društvu, šta ti ja znam, itd, ali nema ničega što bi dokazalo ovakve tvrdnje, ali je zato naslov krajnje bombastičan kako tobože SNS sprovodi totalnu pljačku državne imovine.

O čemu se, predsedniče, zapravo radi? Radi se, i to odgovorno tvrdim, o hibridnom ratu protiv Srbije i pokušajima da se raznim scenarijima, tzv. obojenim revolucijama, maksimalno destabilizuje Srbija.

Dokaza za to ima pregršt. Dovoljno je samo uočiti koliko su i kako sinhronizovani svi napadi na Srbiju i predsednika države. Nema te opozicione stranke, bilo da je ova građanistička, kako sami za sebe vole da kažu, bilo da je ova tzv. patriotska, koja se nije svom snagom obrušila poslednjih dana na Aleksandra Vučića. Nema te organizacije, ni s leva ni s desna političkog spektra u Srbiji, koja se nije svom snagom, da kažem, obrušila, odnosno koja je propustila šansu da napadne Aleksandra Vučića ili Vladu Srbije, ako hoćete. Nema tog spavača koji se nije aktivirao poslednjih dana u Srbiji. Nema tog tobože nezavisnog, a u stvari, vrlo zavisnog medija, zavisnog naravno od para tajkuna Šolaka, koji se ovih dana nije potpuno stavio u službu da 24 sata, sedam dana u nedelji, vodi kampanju protiv Vučića. Nema tog regionalnog medija, naročito iz Zagreba, Sarajeva, delimično iz Podgorice, da ne pričam o Prištini, jel tako, koji se nije najsnažnije uključio u postojeću hajku koja se vodi protiv Vučića.

Naravno, ono što je krucijalno, to su nam i ovi nemili poslednji događaji na severu Kosova i Metohije i ovaj najnoviji teror koji se sprovodi nad Srbima u Kosovskoj Mitrovici, severnom delu naravno, Leposaviću, Zvečanu, Zubinom Potoku.

Opet imamo istu medijsku matricu, isti narativ, isti scenario. Od Vučića pokušavaju da naprave Miloševića, porede ga svaki dan sa njim, prave se paralele sa devedesetima, opet imamo povampirenje nekakvog otpora. Pokreće se propagandna mašinerija u pojedinim stranim medijima, zamenjuju se teze, od žrtava se pravi krivac itd.

Šta je cilj? Cilj je potpuna destabilizacija Srbije, unošenje panike i pometnje, stvaranje atmosfere haosa, a sve u cilju promene vlasti u Srbiji i instaliranje marionetskog režima, koji bi potom bespogovorno izvršavao sve naloge koji bi pristizali spolja.

Zašto Vučića hoće da smene? Zato što je upravo on njima trn u oku. Zato što uporno insistira da je Srbija nezavisna i samostalna država, da je slobodna u donošenju sopstvenih odluka i u vođenju sopstvene politike, politike brige i zaštite srpskih nacionalnih i državnih interesa i upravo je Vučić glavni stožer te politike, politike zaštite državnih interesa i zato neće, predsedavajući, štedeti sredstva da pokušaju da ga sklone. Zahvaljujem.

PREDSEDNIK: Hvala.

Obaveštavam vas da je sprečen da sednici prisustvuje narodni poslanik Dani Zoltan.

Nastavljamo jedinstveni pretres o 1. tački dnevnog reda.

Reč ima, prema listi prijavljenih, Danijela Grujić.

Izvolite.

DANIJELA GRUJIĆ: Poštovani građani, kako je REM odgovorio na opozicioni zahtev poslanika za ostavkom, odnosno smenom članova Saveta REM-a, za oduzimanje nacionalnih frekvencija „Pinku“ i „Hepiju“ i zabranom rijaliti programa, a što su građani podržali svojim dolaskom na masovne i dostojanstvene proteste „Srbija protiv nasilja“? Odgovorio je nedostojnim i nesavesnim Izveštajem koji danas razmatramo i skandaloznom odlukom o dodeli dozvole za rad „Insajder timu“, izdavaču prorežimskog tabloida „Informer“. Pri tome je „Informer“ značajno budžetski finansiran, a krši novinarski kodeks čak 512 puta u drugoj polovini prošle godine, prema monitoringu Saveta za štampu.

Razmatranim Izveštajem relativizuje se problem nasilje, održava se status kvo i direktno se krši Zakon o elektronskim medijima u čl. 5, 47, 50, 51. i 54. On je strogo formalan i ne zalazi u neophodnu analizu programskog sadržaja „Pinka“ i „Hepija i zato ne daje uvid u spornu zastupljenost govora mržnje i podsticanja nasilja na njima.

Otvoreno se zalažući za ove televizije Savet REM-a je potvrdio da je u službi vladajućeg režima, da nema, prema tome, legitimitet da donosi odluke i rukovodi radom regulatornog tela koje bi trebalo da bude samostalno i nezavisno. Imamo REM, dakle, koje ne doprinosi očuvanju, zaštiti i razvoju slobode mišljenja i izražavanja, ne štiti poštovanje ljudskih prava, u prvom redu dostojanstva ličnosti, i ne suprotstavlja se različitim oblicima diskriminacije i nasilja.

Treba imati u vidu da su brojna medijska i novinarska udruženja zatražila pokretanje postupka za razrešenje članova Saveta REM-a zbog dugogodišnje aktivnosti suprotne Zakonu o elektronskim medijima. Zbog toga je krajnje vreme za razrešenje članova Saveta REM-a.

Kao prosvetni radnik ispred Stranke slobode i pravde, poslaničke grupe Ujedinjeni, želim da kažem da je potrebna proaktivna državna politika na humanističkim osnovama u sferama obrazovanja, kulture i informisanja koja će nas voditi ka društvu bez nasilja i govora mržnje. U tom smislu predlažem podizanje kulturnog i obrazovnog nivoa našeg stanovništva uz okretanje svestranom razvoju ličnosti deteta, što je u središtu predloženog zakonskog rešenja od strane moje poslaničke grupe, založen u skupštinsku proceduru pre nekih mesec dana. Dakle, reč je o Predlogu zakona o izmenama i dopunama Zakona o osnovama sistema obrazovanja i vaspitanja.

Predlažem povratak ugleda brojnim urušenim profesijama u našoj zemlji, kao što su profesije – nastavnika, lekara, novinara, umetnika i radnika u kulturi. Uz to predlažem i značajnije ulaganje države u područja obrazovanja, kulture, sporta, socijalne zaštite, zdravstva. Predlagala sam svojevremeno osnivanje kulturne stanice za mlade koja bi po ugledu na Naučnu stanicu Petnica negovala naše mlade naraštaje u pravcu buduće profesije u ovim oblastima, što bi obezbedilo kontinuitet razvoja naše kulture.

Smatram da bi centralna tema države trebala da bude briga o čoveku, umesto jednostrane zanetosti materijalnim razvojem društva, kulama i gradovima na vodi, drumovima, železnicama i mostovima. Dakle, ulaganje u nastanak društva, šansa za naše građane.

Naposletku, predlažem, naravno, negovanje kulture dijaloga u javnom prostoru koja nam i te kako nedostaje, kojoj će biti stran jezik mržnje i u kojoj će postojati odgovornost za javnu reč.

Međutim, preovlađujući odgovor države na aktuelnu krizu je bio represivan, a ne humanizujući. O tome svedoči i Izveštaj sa kojim je Vlada došla na prethodnu sednicu. Reč je o bezbednosnom izveštaju, a o tome govore i one mere koje smo čuli od strane Vlade da će biti preduzete u narednom periodu. Dakle, mi gubimo nevine mlade ljudske živote u stanju opšteg društvenog rasela, izuzetno visokog nivoa agresije u javnom prostoru, političkog progona protivnika i neistomišljenika ovog režima i uz nesposobnost vlasti da se nosi sa posledicama vlastite politike i uskogrudosti. Dostigli smo tako kulminacionu tačku nasilja. Gotovo da je čovek čoveku postao vuk, a ne brat. Ovo ludilo naprosto mora da stane.

Neophodno je da se uspostave delotvorni, ne represivni principi zaštite društva od nasilja. Upravo to je suština zahteva mirnih, ponavljam, dostojanstvenih protesta „Srbija protiv nasilja“, ali i izvrsnih predloga učenika Prve beogradske gimnazije i zahteva Društva za srpski jezik i književnost iznetih unutar inicijative za očuvanje, odnosno zaštitu obrazovnog sistema od daljeg urušavanja, a koja je ušla u skupštinsku proceduru sa preko 100 hiljada potpisa. Dakle, mi živimo u senci strašne tragedije i živećemo još dugo u toj senci, ali naši građani više ne žele da žive u šarenoj laži ovog režima i ne žele mirno da sede i samo posmatraju kako propadaju naše društvo i država. Zahvaljujem se.

PREDSEDNIK: Reč ima Nebojša Bakarec.

Izvolite.

NEBOJŠA BAKAREC: Dobar dan svima.

Hvala vam, uvaženi predsedniče Skupštine.

Uvažena poslanica je članica Odbora za kulturu i informisanje, tako da ona svoj doprinos, moram da priznam, na sednicama Odbora daje, uvek je prisutna i to je u redu.

Moram da podsetim, po stoti put, pošto opozicija već deseti put ponavlja, i to nadugačko, činjenice o TV „Informeru“. Prosto, TV „Informer“ nije deo ovog izveštaja. Vi ste tražili, vi, baš vi lično, a i sve vaše stranke, izveštaj REM-a o televizijama sa nacionalnim frekvencijama. Prosto, moram da vas obavestim da je ova televizija dobila kablovsku dozvolu. Odmah da vam kažem – svako ko se obrati, dobiće, naravno, uz uslov da prođe REM i da preda elaborat i da je sve po zakonu. Ali, uglavnom, te uslove za kablovsku televiziju nije teško ispuniti, tako da su je oni dobili, kao i hiljade kablovskih televizija koje se emituju preko kabla ili preko interneta.

Vi pominjete govor mržnje. Pominjali ste u svom govoru nasilje, načelno niste dali nikakve primere. Međutim, moram vas lično da pitam a i vašu stranku – da li ste vi ikada osudili govor mržnje vašeg lidera, multikom žutog tajkuna i da li ste osudili vi lično savet žena vaše stranke, njegovo porodično nasilje koje je godinama sprovodio nad bivšom suprugom pa se ona obratila policiji, njeni roditelji, pa je davala izjave medijima da ju je tukao i maltretirao čak i kada je bila trudna? Da li ste to ikada osudili? Niste to nikada osudili i pitam vas zašto niste osudili nasilje nad ženama?

Pitam vas – da li ste ikada osudili pretnje smrću koje dolaze iz vaše stranke predsedniku Vučiću i članovima njegove porodice? Daću vam odmah i odgovor – niste osudili. Evo, sad ću da vam citiram.

(Jelena Milošević dobacuje.)

Cenjena poslanica iz Niša se uzbudila, nešto viče, urla, nemojte tako da se ponašate. Ja vas nisam prekidao. Budite pristojni. Sad ću da vam odgovorim ko je pretio smrću, naravno, samo mi dozvolite, kao što sam i ja vama dozvolio da neometano govorite. Jel to vaš doprinos nasilju?

Dakle, govorili ste o humanizujućem nerepresivnom društvu koje vi želite a ono sad nije, o opštem društvenom rasulu.

Poštovana poslanice, ne znam da li ste prespavali period od 2000-2012. godine, šta ste radili tada, gde ste bili? Podsećam vas da su sada, 2023. godine, plate više nego dvostruko više nego u vaše doba 2012. godine, onda su bile 340 sad su gotovo 800 evra i nezaposlenost je smanjena sa 25% koliko je bilo u doba vaše žute hunte na sadašnjih 9%, tako da to opšte društveno rasulo je vladalo u vaše doba, do 2012. godine.

Završiću sa ovim, vaša uvažena poslanica koja je uvaženo urlala ovde iz Niša, a ja sam je inače tokom sednice vrlo sa uvažavanjem pominjao kada je prozivala ovog lažnog ekologa koji sad nije tu a inače voli da popije čovek pa je verovatno tamo, ona ga je prozivala da je bio naš član i ja sam sa uvažavanjem govorio uvaženoj poslanici, a ona se sad dere, preti mi.

Evo, dakle, gospođo uvažena iz Niša, a i vi, druga gospođo, članice Odbora za kulturu, vaš poslanik Slaviša Ristić je 28. 06. 2018. godine zapretio smrću Vučiću i rekao – Zbog Kosova, vi ćete završiti kao ubijeni premijer Zoran Đinđić. Ako to nije pretnja smrću, ja ne znam šta je? Vi ćete možda reći da on nije član vaše stranke. On je izabran na vašoj listi, da niste želeli da ga prigrlite, vi ga ne bi izabrali na svojoj listi i ne bi ga predložili, tako da je on vaš poslanik.

Poslanik koji je izabran na vašoj listi, to je ovaj primerak ovde žuti, jer samo to zaslužuje da ga tako zovemo, iz Kruševca, pretio je mučenjem, silovanjem i smrću sinu i bratu predsednika Vučića i on je na svom Tviter nalogu 8. 12. 2021. godine napisao stravičnu objavu – Andrej i Danilo pronađeni u šahtu kao Gadafi.

Sada vas, poštovane poslanice, i jednu i drugu pitam – da li ste ikada osudili ove pozive smrti i ove pozive nasilja? Pa, niste.

A evo, poštovane vas dve poslanice, dva reda iza vas, još jedan primer, narodni poslanik vaš, baš vaš, je 20. 09. 2018. godine javno pozvao na silovanje premijerke Ane Brnabić i to nije učinio kratko, nego je napisao dugačak jedan Fejsbuk post u kome je detaljno objašnjavao kako Ana Brnabić treba da bude silovana. Tada kada je on to izjavio vaš lider ga je opravdao, ja ga lično čuo u gradskoj Skupštini, rekao je – On je bio strašno uzbuđen. Kao, njega su napadali, pa je, kao, onda opravdano što je pozvao na silovanje.

Ja bih se ovde zadržao, ima još desetine primera, ako budete bili zainteresovani, u daljoj raspravi ja ću vam ih svakako izneti. Hvala vam.

PREDSEDNIK: Povreda Poslovnika, Zoran Zečević.

ZORAN ZEČEVIĆ: Poštovani predsedniče Orliću, reklamiram povredu Poslovnika, tačka 106. Ja bih vas zamolio kao predsednika da Srbiju i nas ovde prisutne zaštitite od ovakvih govora koji nikakve veze nemaju sa dnevnim redom, koji unose takav razdor i takvu mržnju da se to graniči sa jednom teškom patologijom. S obzirom da sam ja hirurg o tome ne mogu da pričam. Mislim da bi moja koleginica mnogo bolje, Sanda Rašković Ivić, mogla da uspostavi neku dijagnozu.

Stvarno ne razumem…

PREDSEDNIK: Dobro. Za ovo deljenje dijagnoza ćete da završite svu priču upravo sada.

ZORAN ZEČEVIĆ: Ja ne razumem. Moram da delim…(Isključen mikrofon.)

PREDSEDNIK: I ovo će da bude vreme od vaše poslaničke grupe.

(Zoran Zečević: Hvala lepo.)

Pošto je potpuno besmisleno.

(Zoran Zečević: Pridružujete se ovome. Je li? Sram vas bilo.)

Nemojte da vičete. Da se opet otimate kontroli.

(Zoran Zečević: Sram vas bilo.)

Jesam vam rekao nešto? Jeste li čuli, Zečeviću, šta sam vam rekao? Da sednete lepo i da se ponašate pristojno.

(Zoran Zečević: Vi da me učite?)

Ja da vas učim, pošto nije niko na vreme.

(Zoran Zečević: Ne možete vi mene da učite.)

Ponašajte se pristojno i nemojte da vičete iz klupa.

(Zoran Zečević: Srbija kuka nad ovakvim glupostima.)

Jel ne razumete?

(Zoran Zečević: Srbija kuka nad ovakvim glupostima.)

Srpski ne razumete, Zečeviću?

(Zoran Zečević: Ne razumem…)

Sedite tu mirno.

(Zoran Zečević: Vi me učite?)

Da. Što se tiče govora o temi, pogledajte malo govor vašeg ovlašćenog predstavnika juče. Šesnaest minuta ne jedna reč, jedno jedino slovo nije bilo o temi pa ste se mnogo uzbudili oko toga juče.

(Zoran Zečević: Jesam.)

Vidim kako. Rekao sam vam da ne vičete.

(Zoran Zečević: Hoću da vičem.)

Šta je još povreda Poslovnika, ako ima toga, ako ne da pređemo na repliku?

Ima.

Marija Lukić ima reč.

MARIJA LUKIĆ: Reklamiram povredu Poslovnika, član 107. govornik na sednici Narodne skupštine dužan je da poštuje dostojanstvo Narodne skupštine. Nije dozvoljeno neposredno obraćanje narodnog poslanika drugom narodnom poslaniku, korišćenje uvredljivih izraza, kao ni iznošenje činjenica i ocena koje se odnose na privatni život drugih lica.

Po ko zna koji put, ovo je prvi put da ja reklamiram povredu Poslovnika, doživljavamo isto od ovog gospodina koji je ovde zadužen da isprovocira narodne poslanike, sve nas koje država, koje ovaj narod koji prati, nažalost, ovu sednicu, moram da kažem nažalost, prati, i koji nas plaća, kao i njega što plaća, kao što plaća sve nas ovde, da čita sudsku praksu, da čita novinske članke i da prepričava kuloare iz restorana Narodne skupštine.

Nije normalno i ja se pitam – do kada ćete vi to dopuštati? Ovim nastupom i nastupom prethodnih dana gospodin je svakako zaslužio da ga njegovim rečnikom, evo sada rečeno, tražimo kolonoskopijom u predsedniku, tj. bivšem predsedniku stranke, SNS, dojučerašnjem predsedniku, ali ovo zaista više nije normalno da dopustite da se koleginicama koje su se…

PREDSEDNIK: Hoćete da ponovite samo?

MARIJA LUKIĆ: … sasvim lepo, savršenom jednom dikcijom, savršenim jednim predlogom obratile ovde da po stoti put dopuštate gospodinu Bakarecu da se ovako izjašnjava o gospođama koje su ispred mene.

Sa druge strane…

PREDSEDNIK: O čemu?

MARIJA LUKIĆ: … isto tako govori o Tvitovima.

PREDSEDNIK: Samo polako, znači, replicirate sada već.

MARIJA LUKIĆ: Ne repliciram, ovo je povreda Poslovnika na član 107.

PREDSEDNIK: Ne moram to da sankcionišem, samo da vam kažem nemojte da vičete, nemojte da vičete.

Znači, replicirate već i ne moram to da sankcionišem kroz vreme. Samo da se razumemo, smeta vam što je narodni poslanik Bakarec pročitao neke navode iz štampe, a nije vam smetalo kada je navode iz nečega što bi, pa teško ko mogao da nazove štampom uopšte, ali se štampa, a to je magazin „Tabloid“, saopštavao neko iz vaše poslaničke grupe?

MARIJA LUKIĆ: Prvi put čujem za magazin „Tabloid“.

PREDSEDNIK: A, prvi put čujete?

MARIJA LUKIĆ: Prvi put čujem za magazin „Tabloid“.

PREDSEDNIK: A, dobro, sada ću da vam objasnim šta je to? To je ono čemu je glavni i odgovorni urednik Milovan Brkić, da li ste čuli za njega?

(Marija Lukić: Čula sam.)

Čuli ste. E, to vam je to. To vam je to.

Dakle, ne moram da sankcionišem kroz vreme vaše poslaničke grupe.

(Marija Lukić: Hoćete li da dopustite da završim?)

Za ovo, 107, ne želite? Dobro.

Znači, ima pravo na repliku narodni poslanik Danijela Grujić, a to što saopštavate šta ste videli i to vam je bilo omogućeno i to je bilo omogućeno i niko nije i niko nije zbog toga bio kažnjavan kao što ste vi tražili po Poslovniku.

(Marina Lipovac Tanasković: Sram vas bilo! Sram vas bilo! Sram vas bilo! Sram vas bilo!)

Ko viče tačno? Nisam čuo ko? Vi, iz Narodne stranke vičite?

(Marina Lipovac Tanasković: Sram vas bilo!)

Verovatno, zato što je narodni poslanik vaše stranke, Vladimir Gajić, taj magazin „Tabloid“ reklamirao u ovoj našoj Narodnoj Skupštini i branio ga kroz institut postavljanja poslaničkih pitanja u novembru prethodne godine. Hoćete da vam pročitam kako ga je lepim rečima opisao vaš narodni poslanik, Vladimir Gajić?

Magazin „Tabloid“, čiji je glavni i odgovorni urednik Milovan Brkić, kao nezavisno novinarstvo, da, da, lepo je što ste zadovoljni time, lepo je što ste zadovoljni time i što kroz ovaj aplauz pokazujete šta je za vas nezavisno novinarstvo, sloboda medija i sušta istina, da su to za vas Milovan Brkić i magazin „Tabloid“.

(Marina Lipovac Tanasković: Sram vas bilo!)

Čestitam kompletnoj Narodnoj stranci i Srđanu Milivojeviću koji aplaudira zajedno sa vama, da pređemo na repliku.

Reč ima Danijela Grujić. Izvolite.

DANIJELA GRUJIĆ: Zahvaljujem se.

Kolege narodni poslanici koji sa mnom učestvuju u radu Odbora za kulturu i informisanje dobro znaju da sam od prve sednice insistirala na osudi i govoru mržnje, u svakom slučaju na doslednosti u postupanju osudi nasilja, tako da ova vrsta replike mislim da je potpuno neosnovana od strane kolege Bakareca.

Druga stvar, meni koja se ne koristim uvredljivim govorom ni u privatnom ni u javnom životu i priliči da pozivam i u svojstvu mi je da pozivam na tu vrstu osude koja jeste značajna. Značajna je zato što daje određeni kontinuitet u razvoju kulture dijaloga.

Postavlja se pitanje kako ko za sebe može da kaže i šta može da kaže, kako postupa i na osnovu čega traži od drugih onda takvo ponašanje, odnosno osudu nasilja i posebno govora mržnje? Zahvaljujem se.

PREDSEDNIK: Dobro.

Sledeća prijavljena je Draginja Vlk.

Nije tu.

Reč ima Miloš Parandilović. Izvolite.

MILOŠ PARANDILOVIĆ: Pošto je ovo moje prvo obraćanje nakon ove velike tragedije dve koje su se dogodile u „Ribnikaru“ i u Mladenovcu, ja želim da izjavim saučešće porodicama žrtava, kao i saučešće celoj Srbiji, jer ovo je jedna velika tragedija koja je verujem pogodila svakog normalnog čoveka u ovoj zemlji, a verujem da je većina takvih.

Niko od vas, gospodo naprednjaci, nije lično uperio prstom i rekao da je neko od vas prouzrokovao neku od ovih nesreća koja nam se zadesila, ali je činjenica da ste za 11 godina svoje vladavine u državi Srbiji napravili nekoliko desetina fabrika zla. Pokupovali ste sve medije, računajući i medije sa nacionalnom frekvencijom. „RTS“ ste stavili potpuno pod svoju kontrolu, lokalne medije ste stavili potpuno pod svoj kontrolu i to su mediji sa kojih se sipaju samo laži i mržnja, ne samo prema predstavnicima opozicije, nego prema svima onima koji drugačije misle.

Da REM ima imalo časti i obraza, niko ne bi morao da zahteva ostavku od njih, sami bi je podneli, jer su oni kolektivno sa Vladom Srbije napravili ovaj karakazan koji mi danas živimo.

Dakle, mi smo danas u jednom karakazanu gde smo došli u situaciju da se lomimo po ulicama i vi kao predstavnici vlasti nikakvu odgovornost ne osećate u svemu tome što nam se dešava. To je jedna velika sramota. Ponizili ste ovaj narod. Napravili ste takav sistem gde se 10 porodica u Srbiji bogati, računajući porodicu Vučić, Brnabić, Mali i još nekoliko njih, enormno bogati.

Ministri su sluge u kupoli vladavine Aleksandra Vučića, poslanici takođe. Da je Vučić hteo umesto ovih 110 poslanika koliko ih danas ima u svom poslaničkom klubu, on bi mogao da ima i 110 kaktusa. Dakle, tolika je vrednost. Kad god se vi pitate da li neko iz opozicije donosi neke glasove ili ne donosi, vi se zapitajte koga ste vi stavili na listu? Stavili ste na listu premijerku bez integriteta koju u svakoj izbornoj kampanji krijete, a onda je volšebno izvučete i postavite na čelo države. Uzmite lepo pa kandidujte te ljude koji se kriju iza Vučićevog imena i te piramide zla koju ste vi napravili da nastavi.

Dakle, osim tih deset porodica, pravo na bogaćenje ima još nekoliko hiljada naprednjaka, kumova, prijatelja. Imamo situaciju da kumovi Aleksandra Vučića imaju neograničenu vlast u ovoj zemlji, da njihova deca mogu da voze mašine od 350 hiljada evra, da prozivaju policiju, a da im policija ne sme ništa. To je država koju ste vi napravili, država koja na „Pinku“ i „Hepiju“ ima skoro 50% ili više od 50% rijaliti programa, a informativa je još veći rijaliti od rijaliti programa. To ste vi uradili od ove države. Onda se čudite što nam se ovo dešava. Nema mesta čuđenju. Ako 10 godina ili 11 punih vaše vladavine vi pravite karakazan od ovog društva, bez ikakvih normi, bez časti, dostojanstva u javnom nastupu, gde stavljate vaše poslušnike i sluge koji idu po nacionalnim televizijama i veličaju predsednika države, kao da je faraon, ne daj Bože, to ste napravili od ove države.

Sad se čudite – a što nam se ovo dešava? Izvinite, čuđenju mesta nema. Ovo je bio epilog i mi kao država u zadnjih 30 godina se bavimo samo epilozima. Kad se katastrofa desi, mi se onda hvatamo za glavu i kukamo i to ko kuka? Kukaju oni koji najviše i najgrlatiji su oni koji su najviše učestvovali u udesu ovog naroda.

Verujte mi, ja ovo ne pričam da bih ja sada ispao pametan, ovo svako vidi ko želi da vidi u Srbiji. Mene duša boli za ovom zemljom šta se sa njom dešava i šta ste od nje napravili, a napravili ste karakazan. Karakazan u kome se svaki dan gubi glava, gde ćemo krenuti u lov jedni na druge zbog atmosfere koju ste vi napravili u ovom društvu.

Sve ovo što ja pričam danas, pričam da spasim svoju savest. Svoju savest, da jednog dana kada odem „gore“ da me neko ne zapita: „Zašto ste ćutali?“ Vama savetujem da ispravite kičmu i da kažete da niste podanici Aleksandra Vučića, da to dokažete…

(Veroljub Arsić: Govedo jedno!)

… da se borite za neki politički program.

(Veroljub Arsić: Govedo jedno!)

Smirite Arsića malo ako nije u stanju da se smiri, da ga ne bi mi smirivali.

Vi ste napravili karakazan od ove države, vi. Za to morate da odgovarate i odgovaraćete pred srpskom istorijom. Verujte mi, deca će vas se stideti a istorija će vas prezirati zbog ovoga što ste uradili u ovih deset godina vladavine, što ste ovu zemlju bacili na kolena, porazili je i ponizili.

Zato pozivam sve građane da u subotu odgovore na jedan miran i dostojanstven način i u 18,00 časova se okupimo i pokažemo još jedan protest da Srbija…(Isključen mikrofon)

PREDSEDNIK: To je bilo pet minuta.

Za vas koji ste se pitali šta je, evo ovo vam je bio još jedan tekst iz magazina „Tabloid“ Milovana Brkića, za koga ste čuli.

(Tatjana Manojlović: A rečnik Arsićev?)

(Marija Lukić: Nisam vas čula.)

Čuli ste.

Sad mi je stigao i stenogram pa sam i ja saznao, pošto nisam čuo, niste smeli to da ponovite šta ste rekli malo pre narodnom poslaniku Bakarecu.

(Tatjana Manojlović: Jeste dobili napismeno šta je rekao Arsić? Vređa poslanika.)

Savršeni primer vaspitanja i lepog ponašanja sa vaše strane, savršeni primer.

(Tatjana Manojlović: Nisam čula.)

Niste sada vi čuli? Evo ja ću vama da ponovim. Dakle, dobio sam napismeno šta ste rekli malopre narodnom poslaniku Bakarecu. Savršeni primer vaspitanja, lepog poštovanja narodnih poslanika, Narodne skupštine, ništa lepše niste mogli da kažete o sebi od onoga što ste tada rekli.

(Tatjana Manojlović: Jeste dobili napismeno šta je rekao Arsić? Jeste li čuli?)

Sad ćemo da čujemo i njih, ništa se vi ne brinite, sada ćemo da čujemo i njih, jer sad ide prvo pravo na repliku, Milenko Jovanov. A vi slobodno konsultujte magazin „Tabloid“ za dalje.

Dva minuta, izvolite, Milenko Jovanov.

MILENKO JOVANOV: Mi smo sada uspeli da čujemo zaista sve da osoba koja je nastala politički zahvaljujući „Hepiju“, sada govori o tome da je „Hepi“ sporan, valjda zato što ga nije dovoljno promovisao u jutarnjem programu posle ručka, predveče i naveče, valjda to nije bilo dovoljno, jedino u noćnom programu ne znam da li je učestvovao u onom što se emituje posle 24 sata.

Čuli smo takođe u uvodu samom da kaže kako se neko obraća ne znam kojim rečima onda ste čuli uvrede, klevete, laži i najbrutalnije, ali ne pada mi napamet ništa od toga da odgovaram iz prostog razloga što neko ko je ovde ušao da drži predavanje kako je ko ovde ušao neko ko je u minut do 12 našao doktora Nestorovića da stavi na listu da bi prešao cenzus, to stvarno ne zaslužuje čak ni odgovor.

Ali, evo ići će izbori bože zdravlja, pa će novo lice Srbije imati priliku da se izmeni, nadam se da će na izbore samostalno, da će samostalno da prikupi potpise, da predloži listu, ta lista treba da ima 250 kandidata, ne može samo jedno, pa ćemo videti ko je tih 249 posle itd, ali to je sve nebitno. Meni je ovde interesantno nešto drugo što je objavio Šolakov tabloid u današnjem izdanju i potvrdili bukvalno sve što sam govorio ovih dana.

Kaže - očigledno su Vučiću karijere Vulina i Gašića, mnogo važnije od mira u Srbiji i zahteva velikog broja građana. Još jednom - očigledno su Vučiću karijere Vulina i Gašića mnogo važnije od mira u Srbiji i zahteva velikog broja građana.

Prema tome, hvala vam što ste potvrdili ono što govorim danima, da vam je ideja da izazovete građanski rat, da to radite podizanjem tenzija do maksimuma, da to radite preko Šolakovih medija „N1“, „Nova S“, „Nova“, „Danas“ i ostalih, da vam se i neki nedeljnici u tome priključuju i to je tačno i hvala vam što ste priznali da u Srbiji neće biti mira ako ne budu ispunjeni vaši zahtevi. To je ono što sve vreme govorim, to je ono što sve vreme tvrdim, samo što Srbija više nije država u kojoj ćete vi sprovoditi hibridne operacije, ma koliko vas američke ili koje već agencije u ovome vodile. Ponavljajte ono što ste radili 2018. godine, tako ćete proći i sada, dakle, ono što hoćete, građanski rat dobiti nećete, ali mi je drago da priznajete da u tom pravcu radimo.

PREDSEDNIK: Reč ima Nebojša Bakarec.

NEBOJŠA BAKAREC: Hvala vam, poštovani predsedavajući.

Ja moram da vam kažem da sam iznenađen, znači ipak u toku ove rasprave ovakvu diskusiju ovog poslanika koji ne pripada nijednoj poslaničkoj grupi, još nisam čuo. On pošto ja pažljivo sedim, od početka do kraja na svakoj sednici, znači tačno znam on čovek dolazi jednom mesečno u Skupštinu, izviče se. Ima svoja tri minuta, onda se izviče, izdere, izvređa nas i ode. Vidim da je još tu, što mi je drago. Prosto moram da kažem čovek je izgubljen u vremenu i prostoru, izbačen je iz jedne stranke, izbačen je iz druge stranke, iz jednog poslaničkog kluba, iz drugog poslaničkog kluba i sada je usamljen, niko ga neće, zbog toga verovatno viče.

Takođe bih morao da uputim pitanje Administrativnom odboru da prosto to ispitaju, on čovek tvrdi da je prijavljen u Priboju, on živi u Beogradu od 2017. godine, pa molim da se to ispita, da li traži putne troškove i sve itd. I za kraj, ta njegova diskusija me je podsetila na jednu divnu pesmu koju svi volimo Vladislava Petkovića Disa „Naši dani“, dakle, „Progledale sve jazbine i kanali, na visoko podigli se sutereni, svi podmukli, svi prokleti i svi mali, dostojanstva podeliše idioti“. Hvala vam.

PREDSEDNIK: Uopšte neću da ulazim u to ko se prepoznao u pesmi Petkovića Disa.

Veroljub Arsić je sledeći prijavljen.

VEROLjUB ARSIĆ: Poštovane dame i gospodo narodni poslanici, za duže od dve decenije poslaničkog staža nisam doživeo da me neko naziva kaktusom i slugom i to može da uradi samo baraba i niko drugi.

Čovek bez dostojanstva i čovek koji ne poštuje druge i koji neće da poštuje razlike koje imamo, pogotovo da jednog Srbina naziva slugom, treba da ga bude sramota. Za sve ono što sam prošao u životu, sramota.

Danas vodimo raspravu o REM-u, govoru mržnje, kontroli medija, slobodi govora i čudi me da bivši režim zaboravlja da su ovde samo pre neku godinu kada je govor mržnje u pitanju i pozivanje na nasilje njihovi poslanici iz DOS-a prizivali u Srbiji Majdan i ukrajinski scenario. Vaši poslanici to ste zaboravili.

Jel je Majdan posledica nasilja? Jeste. I kada to nasilje hoćete da primenjujete u Srbiji, onda je to za vas povoljno, to vama ne smeta. Nešto kasnije počeli su da prizivaju u ovoj istoj sali skopski i makedonski scenario. Ima poslanika koji su i tada bili poslanici i sada oni nama mogu da pričaju o govoru mržnje i nasilju, a svaki mogući pokušaj incidenta pokušali su sa njim da pokrenu nasilje i na nasilan način preuzmu vlast preko tzv. obojenih revolucija, što je ulepšano ime za nasilno menjanje izborne volje građana.

O tome se danas vrlo malo priča, ali evo ja ću vam sada pročitati jedan članak. Početkom godine „Republički zavod za statistiku izneo je alarmantan podatak da u Srbiji bez posla svakog meseca u proseku ostane grad veličine Loznice, obzirom na to da svakog dana otkaz dobije 555 radnika. Paralelno sa tim, oni građani koji imaju sreću da rade suočavaju se rastućom inflacijom devalviranjem ili smanjenjem plata, ali i sa neizvesnošću da li će sutra ostati bez posla. Prema podacima koje je upravo objavila Evropska komisija, Srbija je prva u regionu po porastu stope inflacije sa rastom cena od 10,3%“. Dalje u tom istom članku se kaže „sve više preduzeća u Srbiji je primorano da otpušta radnike. Naš sagovornik, vlasnik jedne građevinske firme u Beogradu, koji je molio da ostane anoniman kaže da je početkom 2009. godine morao da otpusti čak 122 od 250 radnika“. Da ne čitam ceo članak, „Beograđanin Predrag Lazić radi u jednom privatnom uvozno-izvoznom preduzeću koje je zatvoreno u periodu krize, čekajući na berzi rada sa dvoje dece i ženom koja takođe ne radi, primoran je da radi na crno. Taj posao obezbeđuje neka sredstva za život, ali nemam ni penziono ni socijalno osiguranje“. Ekonomista Miroslav Zdravković kaže „što se mene lično tiče, mislim da sposobnost stanovništva za trpljenjem ovde u Srbiji je osnovna životna veština. Ekonomskog oporavka ni statističkog u Srbiji tokom prošle godine gotovo da nije bilo, jer je rast BDP bio skromnih 1,8%“. To je jedan članak za vreme vlasti bivšeg režima, ali nije iz naših medija. Članak koji opisuje kako 555 građana Srbije svakog dana dobije otkaz, da mesečno jedan grad veličine Loznice ostane bez posla za vreme bivšeg režima, napisao je „Dojče vele“. Ne možete izvor da osporite.

Zašto nije bilo u domaćim medijima? Evo ovako, imali smo sada zahteve nekih opozicionih poslanika iz bivšeg režima da RTS prenosi njihov miting i proteste protiv nasilja. Hajde da vidimo kako je to izgledalo kada su oni bili na vlasti.

Skupština Srbije nastavila je u sredu raspravu o amandmanima na Vladin Predlog zakona o telekomunikacijama. Iako je ukinuto vanredno stanje, ni danas, kao ni prethodnih više od 40 dana nije bilo direktnog televizijskog prenosa sednica Narodne skupštine. U Skupštini niko nije mogao da odgovori na pitanje zbog čega nema prenosa sednice parlamenta i ko je nadležan da to pitanje reši. Potpredsednica Skupštine Gordana Čomić kaže da je prenos izostao jer državna televizija nije imala tehničke uslove da ga omogući.

Da li je to ta demokratija? Tražite da vam se prenosi miting, a kad ste na vlasti ne može ni sednica Skupštine Srbije. Baš ste neka alternativa SNS i Aleksandru Vučiću. Baš velika.

Idemo dalje. Direktni prenosi sednica Narodne skupštine Srbije mogli bi biti ukinuti od 1. oktobra, ukoliko se parlament do tada ne sporazume sa RTS-om, 10. septembar 2008. godine. I tad ste hteli da ukinete prenos sednica Narodne skupštine.

Dana 28. aprila 2011. godine, „Blic“: „Skupština Srbije poslaće danas RTS-u konačnu verziju ugovora o prenosu sednica parlamenta“. I tada ste hteli da prekinete prenos sednica Narodne skupštine. Zašto? Šta vam smeta stranački pluralizam? Da li je to demokratija, ukidanje sednica preko javnog servisa? Kažete da pripada svim građanima. Pa pripada. Pa što ste ukidali prenose sednica?

Sad, bilo je ovde kritika mnogo, na mnogo televizija i njihovih uređivačkih politika. Ovo je zvanični izveštaj, državni, Saveta za borbu protiv korupcije od 19. septembra 2011. godine. U tom izveštaju se kaže: „Savet je tokom analize obimne dokumentacije uočio tri glavna problema medija. Jedan od tih problema je problem RTS, koji umesto javnog servisa ima ulogu servisa političkih stranaka i vladajućih elita, što sve za posledicu ima zatvorenost medija za brojne probleme sa kojima je Srbija suočena, pa i za problem korupcije“, 2011. godina, gospodo, vreme vaše vlasti. Što sad ćutite? Što sad izlazite iz sale? Sad vam se ne sviđa?

Državne institucije u Srbiji izdvajaju velika budžetska sredstva na oglašavanje i promociju, čime se ostvaruju lična i partijska promocija. Da li je to funkcionarska kampanja? Pa, jeste. Samo vaša. Na godišnjem nivou, na uzorku od 50 najznačajnijih institucija, nije manja od 15 miliona evra. Evo sad spiska ko je uplaćivao za funkcionersku kampanju za vreme bivšeg režima.

Finansijska sredstva za medije izdvajali su „Telekom Srbije“, Ministarstvo životne sredine i prostornog planiranja, Agencija za privatizaciju, Ministarstvo ekonomije i regionalnog razvoja, Ministarstvo zdravlja, Ministarstvo poljoprivrede, šumarstva i vodoprivrede, pa je zato gotovo nemoguće pronaći analitički tekst, odnosno istraživački pristup novinara kada izveštavaju o radu ovih institucija. Jel to diktatura, gospodo? Pa jeste. Baš ste vi neka alternativa Aleksandru Vučiću i SNS. Što lažete ove ljude ispred? Što ne kažete da biste bili sad još gori?

Posebni uticaj državni organi ostvaruju preko RTS-a koji, umesto da bude javni servis građana, predstavlja servis političkih struktura i produkcija koje blisko povezane sa vrhovima vladajućih stranaka. Tokom rada na ovom izveštaju posebno smo imali problem sa delom o javnom servisu, jer rukovodstvo RTS-a je mesecima odbijalo da dostavi dokumentaciju koju je Savet za borbu protiv korupcije tražio na osnovu Zakona o dostupnosti informacija od javnog značaja. Ni do dan-danas Savet nije dobio svu traženu dokumentaciju. Pa idite tražite od bivšeg gradonačelnika, pošto Savet nema mogućnost.

Kažete – ko kontroliše medije? Idemo dalje. Polovinu udela dnevnih listova „Pres“ poseduje preduzeće registrovano na Kipru, „Amber pres limited“ iz Limasola. Nepoznato je ko stoji iza te firme, pa se o vlasniku „Ambera“ i danas samo spekuliše. S obzirom na prirodu tekstova u ovom listu, u javnosti se često pominjalo da iza te kiparske firme zapravo stoji Miroslav Mišković, a jedno vreme i njegova doskorašnja saradnica Milka Forcan. Kontrola nad ovim pripisivana je čak i Draganu Đilasu, gradonačelniku Beograda, potpredsedniku DS i vlasniku moćnih marketinških kompanija „Multikom grupe“ i „Dajrekt medija“. Znači, naše pare su išle na Kipar, narodne. Jedan glumac, zove se Nikola, reče da su to narodne pare, da pripadaju svim građanima, samo izgleda da je pobrkao lončiće. Lopov je bivši režim, on je iznosio to na Kipar.

Idemo dalje, ima tu dosta. Daću kolegama poslanicima da vas podsećaju.

Uz obrazloženje da samoreklamira usluge mobilne telefonije, „Telekom Srbija“ je imao ugovore sa većinom medija u Srbiji. Druga dva operatera mobilne telefonije troše nešto manje sredstava na marketing „Telekoma“. Najviše novca troši se na oglašavanje na RTS-u, televiziji „Pink“ i RTV, B92. Znači, „Telekom“ je davao novac „Pinku“ kada je suvlasnik bio bivši gradonačelnik Dragan Đilas. I tada vam Željko Mitrović nije smetao i program „Pinka“ vam nije smetao, ništa vam od toga nije smetalo. Da li ste mu davali novac? Sad vam smeta. Ne znam.

Idemo dalje. Ima još. „Elektroprivreda Srbije“ od 2008. do 2010. godine je izdvojila 14,6 miliona dinara za medije. Znate kome je najviše dala? Dnevnom listu „Danas“, opet bivšem gradonačelniku. List sa tiražem od 1.000 primeraka.

Idemo dalje, „Multikom grupa“, svima je poznato, bivšeg gradonačelnika, većinski je vlasnik domaćih preduzeća, preduzeća za promotivne aktivnosti, da ne nabrajam sad, između ostalih i štamparija „Big print“ za štampanje itd. E sad, u kojoj je „Multikom“ sve donedavno bila suvlanik 49%, realizuje najskuplje televizijske programe, poput „Velikog brata“, više puta spominjanog. Ali pazite sad ove bizarnosti, „48 sati svadba“, pa još bizarnije, „Menjam ženu“, pa „Operacija trijumf“, pa „Uzmi ili ostavi“, pa „Sve za ljubav“, sve rijaliti do rijalitija. Sve rijaliti do rijalitija. Sve se finansira iz budžeta Republike Srbije.

(Predsednik: Cakiću, samo malo tiše, ako može.)

„Multikom“ i „Dajrekt medija“ iz godine u godinu beleže rast neto dobitka, pa je tako „Dajrekt medija“, prema podacima iz APR-a, u 2008. godini ostvarila neto dobit od 558.628.000 dinara, dok je u prethodnoj 2007. godini bio manji za 200 miliona, jer tad nije bio gradonačelnik, nego je bio samo ministar, pa je ostvario prihod od 380.604.000 dinara. U 2009. godini neto dobitak je bio 619 miliona dinara, a u 2010. godini 759 miliona dinara građana Srbije uzeo je „Dajrekt medija“ i „Multikom grupa“.

Prema navodima iz štampe, Dragan Đilas preko svojih agencija kontroliše zakup najvećeg dela reklamnog prostora na nacionalnim i regionalnim televizijama u Srbiji. Kako bi proverio informacije, Savet je 27. septembra 2010. godine podneo RTS-u zahtev za pristup informacijama od javnog značaja, kojim smo tražili ugovore o medijskom oglašavanju sa marketinškim agencijama od 2007. do 2010. godine. Kako RTS nije dostavio Savetu najveći deo tražene dokumentacije, nismo bili u mogućnosti da istražimo ovaj problem. Zaključke do kojih smo došli na osnovu malog dela tražene dokumentacije koju nam je dostavio RTS iznećemo u delu izveštaja koji se odnosi na javna ulaganja.

Kada su u pitanju, opet povezano lice sa bivšim gradonačelnikom, na osnovu podataka dobijenih od Trezora Narodne banke, Savet za borbu protiv korupcije utvrdio je da je štamparija Big Print koja je članica „Multikom grupe“, ostvaruje direktnu poslovnu saradnju sa državnim institucijama među kojima ima onih koji se finansiraju iz budžeta grada Beograda, čiji je gradonačelnik upravo Dragan Đilas. Ta firma pružala je usluge i Skupštini grada Beograda, Gradskoj opštini Novi Beograd, većini beogradskih pozorišta: „Atelje 212“, „Zvezdara teatar“, BDP, JDP.

Naši uvaženi glumci bi trebali da znaju da im je novac uzimao Dragan Đilas, preko štamparije koja se zove, Big Print. Vrhunac bezobrazluka jeste da su koristili i usluge Turističke organizacije Beograda, Biblioteka grada Beograda, Kulturni centar grada Beograda, Dom omladine, Dom zdravlja Rakovica. PRU Big Print je pružao usluge istorijskom muzeju, Pedagoškom muzeju, Narodnom muzeju, Muzeju istorije Jugoslavije. Jedan od tih muzeja je bio zatvoren decenijama.

Kako vas nije sramota. Vrhunsko licemerstvo i bezobrazluk. Tragedije koje imamo u društvu koristite za majdan, nakedonski scenarijo, petooktobarski scenarijo itd. Pričate o slobodi govora, ukidali ste sve prenose sednica Narodne skupštine.

Da poručim još jednom, nešto. Ukidanje medija ova vlast nikada nije radila, niti će. Ukidanje medija je uvod u jednu najreakcionarniju i najstrašniju ideologiju u istoriji čovečanstva, u fašizam. Kada počete da gasite medije, sledeće su knjige. Samo je pitanje kada ćete da počnete sa njihovim spaljivanjem.

Gospodu koja nas proziva da smo krezubi, da smo sendvičari, da smo botovi, da smo fekalije, da se srpski domaćin prodaje za 2.000 dinara, dve crvene, sve to pričate preko društvenih mreža, često ovde i u skupštinskoj sali, mogu samo da vam se zahvalim. Nastavite da nas vređate još više. Koliko god možete, koliko god možete ponižavajte članstvo SNS, jer nema boljeg motiva da vas to isto članstvo na sledećim izborima ne da pobedi, nego da vas razvali da budete u promilima na smetlištu istorije. Živela Srbija.

PREDSEDNIK: Šta je, po Poslovniku? Vidim jedan. I, vi ste po Poslovniku?

Ništa više po Poslovniku. Jovanov, član 107. Izvolite.

MILENKO JOVANOV: Član 107. – dostojanstvo Skupštine.

Poštovani gospodine predsedniče, morali ste da reagujete onog momenta kada je u Skupštinu ušao poslanik Ćuta, jer čim on uđe to mora da se oglasi. To mora da bude vika, dreka, tako da evo, mi radimo već dva sata, manje od pet do 12 je, tri minute do 12 sati je, da se zabeleži da je uz buku, urlanje, viku i pretnje u salu ušao Ćuta Jovanović, ne znam u kakvom agregatnom stanju, ali dovoljno glasno da deluje da je već u gasnom. Hvala.

PREDSEDNIK: Dobro.

Konstatovao jesam da je poslanik Jovanović u sali, jer sam ga zamolio da ne viče.

Da li treba se glasa za član 107.? (Ne.)

(Aleksandar Jovanović: Replika.)

Nema replike na povrede Poslovnika.

Jovanoviću, pet do 12 jeste, možda je previše rano za to, ali pogledajte Poslovnik. Nema replike na to.

Povreda Poslovnika, Vladimir Gajić.

VLADIMIR GAJIĆ: Predsedniče, tražio sam vam malopre repliku koju ste mi odbili pa signiram na povredu iz člana 103. u vezi člana 104. Poslovnika.

Vi imate jedan loš običaj da opominjete i komentarišete aktivnosti drugih narodnih poslanika kada oni nisu u sali, što ste uradili u vezi mene pre 10 minuta. Mislim da to nije u redu i zato sam vam tražio repliku, jer ste izneli jednu kritiku na moj račun koja je inače neargumentovana. Kada sam ovde u Skupštini postavio pitanje Vladi u vezi magazina „Tabloid“, to je bilo u vezi slap tužbi, preko 150 tužbi…

PREDSEDNIK: Znači, vi jeste govorili o tome, u ovoj sali? Znači, tačno je, vi jeste govorili o tome u ovoj sali?

VLADIMIR GAJIĆ: Jesam govorio, o tome u ovoj sali.

PREDSEDNIK: Dobro, bili ste prisutni u ovoj sali? Niste bili odsutni?

VLADIMIR GAJIĆ: Vi ne možete to da komentarišete…Dobro, nemojte mi upadati u reč?

PREDSEDNIK: Ne, pošto ste sada rekli da je pitanje vezano za nešto kada vi niste u sali. Znači, vi ste bili u sali, sećam se, to je bio novembar prošle godine i zauzimali se za magazin „Tabloid“ .

VLADIMIR GAJIĆ: Tačno, ali nije to novembar prošle godine, to je bilo pre dva meseca, nije bilo u novembru. Pre dva meseca sam postavio pitanje Vladi. Molim vas, oduzimate mi vreme.

PREDSEDNIK: Hvala vam što ste nam to i potvrdili.

VLADIMIR GAJIĆ: Znači, radilo se o poslaničkom pitanju Vladi.

PREDSEDNIK: Tako, je poslaničko pitanje Vladi i zauzimali se za magazin „Tabloid“.

VLADIMIR GAJIĆ: Da, pitanje Vladi, na koje još nisam dobio odgovor, radi se o jednom principu da se podnose takozvane slap tužbe preko 150 od strane jednog tajkuna, kuma Nikole Petrovića, koji ovde ima te mogućnosti koje ima u ovoj vlasti. To je moja principijelna zaštita toga čoveka.

PREDSEDNIK: Tog čoveka, mislite na Brkića?

VLADIMIR GAJIĆ: Molim vas, nemojte da pričate kada nisam u sali.

PREDSEDNIK: Dobro, to je bilo dva minuta.

Znači, vi se principijelno zalažete za Milovana Brkića, to ste nam sada rekli. Hvala vam što ste nam to ovom prilikom potvrdili, a ja sam na to podsetio vašu poslaničku grupu, jer su se žalili, vikali da nije istina da ste se zauzimali za magazin „Tablodid“ i Milovana Brkića. Jako mi je drago što ste to ovom prilikom potvrdili. Da se više ne lažemo i da jedni drugima oči ne mažemo, otkud Milovan Brkić u vašem društvu, otkud na vašim skupovima i one užasne reči koje je izgovorio, kakve veze imaju sa vama. Hvala vam što smo to dodatno razjasnili.

(Vladimir Gajić: Principijelno se zalažem za njega.)

Čisto da više niko nikoga ne bi lagao, pa ni one ljude koji zaista misle da nešto ima bilo kakve veze sa borbom protiv nasilja.)

(Vladimir Gajić: Mnogo je jeftino to što pričate.)

To što je rekao Milovan Brkić, vi smatrate da je jeftino, a ja mislim da nije, nažalost. Potencijalna cena toga je veoma skupa, ona je užasna.

(Vladimir Gajić: Jel to vi meni opet odgovarate? Dajte mi onda reč?)

Dobili ste reč, govorili ste šta god ste hteli i dobro je što ste to uradili da stvari budu još dodatno jasnije.

Šta je još povreda Poslovnika?

ALEKSANDAR JOVANOVIĆ: Dame i gospodo narodni poslanici, predsedavajući, povređen je član 106. Poslovnika.

Dakle, govornik može da se drži isključivo teme koja je na dnevnom redu. Malo pre, gospodin Arsić ovde drži predavanje o tome kako su nekada davno neke 2011. godine gašeni mediji. Samo da vas podsetim šta se desilo 1999. godine kada je ministar informisanja bio Aleksandar Vučić koji je, uzgred, u vreme bombardovanja dobio stančugu…. ( Isključen mikrofon.)

PREDSEDNIK: Uzgred, ovo je opet zloupotreba prava na povredu Poslovnika, ovo je vreme vaše poslaničke grupe.

Slobodno možete ponovo da zalegnete.

Hvala vam što ste toliki napor uložili da nam se pridružite u tri minuta do 12, evo sad će još malo 12,03 časova pa možete tamo gde ste bili do sada.

Povreda Poslovnika ili nešto drugo?

Povreda Poslovnika. Izvolite još vi, pa da idemo dalje.

MILOŠ PARANDILOVIĆ: Član 107. dostojanstvo Narodne skupštine. Mislim da je svako javljanje…

PREDSEDNIK: Na taj član je ukazano.

MILOŠ PARANDILOVIĆ: Povreda dostojanstava Narodne skupštine.

PREDSEDNIK: Da, taj član 107. na to je malo pre ukazano.

MILOŠ PARANDILOVIĆ: Dobro, nije bitno. Znate šta sam mislio.

PREDSEDNIK: Bitno je.

MILOŠ PARANDILOVIĆ: Mislim da je povreda dostojanstva Narodne skupštine … (Isključen mikrofon.)

PREDSEDNIK: Ne razumete kako funkcioniše povreda Poslovnika.

Piše u tom Poslovniku - može se ukazati isključivo na povredu na koju već nije prethodno ukazano.

Na to je ukazano, ali vama nije bitno.

Ako nije bitno, ne mora ni meni da bude bitno.

Prisutan je Nikola Nešić, prijavljen za reč.

Da li želite da govorite?

(Nikola Nešić: Da.)

Imate vreme, ako vam dozvoli Ćuta Jovanović.

Izvolite.

NIKOLA NEŠIĆ: Hvala, predsedavajući.

Poštovani građani Srbije, drage kolege, želim da podsetim da smo nakon ove tragične nesreće mi zahtevali, odnosno građani, bila su dva protesta gde su građani zahtevali da se održi sednica Narodne skupštine da bi se razmatrala smena ili ostavka članova REM-a.

Međutim, na Kolegijumu na kome je bio Vladimir Orlić sa predstavnicima svih poslaničkih grupa, otišao je zahtev ka Savetu REM-a da treba da dostavi izveštaj o nasilju u periodu od oktobra 2022. do marta 2023. godine, sa posebnim osvrtom na nasilje na televiziji „Pink“ i „Hepi“. Oni su odgovorili da to nisu uradili, jer je bilo mnogo kratko vreme za to.

Mi ovde smo pretvorili ovu sednicu u nešto. Ako analizirate stenograme svih poslanika koji su do sada pričali, mnogo više se pominjala „Nova S“, N1, „Junajted medija“, nego što se pominjao „Pink“, „Hepi“ i REM.

Tu zloupotrebu i zamenu teza ste upravo iskoristili vi, poslanici vladajuće većine, i nametnuli drugu temu. Želim da kažem da je ovde izrečen niz obmana javnosti, zamena teza. Pričali ste o televizijama koje su osnovane u Luksemburgu, koje se tamo nalaze.

Želim da vas podsetim šta znači da Republika Srbija garantuje da se sloboda prijema i reemitovanja programa iz država članica EU i država članica Evropske konvencije o prekograničnoj televiziji. Znači da TV program za koje je nadležan organ u državi članici EU ili državi članici Konvencije izdao dozvolu za emitovanje programa, mogu slobodno da se reemituju na teritoriji naše zemlje.

Naša zemlja, kao i najveći deo drugih evropskih država, dužna je da ne sprečava i ne otežava prisustvo inostranih TV programa koji potiču iz navedenih evropskih država.

Želim da ponovim da ukoliko dođe do određenih prekršaja, može doći do privremene suspenzije i obustave reemitovanja kada su razlozi – govor mržnje, zaštita maloletnika kao linearne medijske usluge ili očuvanje javnog poretka, zaštita maloletnika, ljudskog dostojanstva, javnog zdravlja, javne bezbednosti, potrošača i investitora kao nelinearne medijske usluge.

Znači, ukoliko dođe do prekršaja, može doći do obustave reemitovanja bilo kog programa da li to bila u ovom slučaju N1, Nova S ili bilo koji drugi reemitovani program.

Molim vas da se držimo ovde istine i činjenica, a ne da zloupotrebljavamo. Žao mi je što to slušam od početka svog mandata u ovoj Skupštini, pre svega od gospodina Rističevića, ali sada i od gospodina Bakareca.

Daću vam primer kako to funkcioniše. „Discovery communications Europe“ ima preko 100 izdatih dozvola i emituje se, između ostalog, i u našoj zemlji. Ima posebnu dozvolu za to. Ako hoćete primer iz Luksemburga, RTL, jedna od najgledanijih holandskih televizija, upravo ima sedište u istom tom Luksemburgu koji vam je toliko sporan, a kada bi poslovno okruženje u Srbiji bilo bolje, možda bi se neke druge televizije registrovale još dodatno u Srbiji.

Želim da navedem, takođe, da recimo FOX je registrovan delimično u Bugarskoj, a delimično u Italiji. Da bi se reemitovao u Srbiji, on je registrovan u Bugarskoj.

Takođe, želim da napomenem da ste izneli niz zloupotreba oko procesa koji su u toku vezano za televiziju N1. Izneli ste, takođe, i obmanu javnosti, vezano za napad na premijerku i da se vodi, zbog napada na premijerku, tužba kod ALIA. Ovde se više vodi da li je zlouptrebljen holokaust, a ne Ana Brnabić.

Takođe, odbačena je prijava za napad na predsednika Republike Srbije Aleksandra Vučića, koju ste vi ovde rekli da nema dovoljno razloga, odnosno zato što je odgovor da politički akteri treba da trpe veće pritiske. A na osnovu čega se pozivaju „Informer“, „Kurir“ kada napadaju sve ovde predstavnike opozicije, nego upravo na tu Evropsku konvenciju, na koju se poziva sada i ALIA, u ovom slučaju koji ste vi naveli, gospodine Bakarec.

Mogu da navodim bukvalno svaki od vašeg izlaganja da prosto nije tačna, ali nemam dovoljno vremena da bih izneo zato što ste pričali više puta po 20 minuta. Koristite svakom poslaniku da odgovorite i to nije dovoljno vremena, ali svakako pozivam REM opet na odgovornost, da podnesu ostavke. Ako ne podnesu ostavke, zaista i ne prestane ovo vređanje dostojanstva, koje se narušava ovde u Narodnoj skupštini…

PREDSEDNIK: Samo dovršite, pošto je vreme poslaničke grupe iskorišćeno.

NIKOLA NEŠIĆ: Hvala vam.

Vidimo se u subotu u 18.00 časova.

Hvala vam.

PREDSEDNIK: Proverio sam. Dali su mi tačan datum vašeg poslaničkog pitanja, gospodine Gajiću. Ništa nisam pogrešio, 8. novembar, a vi ste danas potvrdili da ste i dva meseca kasnije ili pre dva meseca, kada ste ovde branili Brkića i tabloid, to je bilo 8. novembra, ali ste potvrdili danas da ste to uradili nedavno i pre dva meseca i dodatno nam rekli, što je posebno važno, da ste i danas njihov zastupnik.

(Vladimir Gajić: Hoćete li da me uključite?)

Samo sam vas obavestio.

Evo, i Aleksandar Jovanović je saglasan.

Idemo dalje.

Pravo na repliku, Milenko Jovanov.

MILENKO JOVANOV: Vrlo kratko.

Dakle, kome pripada i u kojoj državi Šolakovi mediji imaju sedište i čiji su zapravo ne treba da govorimo ni mi, ni vi. Evo vam ga stav Luksemburškog nezavisnog regulatornog tela (ALIA), koje je izreklo opomenu pružaocu medijske usluge TV N1 zbog stvari koje su okarakterisali kao na neki način širenje mržnje, tako da ne treba narod da veruje ni meni, ni vama. Evo, neka vidi sam.

Dakle, ovo je od 18. maja 2023. godine, 14.58 objavljeno. Dakle, Luksemburško nezavisno regulatorno telo (ALIA) izreklo opomenu pružaocu medijske usluge TV N1. Toliko o tome ko je nadležan za njih.

Ono što meni posebno nije jasno i nema odgovor, to je zašto luksemburški mediji izazivaju građanski rat u Srbiji? Zašto je Luksemburgu toliko stalo da izazove nemire u Srbiji?

Ponovo citiram ono što je objavljeno sa njihove strane u današnjim novinama u dnenviku „Danas“, tabloidu u vlasništvu Dragana Šolaka. Dakle, očigledno su Vučiću karijere Vulina i Gašića mnogo važnije od mira u Srbiji i zahteva velikog broja građana. Dakle, „od mira u Srbiji“. Šta to njihovi mediji znaju a da mi ne znamo i zašto radite ono što govorim već danima da radite, a to je da vodite zemlju ka građanskom ratu?

Kakve veze ima Luksemburg sa svim tim? Ja ću zaista sada i kao poslanik morati da tražim mišljenje od našeg Ministarstva inostranih poslova, kakvi su to odnosi sa Luksemburgom, da luksemburški mediji konkretno rade na podrivanju mira, da koristim njihove termine, u državi Srbiji?

Dakle, to je vrlo interesantno, ali mi je drago da ste potvrdili ono što tri dana govorim. Malo ste me optuživali, malo ste vodili kampanju, malo ste izvrtali činjenice, a na kraju ste priznali, dakle, ugrožavanje mira. Prema tome, građanski rat nećete dobiti.

Hvala.

(Marijan Rističević: Replika!)

PREDSEDNIK: I vi imate pravo na repliku, da.

Izvolite.

MARIJAN RISTIČEVIĆ: Dame i gospodo, poštovani predsedavajući, vi ste bili član našeg tima u dijalogu između vlasti i opozicije. Kao što se sećate, na predlog opozicije, od devet članova Saveta REM-a, ovde smo imenovali kroz razne organizacije i tako dalje, mi smo na kraju ovde imenovali tih njihovih pet članova, uključujući i Juditu Popović.

Šta oni danas traže? Oni danas traže da se mi umešamo u posao regulatornog tela, nezavisnog regulatornog tela, u kome su oni predložili i dobili pet članova. Takođe, traže od nas da se umešamo u slobodu medija. Član Ustava 50. garantuje slobodu medija. Takođe, traže da se umešamo u uređivačku politiku nekih medija koji su registrovani u Srbiji i time direktno utičemo na određen način na cenzuru.

Dakle, traže ono sve što bi trebale da budu odlike diktature. U principu, kad bi to sve sabrali, oni traže da neko uvede diktaturu, zabrani slobodu medija, smeni nezavisno regulatorno telo i tako dalje.

Oni, takođe, treba da pročitaju Zakon o oglašavanju član 27, Zakon o elektronskim medijima i Konvenciju o prekograničnim medijima. Nema reemitovanja bez emitovanja. Nema revakcinacije bez vakcinacije, niti može da bude neko, niti istovremeno preuzimanja nekog programa koji ne postoji.

(Narodni poslanik Nebojša Cakić dobacuje iz klupe.)

PREDSEDNIK: Cakiću, poslednje upozorenje.

MARIJAN RISTIČEVIĆ: Za čega njima u stvari služi to što neće da se registruju, a pri tome se ja ne mešam u uređivačku politiku N1, Nove-S i tako dalje, ali njima to reemitovanje služi da bi mogli da plaćaju usluge reemitovanja i pretplatu SBB-a i nezakonito stečene prihode od reklama, ispumpavaju i tako peru novac. Zato to tvrde.

Takođe, kolegi preporučuje da pročitaš član 104. BIS konvencije, koju smo potvrdili ovde o prekograničnoj televiziji, koja kaže da sve da postoji reemitovanje, program koji se reemituje ne može biti namenjen zemlji prijema i da se to smatra izbegavanjem jurisdikcije i zloupotrebom prava. To upravo rade Šolakovi kanali i uzalud Šolakova pešadija pokušava ovde da zamagli situaciju.

Još nešto, oni treba da neguju i kao malo vode na dlanu da drže ministra policije Gašića, jer nije primenio evropska pravila, evropske standarde da razbije nasilne demonstracije kada su zauzeli nasilno Gazelu i sprečili slobodu kretanja. Hvala.

PREDSEDNIK: Hvala vam.

Samo da zamolim ostale iz većine koji su se prijavili za repliku da to preskočimo sada, da bismo pružili priliku poslaniku Nikoli Nešiću da i on odgovori kroz dva minuta.

Gospodine Rističeviću, pošto ste se obratili meni direktno, mogu da potvrdim da, dakle, mi zaista jesmo u okviru međupartijskog dijaloga u to vreme imali, između ostalog, i promenu pet članova, tada, Saveta REM-a. Nekima su mandati bili istekli, neki ljudi su podneli ostavke u to vreme, i ukupno pet ih je promenjeno, pri čemu apsolutno svaki predlog koji su tada dostavile opozicione poslaničke grupe nismo kao većina usvojili, sve predloge koje su dostavili, nismo ni pitali za broj, da li je jedan ili tri ili koliko. Tako da, to je skroz tačno. A dobro pamtim i te razgovore koje smo vodili, između ostalog, jer smo o mnogim pitanjima o kojim pričamo sada, mi pričali još onda na tom dijalogu sam ja pokazivao naslovnu stranu Brkićevog tabloida, na kojoj se nalazi slika Aleksandra Vučića i poruka - jedan metak rešava sve. Još tada se to radilo. Još tada.

Da se, da ponovim, ne bi pravio niko nevešt, pa da sad kao ne znamo o čemu se radi, evo čuli ste. I nakon ovih poslednjih jezivih pretnji tog Milovana Brkića, a čuli ste šta je rekao, pozivao da mladi klinci uzmu oružje u ruke, da se upadne u Skupštinu, u Predsedništvo i da se otkine glava Aleksandru Vučiću, i nakon svega toga vi čujete da se i danas smatraju njegovim zastupnicima, Brkićevim zastupnicima. Brkićevim zastupnicima se smatraju i posle tih i takvih reči i poruka. Čisto da se niko ne bi pravio nevešt.

Reč ima Nikola Nešić, dva minuta. Izvolite.

NIKOLA NEŠIĆ: Zahvaljujem, predsedavajući, na širini i mogućnosti da imam repliku.

Što se tiče gospodina Jovanova i njegovih zamena teza, ponovo, ja se stvarno izvinjavam, ali tako je, znači, ovde nije suština da li je u Luksemburgu ili bilo kojoj drugoj evropskoj zemlji. Ja sam želeo u prethodnoj diskusiji da pokažem, samo da iz bilo koje evropske zemlje, da je Srbija garant određenih sporazuma i da je potpisnica kao kandidat za EU, da prosto moramo da poštujemo neka pravila, pa između ostalog, i Luksemburg. I to je suština.

Mi smo ovu Skupštinu, odnosno ovu tačku dnevnog reda, pretvorili u razgovor o tim televizijama, umesto o onome o čemu je suština. I to je glavni problem. Zato sam pozvao sve na odgovornost i na dostojanstvo.

Što se tiče gospodina Rističevića, ja se zalažem za smenu i pozivam i Juditu Popović da podnese ostavku, jer kasno je reagovala, kasno je reagovala na sve ove stavke. Ja sam lično izneo 17 razloga, svaki je dovoljan da svi članovi REM podnesu ostavke. Zahvaljujem.

PREDSEDNIK: Replika, Milenko Jovanov.

MILENKO JOVANOV: Ja više ne mogu stvarno da ispratim ove zahteve.

Ja ću sačekati da se izviče, nije nikakav problem.

Ja vidim da te to čini srećnim da vičeš, da urlaš. Hajde, budi srećan i ti. Evo, četvrtak je, lep dan. Hajde, izbaci to iz sebe, da ti bude lakše. Navikao čovek tako da se ponaša, pa sad hajde. Hajde još malo. Jel to to? Jesi li završio? Jel gotovo? Nije još.

(Aleksandar Jovanović: Ajde, ajde.)

PREDSEDNIK: Ako dozvoli Ćuta Jovanović da nastavimo ovu repliku. Nadoknadićemo vreme.

MILENKO JOVANOV: Naravno da je bitno.

Mogu li da nastavim? Ali, bez dobacivanja. Ni u kafani se ne dobacuje više za stolom. Znam da ta pravila znaš.

Dakle, veoma je bitno da li je luksemburški ili nije, jer tražite frekvenciju za luksemburške medije, i te kako tražite.

Što se tiče zahteva, pa juče smo čuli od predstavnika iste takve opozicije koja se isto tako okuplja, koja isto tako zakazuje sastanke, da treba samo Olivera Zekić da podnese ostavku. Juče čovek rekao. Evo, danas kažete – svi članovi REM-a. Hajde, ljudi, dogovorite se više, aman. Vama čovek čak i da hoće da izađe u susret za neke stvari, ne zna kako, ne zna kome. Jedan traži jedno, drugi traži drugo. Jedan kaže svi, jedan kaže jedan. Hajde, dogovorite se. Kad ste išli da nosite ostavke, niste nosili svima ostavke, nosili ste nekoliko ostavki tamo.

Prema tome, i te kako je bitno, a posebno je bitno da li su luksemburški ili su naši, zbog načina na koji emituju program, šta emituju, šta reemituju, kakve reklame puštaju, da li puštaju reklame iz Luksemburga ili reklame iz Srbije, kome plaćaju porez itd.

Znate, ako neko zahvaljujući ovome što je u Luksemburgu napravio firmu kupi „Sautempton“, doduše, ispadne iz lige odmah za godinu dana, pošto je nesposoban da funkcioniše na tržištu, jer je sposoban samo da funkcioniše kad zajaše „Telekom“, govorim o Draganu Šolaku, naravno, dakle, onda je jasno šta se ovim radi.

Svaki račun koji se plati za reklame, za ovo, za ono, SBB-u, te pare odlaze van ove zemlje. E, u tome je problem. Izbegava se porez, plaćanje poreza našoj zemlji, a novac ide ovom da se igra, da kupuje avione. Živi čovek u mestu od 2.000 stanovnika u Švajcarskoj i tamo svi imaju avione, jer su svi bogati, ali su samo zbog Šolaka morali da proširuju pistu. E, to plaćaju građani ove zemlje i zato je dug sedam milijardi. I sad to hoćete da peglamo ovako što ćete vi na silu da naterate nekoga da im da frekvenciju. Neće to ići.

PREDSEDNIK: Ajmo još jedna replika, pa da nastavimo dalje po listi.

Izvolite.

MARIJAN RISTIČEVIĆ: Dame i gospodo, poštovani predsedavajući, vi ste potvrdili sve moje navode i oni to ne negiraju.

Dakle, imaju pet članova Saveta REM-a i pri tome moram reći da smo onda pogrešili i da sam ja bio protiv, zato što su to bili predlozi političkih partija, a Judita Popović je najbolji dokaz za to.

Ukoliko hoćemo da imamo nezavisno regulatorno telo, trebali ste pokušati onda da ne stavljate ljude koji su iz partije ili bliski partijama. Mi ovde svi pripadamo nekim političkim partijama i čak nije u redu da se političke partije zalažu za promene i ostavke REM-a, jer to onda krši, nezavisno regulatorno telo, krši taj njihov status.

Međutim, ide se i korak dalje, traži se cenzura, dakle, da se cenzurišu određeni mediji, odnosno njihovi programi, pa se onda traži da se zabrane neki elektronski mediji, pa se ide i korak dalje, pa neki govore o tome da REM treba da zabrani „Informer“, odnosno jedan štampani medij.

Dakle, ja više stvarno ne znam ko šta hoće da postigne, ali ja tvrdim ono što i dalje tvrdim.

Moj predlog je sledeći, gospodine predsedniče, da gospodin preko puta i ja potpišemo jedan zahtev Ministarstvu telekomunikacija da proveri moje navode tako da se od, ne od političara, inženjera telekomunikacija obrazuje radna grupa od tri člana. Radna grupa od inženjera veštaka za telekomunikacije i da se utvrdi da li je tačno ono što ja pričam godinama, što govorim, da se utvrdi gde je master, odakle kreće signal, da li je to domaća televizija koja se švercuje, kao navodno reemituje program, da bi mogla na bazi fiktivnih usluga reemitovanja da ispumpava pare od pretplate. To su sredstva građana Srbije i pare od nezakonito prikupljenih reklama, jer oni ukoliko reemituju, preemituju program nemaju pravo, po članu 27. Zakona o oglašavanju, da puštaju domaće reklame, već one mogu da budu one luksemburške itd.

Ja ću da potpišem taj zahtev. Dostaviću vama, a vi pokušajte da ubedite gospodine preko da i on potpiše. Potpisao ili ne prosledite moj zahtev ministru telekomunikacija da utvrdi odakle polazi signal, ko je zemlja prijema itd. Da li je tačno ono što ja tvrdim? Ukoliko nije tačno, evo ja ću da ponudim svoju ostavku, ali da se obrazuje radna grupa od nezavisnih stručnjaka.

Ja bih imao najviše razloga, pošto ovo tvrdim, za smenu REM-a. Međutim, kao političar i predsednik jedne partije, ne mogu o tome da govorim zato što bih ugrozio nezavisnost tog regulatornog tela koje su oni ugrozili kada su delegirali pet svojih članova. Hvala.

PREDSEDNIK: Hvala.

Da vam ne pričam sad koga su sve i kad delegirali i da su ga oni i formirali, ako ćemo tako, da su oni te nacionalne frekvencije i dodelili onima koji ih imaju prvi. Sve znate.

U svakom slučaju, ponudićemo da potpiše ko god bude hteo, ali do sada tih junaka bilo nije. Samo zabavljači, jel tako Jovanoviću?

Sledeći prijavljeni je Đorđe Todorović.

ĐORĐE TODOROVIĆ: Hvala, predsedniče.

Mislim da su moje iskusne kolege iz moje poslaničke grupe objasnile građanima o čemu se ovde radi, dovoljno toga rekli i postavili značajna pitanja, kada govorimo o REM-u.

Kao što sam se i uvek držao teme dnevnog reda, ja ću da govorim o Izveštaju koji je regulatorno telo podnelo Narodnoj skupštini 16. maja. Dakle, na zahtev Narodne skupštine Regulatorno telo za elektronske medije priložilo je Izveštaj o nadzoru programa komercijalnih pružalaca medijskih usluga za period od oktobra prošle godine do marta ove godine, a sa posebnim osvrtom na izveštavanje o slučaju nasilja u televizijskim programima.

U ovom Izveštaju imate deo koji kaže da je služba za nadzor ovog tela došla do zaključka da su sve televizije sa nacionalnom frekvencijom ispunile gotovo sve obaveze iz Zakona o elektronskim medijama.

Ovaj Izveštaj na preko 110 strana, 119 strana, koliko ima, bio mi je upečatljiv u jednom svom delu, a govori o izveštaju u slučaju nasilja sa ciljanim nadzorom.

Dakle, u ovom delu ovog Izveštaja jasno je definisano koliko je ko minuta ili sekundi posvetio izveštavanju određenih slučajeva nasilja, dakle nasilja u porodici, nasilja u školama itd. Imamo primere, koji obuhvataju inače ovaj izveštaj, a nešto što se desilo, nažalost što se desilo, slučaj nasilja u školi „Miloje Vasić“ u Kaluđerici, dakle, bio je slučaj vršnjačkog nasilja, i slučaj ubistva dvogodišnjeg deteta i suicida u Vršcu, dakle, u pitanju je nasilje u porodici.

Ovo je trenutak kada mediji, kada o ovome obaveštavaju, imaju priliku da pošalju i poruku. Kada govorimo o vršnjačkom nasilju, tada možemo da osudimo vršnjačko nasilje, da se tako nešto ne ponovi. Kada govorimo o suicidu, dakle, svakako da se pozovu ljudi kojima tako nešto prođe kroz glavu, kome da se obrate, za kakvu pomoć.

U ovom Izveštaju, konkretno za ova dva slučaja, tačno u minut, u sekund definisano je koliko je koja televizija svog vremena utrošila. U ovom Izveštaju gotovo sve televizije sa nacionalnom frekvencijom govorile su o tome. Samo na televiziji „N1“ i „Nova S“ za ova dva slučaja potrošeno je ravno nula sekundi. Dakle, ni jedan minut, ni jedan sekund nisu potrošili da kažu nešto o tome šta se desilo, o ovim nesrećama u našoj zemlji.

Zašto? Zato što tu nema senzacionalizma. Zato što to ne može politički da se iskoristi. Nema tu nikakvog profita. Kad su se desila ova dva masakra u prošlom mesecu, nešto što je uzdrmalo Srbiju, onda su organizovali okrugli sto, a kao organizatori, ja lično navodim organizatore „Nova S“, „N1“, dakle Šolakove televizije, organizovali okrugli sto sa liderima opozicije da se u Srbiji pokrenu protesti, da se izazovu nemiri i da se destabilizuje zemlja. Stojim iza toga da je ovo lešinarski pristup, budući da se koriste…

(Aleksandar Jovanović: Bravo, majstore.)

… nevino stradala deca kako bi se ostvario nekakva političi cilj.

Vi ste samo alat, niste vi toliko sposobni, to je moje mišljenje, niste vi toliko sposobni. Ovde vas neko drugi organizuje. Sve vas političke lidere iz opozicije, pojedine. Organizuju vas, pozivaju vas, čak vam i rute crtaju. Kažu gde treba da šetate, kako treba da šetate. Dakle, ovo je sa sajta „Nove S“. Kažu – evo, ovde ćete sada da idete, ovako ćete, to su vam rute, strelice vam crtaju, pa kažu – sada ćete da blokirate, danas, RTS, sutra ćete da blokirate nešto drugo, treće i, naravno, iz toga izlaze pojedini rezultati. Čestitam vam na tome, uspeli ste.

Ja sam gledao emisiju pre dva dana - „Takovska 10“ i mogao sam da vidim. Dakle, kada blokirate RTS, kada uplašite ove novinarčiće tamo na RTS-u, onda je logično da će da obave intervju sa ljudima koji su došli sa strane opozicije, konkretno sa Marinikom Tepić, Miroslavom Aleksićem, da će svaku rečenicu, gotovo u svakoj desetoj sekundi da seku predsednika Narodne skupštine Vladimir Orlića. Što ih više plašite, to vam više prostora daju. Vi ste tu videli matricu kako ćete da uspete da iskoristite nasilje, kako ćete uspeti da iskoristite blokade još jednom u vaše političke svrhe.

(Aleksandar Jovanović: Šta se radi?)

Imate još bolju opciju, a za to ste vi lično zaduženi, vi što se javljate, kada vas „Nova S“, „N1“ organizuju da blokirate Gazelu, međunarodne putne pravde, da zabranite slobodu kretanja ljudima. Odlično to činite. Super vas koriste kao alat, ali onda kada se Gazela pojavi pred njihovom kućom medijskom, e onda tu nastaje problem, onda je tu vrska, piska, čupanje za kosu, evo, došli su nam ispred „N1“. Neko je došao da protestuje, ne znam šta je tamo radio, to apsolutno nije ni bitno, ali tri dana već jašu na tom talasu, kažu – evo, došli su da nam prete, da nas ugrožavaju, ne daju nam mira.

To se dešava kada izazivate i kada blokirate i kada zabranjujete slobodu drugima, pa dešava se bumerang. Sve se to ovako vrati, dođe kod vas, dođu ispred „N1“ nekakvi ljudi. Znam da su tu onda bili aktivni. To mi je bio najjači deo dana kada su ovi Šolakovi aktivisti, odnosno ovi njegovi botovi Mladen Savatović, Sovljanski Branislav objavili fotografije sa istim tekstom. Kažu – grupa ljudi koja se predstavlja, jednog ću pročitati, kopi-pejst je varijanta, neko im je poslao, tako i tako već dva dana stoji na privatnom posedu, ispred „N1“ sa ozvučenjem i ometa rad novinara. Oni kažu MUP-u, odnosno pozivaju se – jel vama ovo u redu?

Čekajte, blokirate RTS, zabranjujete ljudima da se slobodno kreću, blokirate Gazelu, dižete šatore, smejete se na skupovima koje nazivate komemorativnim skupovima, tražite političke zahteve, ispunjenje vaših ciljeva. Kako? Na najgnusniji, najodvratniji mogući način. Dakle, preko nevino stradalih hoćete da dođete na vlast tako što tražite tehničku Vladu. Nećete na izbore. To je dakle vaš pristup, to je vaš motiv.

Ono što su govorile i moje kolege i danas i juče, dakle ja odgovorno tvrdim da vi niste dovoljno sposobni da tako nešto organizujete i da nad popom ima pop i da neko vas kontroliše i da neko vas organizuje.

(Narodni poslanik Aleksandar Jovanović dobacuje iz klupe.)

Mislim i verujem u to da je to i „N1“ i „Nova S“ i Šolak iza svega toga…

PREDSEDNIK: Aleksandru Jovanoviću izričem opomenu. Jeste čuli Jovanoviću? Ovo vam je prva za danas.

(Aleksandar Jovanović: Hoćete da ja vama izreknem opomenu?)

Zaradili ste prvu opomenu za danas.

(Aleksandar Jovanović: Jesam.)

Tako je. Propustili ste to da primetite, pa da vas obavestim. Hoćete još? Ako budete hteli još, slobodno nastavite.

Izvinite gospodine Todoroviću.

ĐORĐE TODOROVIĆ: Ništa, sve ok, navikli smo.

Dakle, u pitanju su kada govorim o tim medijima, to su mediji koji nisu registrovani u našoj zemlji, nad kojima niko nema apsolutno nikakav uticaj šta god oni objavili, šta god oni radili. To su mediji koji nisu registrovani, dakle nema ih u Registru elektronskih medija u našoj zemlji. O tome je podrobno govorio gospodin Marijan Rističević unazad već duže vremena, šta, kako i na koji način oni deluju u našoj zemlji, pri čemu ne plaćaju poreze.

Razumem zašto ono ne prikazuju na svojim televizijskim kanalima, u svojim novinama, zašto ne prikazuju dobre rezultate. Znate, dobri rezultati koji se ostvaruju u našoj zemlji i na polju infrastrukture i na polju zdravstva, na svim poljima, posebno na polju ekonomije, jasno je…

(Aleksandar Jovanović: Pročitaj stenogram.)

Sve je ok, sada ću da završim, pa ćete dobiti repliku ako hoćete. Razumem, jer onaj koji plaća porez, on se diči onim što Srbija, odnosno država njegova ostvari, a pošto niko sa „N1“, sa „Nove S“, Šolak posebno ne plaća porez u našoj zemlji zato uspehe Srbije i dobre rezultate ne prikazuju na tim televizijskim kanalima. Još jednom - tajkunskim.

Ali, juče je, a i danas, šef moje poslaničke grupe, Milenko Jovanov, pokazao da su na sajtu Regulatornog tela za elektronske medije objavili ravno 18. maja u 15,00 časova Izveštaj luksemburškog REM-a koje je izreklo opomenu pružaocu usluge televiziji „N1“.

Dakle, ovaj Izveštaj koji smo dobili, koji sam ja posle detaljno pregledao da vidim o čemu se radi, izreklo je opomenu po Pravilniku o zaštiti ljudskih prava u oblasti pružanja medijskih usluga. Evo ga taj Izveštaj, imate ga na sajtu ovog Regulatornog tela. Ovaj Izveštaj je samo dokaz da REM nema nikakvu kontrolu, apsolutno nikakvu kontrolu ni da izrekne opomenu, ni da osudi ono što se dešava na televizijama „N1“ i „Nove S“, pa zbog te nemoći mora da se obrati luksemburškom nezavisnom organu za audio-vizuelne medije, njihovom administrativnom Savetu.

Ovo je prvi put, ja ne znam kako to nisu objavili naši mediji, ovo je prvi put da se desilo da se izrekne opomena za televiziju „N1“, za skaradne stvari koje oni prikazuju na njihovim tajkunskim kanalima, a jedna od tih, ova konkretno na koju se ovaj Izveštaj odnosi je emisija „Fikus za šefa“ iz 19. januara 2022. godine. Dakle, sat i po vremena pljuvačine, najodvratnije, najogavnije prema predsednici Vlade, Ani Brnabić. Iznete su razne optužbe, a cilj emisije bila je dehumanizacija, blaćenje, ponižavanje i vređanje Ane Brnabić.

O čemu se radi? Konkretno, dakle, u ovom Izveštaju referent, a to su oni kroz svoje organe, na kraju kroz konsultativnu Skupštinu izneli sledeće, sada vam čitam taj Izveštaj: „Jedna sekvenca koja osporava srpsko Regulatorno telo završava sekvencom čitanja intervjua koji je američki novinar, Rejmond Dejvis, obavio sa čovekom koji je radio kao blagajnik u logoru za istrebljenje Majdanek“. Novinar pita: „Jeste li ubijali ljude u logoru?“ Odgovara blagajnik: „Da“. Novinar: „Žive ste ih sahranjivali?“ Blagajnik odgovara: “Po nekad se i to dešavalo.“ Novinar: „Da li ste vi lično bili umešani u ta ubistva?“ Blagajnik: “Apsolutno ne. Bio sam samo blagajnik u logoru.“ Novinar: „Šta ste mislili o onom što se tamo događalo?“ Blagajnik: „U početku sam smatrao da je to odvratno, ali čovek se navikne.“ Novinar. „Da li znate da će vas Rusi obesiti?“ Blagajnik: „Zašto, šta sam ja uradio?“

Iza tog intervjua glas u „ofu“, u „bekgranudu“, u pozadini, kaže: „Šta je dođavola uradio običan blagajnik? Ništa, kao u Srbiji danas mnogi blagajnici, činovnici, novinari, ministri, premijerka, apsolutno ništa ako pod tom radnjom podrazumevamo saginjanje glave, ćutanje, pred razaranjem Srbije.“

U tom trenutku, dakle, to traje čitav jedan minut, uz taj intervju idu i fotografije logora i to slike logorskih blokova, dima koji se vije u daljini iz aktivnih krematorijumskih peći, slike krematorijuma sa otvorenim vratima sa vidljivim ljudskim lobanjama i ljudskim kostima, razbacanim po podu. Tako vi izveštavate, mislim na Šolakove televizije.

Sada sledi ovaj ključni deo, kaže konsultativna Skupština iznosi svoje mišljenje na osnovu prigovora REM-a. Ta emisija, oni kažu, ima zapravo za cilj da ocrni ugled gospođe Ane Brnabić. Skupština smatra da stavljanje u vezu ponašanje srpske predsednice Vlade i ratne zločine počinjene od strane nekog blagajnika logora za istrebljivanje Majdaneka, predstavlja neprihvatljiv pogrešan korak, kako na planu poštovanja ljudskih prava, dakle, „N1“ ne poštuje ljudska prava, tako i u pogledu novinarske deontologije.

Deontologija je u grani moralne filozofije. Dakle, podrazumeva da vi poštujete etički pristup. Vi ste baš zadovoljni i srećni povodom ovog Izveštaja i mislim da aplaudirate zato što je konačno neko rekao da „N1“ ne poštuje ljudska prava i to je samo jedna sekvenca.

Pazite dalje, pošto vidim da obraćate pažnju, pazite sada nastavak. Čitam naravno Izveštaj, naravno da vam čitam Izveštaj. Dalje kaže: „Što ga Skupština zaključuje da su autori emisije uspostavivši vezu između ponašanja gospođe Brnabić u politici, odnosno njenog budućeg ponašanja u konfliktnoj situaciji i ratnih zločina koje su počinili čuvari logora smrti u Majdaneku pribegli postupku koji lako vodi do sejanja mržnje“. To je ono što rade novinari „N1“, to je ono što vi kopirate ovde, to je ono što vi radite na ulici. Sejete mržnju, propagirate nasilje, generišete to nasilje i onda kao što kaže šef moje poslaničke grupe – vraća vam se kao bumerang, pa vas sad ti ljudi koje ste pozvali na ulicu, a neretko koji su i sami došli, sad vas jure.

Da kažem još nešto što mi je važnije. Zaključak – „N1“ na osnovu ovog Izveštaja je neetički medij. „N1“ ne poštuje ljudska prava. „N1“ ima za cilj da ocrni ljude. Njihove emisije sadrže izraze mržnje. Sve ovo je definisano. Strpite se, samo se strpite, vi ste advokati Šolaka, ja to razumem, ali strpite se barem kada iznosim informacije iz Izveštaja. Posle ću ja i svoj lični sud, polako.

Dakle, što se ovog Izveštaja tiče, ovaj Izveštaj na osnovu emisije koja je emitovana 19. januara, dakle početkom prošle godine, 19. januara 2022. godine, mi smo dobili osudu luksemburškog REM-a nakon godinu i po dana. Konkretno, ovaj Izveštaj je donet 15. maja ove godine.

Vi vidite na osnovu ovog izveštaja da ovde više nema reči ni o kakvoj objektivnosti, ni o kakvom profesionalizmu, ni o kakvoj nezavisnosti ovih lažnih tajkunskih, prekograničnih kanala medija Šolakovih, koji su pod kontrolom tajkuna, koji su ovde opoziciono glasilo, koji organizuju proteste u našoj zemlji, koji rade na destabilizaciji naše zemlje, koji okružuju RTS, koji blokiraju međunarodne putne pravce, ponavljajući ono što ste vi u prošlosti radili. Naravno, sada se žale kada neko dođe ispred njihove televizije, ali ste vi mogli da dođete ispred „Informera“ da tamo linčujete Dragana J. Vučićevića. Mogli ste da dođete ispred kuće Gorana Vesića. Sve je to vama bilo dozvoljeno. A sad, kao što rekoh, kosu čupaju kako bi skrenuli pažnju već treći dan da im je neko dolazio da im protestvuje ispred njihove televizije.

Što se tiče izveštaja o nasilju, što se tiče onoga što je REM nama ovde u ovom šestomesečnom izveštaju predstavio, a posebno kada govorimo o nasilju u školama, verujem, smatram, znam da će merom koju je predložio Aleksandar Vučić, a to je da u svakoj školi bude policajac, biti smanjeno vršnjačko nasilje.

Sve mere koje su predložene, gotovo istog dana ili dan posle velike tragedije koja je zadesila našu zemlju, pokazale su da država ima odgovoran pristup, pokazale su kako država reaguje i to svi vi ovde znate. To svi mi znamo. I ne samo što mi znamo, to u svetu kažu. Onda vam izveštavaju neki američki mediji i kažu – pogledajte, kod nas se dešava 200. masakr od početka godine, a srpski predsednik, nakon što se desio jedan veliki, kod nas u istoriji nezapamćen, gotovo istog dana donosi velike mere za našu zemlju. I ono podrazumeva i razoružavanje našeg naroda i oduzimanje na desetine hiljada oružja, i na tome čestitam Ministarstvu unutrašnjih poslova i ministru Gašiću. Dakle, to su konkretni rezultati, a ne ova demagogija i politički ciljevi koji pokušavaju da se ostvare na nesreći koja je sve nas zadesila.

Ono što bih hteo da dodam a tiče se rijalitija o kojem su govorili prečesto u nazad već mesec dana, neki mnogo duže, a to je da će na poziv Aleksandra Vučića rijaliti u Srbiji biti ukinuti. Tako da se ja nadam da će i Šolak pribeći tom istom manevru, iako pripada i potpada pod luksemburške regulatorne organe. Ne znam, to vam diže gledanost, između toga plasirate vaše političke poruke, ali suština ostaje, da mi donosimo odluke kako bi ovo društvo nastavilo dalje, kako bismo i u teškim situacijama i u velikim tragedijama mogli da gledamo u budućnost, da vidimo kako da se menjamo, kako sebe da menjamo.

Ovo što vi radite, neodgovorno, tu ne mislim na sve pripadnike opozicije, mislim na one neodgovorne, u teškom trenutku za našu zemlju, u teškom trenutku za naš narod na Kosovu i Metohiji, mislim da je potpuno neodgovorno sa vaše strane. Bar pružite podršku našem narodu na Kosovu i Metohiji, jer oni su nama poslali poruku, oni su nama pokazali šta znači jedinstvo, očitali su nam lekciju. Naš narod na Kosovu i Metohiji očitao nam je lekciju o jedinstvu. Nešto naučite iz toga.

Videli ste juče, predsednik Republike, Aleksandar Vučić, predsednik svih građana, je imao gostovanje i izneo je aktuelnu situaciju na CNN, 12-13 minuta je govorio o tome, govorio je o situaciji na Kosovu i Metohiji, govorio je o tome šta se dešava u našoj južnoj srpskoj pokrajini. Naše je da mi podržimo naše građane, mi odavde, da podržimo građane, srpski narod na Kosovu i Metohiji, da im pružimo vetar u leđa, da kažemo da će Srbija uvek biti uz njih. Bez obzira šta mi činili sa ove strane, a reakcija naše zemlje je odgovorna, promptna, a mislim i na podizanje vojske, aktiviranje svih naših kapaciteta, i na diplomatsku ofanzivu našeg predsednika i razgovor sa ambasadorima i istoka i zapada, smatram da mi odavde treba da pošaljemo poruku podrške našem narodu, da kažemo da tamo ostanu i opstanu, na vekovnim ognjištima i da će Srbija uvek biti uz njih. Živela Srbija!

PREDSEDNIK: Povreda Poslovnika.

MILENKO JOVANOV: Član 106. stav 3.

Čuli ste i reagovali ste prilikom dobacivanja od poslanika Aleksandra Jovanovića Ćute, ali ste propustili prethodno dobacivanje koje je imao dok je govorio Đorđe Todorović. Ja ću jedan deo citirati, jedan deo iz pristojnosti neću.

Dakle: „Au, šta se radi, Bog te …“ Ja vas molim da reagujete na to psovanje Boga. Imali smo od te političke opcije pozive da se kosti vladike Nikolaja bace psima, najgore napade na patrijarha, imali smo blokadu Patrijaršije, imali smo ne znam kakve napade, prekrečili su mural patrijarha Pavla, nema šta nisu radili. I sad još ovde u Skupštini Srbije psuju Boga!

Hajde da završimo s tim, molim vas da reagujete. Moguće da niste čuli, ali, molim vas, obratite pažnju na to dobacivanje. Ja znam da je on prijatelj ovih velikih vernika koji sa njim zajedno šetaju i aplaudiraju mu, ali, eto, niko ni od njih nije našao za shodno da reaguje, pa vas evo molim ja da čujete, pošto se oni prave da ne čuju, da čujete bar vi, pa reagujte adekvatno Poslovniku na takve odvratne psovke ovde u ovom domu. Hvala.

PREDSEDNIK: Nisam čuo, zaista. Ako je to zaista i rekao Aleksandar Jovanović, to jeste za osudu. Nikakve psovke ne želim u ovoj sali, ni da se psuje Bog, ni da se čuje bilo šta drugo ili bilo ko drugi.

(Tatjana Manojlović: A uvrede?)

Šta kažete, Manojlović? Jel psovao Aleksandar Jovanović Ćuta ovako kako je sad ukazano?

(Tatjana Manojlović: Rekao je …)

Rekao je. Dobro, pošto mi je potvrdila i Tatjana Manojlović.

Dakle, u pravu ste, gospodine Jovanov, ja to nisam čuo. Ali, kome sad da izreknem bilo šta, kada je Aleksandar Jovanović pobegao?

Ne treba da se glasa za član 106?

Isto povreda Poslovnika, Marijan Rističević.

MARIJAN RISTIČEVIĆ: Dame i gospodo, poštovani predsedavajući, dva su razloga za član 107 – povreda dostojanstva Narodne skupštine.

Prvo, gospođa iz RTS-a non-stop dobacuje kad Milenko govori i vi na to ne obraćate pažnju.

Takođe je bučno gospodin Ćuta napustio sednicu. Ja razumem da on verovatno ima bolove, jer kad je izlazio iz kafane neko mu je stao na ruku, ali evo prilike da se ja izvinim vama s obzirom da sam od vas tražio da se formira radna grupa u kojoj treba da budu inženjeri telekomunikacija itd. da se utvrdi poreklo programa i samo da vam kažem nešto, da sam ja pri tome upotrebio izraz za neke kolege – Šolakova pešadija.

Ovo je prilika da se izvinim. Posebno gospodinu Nikoli Nešiću. Želim da se izvinim iako znam da on neće potpisati to da se formira radna grupa iz sledećeg razloga – Nikola Nešić je regionalni menadžer tehničke operative SBB. To je ona firma u vlasništvu Junajted medije i Junajted medija i Junajted grupa su u vlasništvu Dragana Šolaka, a bogami to je bilo i nekada vlasništvo Dejvida Petreusa, šefa CIA. Sada ja ne znam da li on radi za CIA, da li radi za Šolaka?

Želim da se izvinem i građanima. Ja sam pokušavao ovde da ih zastupam i da kažem da nezavisno Regulatorno telo itd. treba da bude nezavisno, da ja kao šef partije se ne mešam u to, da uopšte partijski sledbenici u to ne treba da se mešaju, ali bože moj, građani Republike Srbije vama se izvinjavam, ja ću podneti onaj zahtev za radnu grupu. Građanima se izvinjavam, ja za njih radim, on radi za svog gazdu. Hvala.

PREDSEDNIK: Dobro. Razumeo sam da ne očekujem obostrane potpise na predlog. Rekao sam vam unapred da nisam ni očekivao. Razumeo sam.

(Nikola Nešić: Replika.)

Možete po Poslovniku.

(Nebojša Cakić: Zašto kada ga je pomenuo?)

Cakiću, nemojte da vičete iz klupe. Cakiću, ja sam vama rekao, možda ne danas, ali ne prethodnim sednicama, kada se ukazuje na povredu Poslovnika, nema prostora da se dobije pravo na repliku.

Znači, možete da se javite po Poslovniku, Cakiću, i vi i svako drugi. Sada i kasnije. Sve je to u redu. Znači, samo prosto vodimo računa o pravilima.

Ovo sam razumeo. Da mi ovi, kako ste rekli, sa RTS dobacuju, na to sam navikao i ne obazirem se odavno.

Ne treba da se glasa?

Izvolite.

NIKOLA NEŠIĆ: Zahvaljujem.

Član 107. Povreda dostojanstva.

Sada vi tražite, predsedavajući, od mene da ja zloupotrebim ovaj Poslovnik, a ja to neću sada da uradim iz poštovanja prema ovom domu. Mislim da sam apsolutno imao prava na repliku jer je pomenuo lično mene. Reklamiram ovu povredu Poslovnika, neću zloupotrebiti i odgovoriti gospodinu Rističeviću, ali vam molim, sada ću odmah da se javim, da mi dozvolite pravo na repliku. Hvala vam.

PREDSEDNIK: Znači, dozvolio vam jesam da govorite, nije to nikakav problem, kao što vidite, ali samo pogledajte. U Poslovniku je tako definisano. Ne može se koristiti pravo na repliku ukoliko se odnosi na ukazivanje na povredu Poslovnika. To su pravila koja ste vi pravili, vi pisali i ja samo postupam po njima.

PREDSEDNIK: Dozvolio sam vam, ukazali ste na član 107. na koji je već prethodno ukazano i nisam vam istog momenta ni isključio mikrofon ni oduzeo reč, dao sam vam mogućnost da kažete šta god ste hteli. Tako da, besmisleno je da vas pitam da li treba da se glasa? Isto važi i sa vas gospođo Đorđević, ne morate da dobacujete iz klupe kao i svi ostali možete da se pristojno javite i govorite. Dobro. Pošto više niko ne želi da kaže na tu temu.

Reč ima narodni poslanik Nenad Mitrović.

Gospodine Jovanoviću, porasla vam je želja za još jednom opomenom, e, hajde, pratimo to nadalje.

Izvolite, gospodine Mitroviću.

NENAD MITROVIĆ: Protest građana „Srbija protiv nasilja“ je početak ozdravljenja našeg društva. Zbog toga se ja građanima koji učestvuju na protestu iskreno zahvaljujem, a mladima i deci koji su na top protestu duboko stvarno duboko se klanjam.

Potreba svakog živog bića da bude zdravo, kao i potreba naroda da ima zdravu državu, ja ću pokušati pomalo medicinski da objasnim. Čir na koži je otvorena rana koja dolazi usred povreda, slabe cirkulacije, pritisaka ili infekcija. Ukoliko se čirevi ne leče dolazi do ozbiljnog poremećaja zdravstvenog stanja svakog živog bića.

Čirevi na koži Srbije izazivaju jednino političari namerno ubacujući nesposobne, ali podobne ljude tzv. mediokritete u institucije. To vi kažete mediokriteti, mi medicinari kažemo ubacujete viruse, bakterije i gljivice što izaziva raspadanje jednog sistema i raspad jedne države.

Građani Srbije su osetili da na koži Srbije ima mnogo čireva. U želji da izleče ovu zemlju krenuli su kao bela krvna zrnca, leukociti iz svih krajeva Srbije. Na stotine hiljade svake sedmice, a vrlo brzo i svakog dana su krenuli put Beograda, jer su dijagnostikivali i locirali čireve. Sva žarišta i infekcije dolaze ovde, nalaze se ovde u Beogradu. Jedan od tih čireva je i REM, tzv. Regulatorno telo za elektronske medije. Iz tog REM-a, odnosno čira preko medija se šalju bakterije, toksini u čitavu zemlju i preti opasnost da nam država dobije sepsu.

Posao REM-a nije taj, posao REM-a pored ostalog je da kontroliše rad pružalaca medijskih usluga, da izriče mere zakonom predviđene pružaocima medijskih usluga, npr. kada Milomir Marić u jutarnjem programu izvadi pištolj, REM je dužan da momentalno pozove dežurne lekare iz „Laze Lazarevića“ da se isti taj pregleda ili po potrebi i hospitalizuje.

Dalje, da štiti interese predškolskog, školskog uzrasta, da pravi obrazovni i kulturni program, da insistira na tome, jer je to jedini način opstanka ove zemlje i to je jedini način razvoja ove zemlje, a šta se zapravo desilo? Za tri meseca ove godine udeo dečijeg programa na Pinku je 0,02%, a na Hepiju 0,01%, za prva tri meseca. U prethodnim godinama dečiji, školski i obrazovani program je bio 0%.

Znate li građani Srbije šta je REM označio kao dečiji program? Označio je program predstavljanje dečije knjige u trajanju od 16 minuta u pet sati ujutru. Da li je to normalno? Zbog toga Demokratska stranka i kompletna opozicija traži kompletnu smenu REM-a na čelu sa Oliverom Zekić. Demokratska stranka i opozicija smatraju da je REM posebno odgovoran za stanje u medijima i povećanu agresiju u društvu. Ako imate i malo savest svi vi, mi treba jednoglasno da izglasamo nepoverenje REM-u i da tu instituciju promenimo iz korena. Hvala puno.

PREDSEDNIK: Reagovaće posle mnogi znam, ali da vam skrenem pažnju odmah, nazivati druge ljude virusima i bakterijama, užasno je, užasno je. I, ima istoriju takvog ponašanja, ali video sam vam i karikaturu u današnjem „NINU“ tako da me više ništa ne iznenađuje.

Reč ima Nebojša Bakarec.

Izvolite.

NEBOJŠA BAKAREC: Hvala vam gospodine predsedavajući.

Započeću, pošto je gospodin pomenuo mere REM-a, da nešto nije urađeno. Prosto i juče sam obećao da ću uvažene narodne poslanike kolege, informisati o merama koje je REM preduzimao. Tako da ovo što je poslanik izneo je neistina, da REM nije preduzimao nikakve mere. Ispuniću sada svoje obećanje, pošto su oni kao normalna institucija, kao korektna institucija poslali mi te podatke, sada ću upoznati poslanike.

Dakle, pružaoicima medijske usluge sa izdatom teritorijalnom, odnosno zemaljskom dozvolom za nacionalno pokrivanje, tzv. nacionalnom frekvencijom u poslednje dve godine izrečene su dve mere i to upozorenje TV Pinku i TV Hepiju. Dakle, to je deo mera samo. Međutim, to morate da stavite u ravnotežu sa sledećim podatkom. Za šest godina REM se obratio luksemburškom regulatornom telu ALIJA 20 puta pošto su u njihovoj nadležnosti ove luksemburške televizije,ima ih dve. Za šest godina ALIJA je za 20 i nešto obraćanja REM-a izrekla samo jednu opomenu za TV N1.

Dakle, naš REM je za dve godine, za tri puta kraće vreme izrekao dva puta više mera upozorenja nego regulatorno telo u Luksemburgu koje je naravno apsolutno pristrasno. Ako posmatramo period od 2018. godine sa sledećim merama, koje se zovu prekršajni postupci, REM je 2018. godine pokrenuo 48 prekršajnih postupaka, 2019. godine takođe 48 prekršajnih postupaka, 2020. godine opet 48 prekršajnih postupaka, 2021. godine 48 prekršajnih postupaka i prošle godine je pokrenuo 28 prekršajnih postupaka zbog kršenja Zakona o oglašavanju, ali je izrekao osim ovih dva niza mera koje sam izneo, izrekao je i sledeće mere zbog kršenja odredbi Zakona o elektronskim medijima. Dakle, opomena je izrekao 15, upozorenja 22 i to je najteža mera koju REM ima. Oni nemaju težu meru, dakle, privremena zabrana objavljivanja određenog programskog sadržaja, tih mera su izrekli četiri. Tako da sam time dao punu informaciju.

Ovaj prethodni poslanik, zaista reagujem zbog toga, zloupotrebio je svoju profesiju, doduše on je veterinar, međutim iznosio je određene i to je posebno odvratno, medicinske dijagnoze za sve nas, za sve neistomišljenike. Da li veterinari polažu Hipokratovu zakletvu, ne zna, on sigurno nije, a da je lekar on bi je kršio. Moram da podsetim da je poslanica koja sedi blizu njega, nije sada tu, pre jedno sat vremena je vrlo nekorektno takođe pominjala određene medicinske dijagnoze koje su bile upućene mislim meni, ali i predsedniku Vučiću i odmah je to izazvalo reakciju vrlo nervoznih ljudi, rekao bih psihički nervoznih. Tako da je Dragan Maršićanin, to je onaj čovek koji je zloupotrebljavao funkciju, inače je leva ruka Miloša Francuza, koji je bio svojevremeno upravo predsednik ove Skupštine, pa je red da to pomenem. Dok je bio predsednik Skupštine zloupotrebljavao je svoju funkciju što je sramotno, tako što je vrlo nekorektno saletao službenice ove Skupštine i primoravao ih na određene radnje i mediji su onda zabeležili tih godina slike toga.

Dakle i taj Maršićanin se usudio na tviteru, upravo je sveže objavio, kolonoskopiju, šalje predsednika Vučića, preporučuje operacije, kolonoskopiju itd. ne mogu sve ovo da pročitam, jer je mnogo gadno. Pominje i nas poslanike tako da to je to što vi radite iz opozicije.

Inače, gospodin prethodni, veterinar, je pominjao gospodina Marića i pištolj. Ja sam juče rekao da se ne slažem sa tim što je gospodin Marić radio. Međutim, ja još jednom moram da vas upitam, jer ovde smo i većina poslanika na ovoj sednici, i to je tema, na kraju, i ovoga, bez obzira što razgovaramo o REM-u, govori o merama Vlade, govori o razoružanju, govori o nasilju. Neki poslanici traže razoružanje, neki se protive. Neki poslanici traže, na primer, da se poveća, što je država već učinila, broj školskih policajca u školama – učinjeno, ali se neki poslanici tome protive, recimo, ovi lažni ekolozi, što je vrlo čudno.

Međutim, kada govorimo o razoružanju, dakle, Milomir Marić nije poslanik, za njega ne možemo da odgovaramo ovde u Skupštini, ali možemo da odgovaramo za poslanike koji se kite naoružanjem, teškim automatskim naoružanjem. Ja pitam – da li je ova fotografija nastala 7. 5, na Dan žalosti na strelištu? Vidimo dva poslanika narodna, jedan je Miloš Francuz, predsednik čak stranke, u uniformi, pored njega je opet drugi ovaj bradati narodni poslanik koji drži automatsko oružje. Oni su na strelištu, pucaju, vežbaju i možda, pazite, ne bi bilo sporno, mada mislim kada govorimo o razoružanju i davanju primera, ovo je jako loš primer. Pritom, ova fotografija neodoljivo podseća na fotografiju ubice Koste Kecmanovića sa njegovim ocem, gde su obojica takođe u uniformi pod punim naoružanjem sa automatskim puškama, takođe na strelištu.

PREDSEDAVAJUĆA (Snežana Paunović): Kolega Bakarec…

NEBOJŠA BAKAREC: E sad, ova fotografija bi možda bila u redu da se ova dvojica poslanika pripremaju za boj na Kosovu, pošto kažu da im je Kosovo na srcu. Pa ako se pripremaju da odu da pomognu Srbima na Kosovu i Metohiji, onda to pozdravljam. Samo sumnjam, jer je pre neki dan bio junački boj na Kosovu, kada su goloruki Srbi golim rukama se protivili i borili protiv NATO, KFOR vojnika i fašista iz Kurtijeve fašističke policije i pobedili su ih, gde imamo slike da ovi u punom naoružanju sa pancirima, sa štitovima leže tamo, Srbi ih napali rukama. E, što ova dvojica ne odu na Kosovo? Što ne odete na Kosovo? Jel ovo primer koji dajete deci? Jel to primer koji dajete deci? E, hvala vam.

PREDSEDAVAJUĆA: Poslovnik, kolega Jovanović.

ALEKSANDAR JOVANOVIĆ: Gospođo Paunović, Poslovnik, član i 106. i 107. Ne znam da li ste primetili, ja sam probao da vam sugerišem, zašto trpimo ovog bolesnika ovde svi zajedno danima?

PREDSEDAVAJUĆA: To tako izgleda, dobri kolega Jovanoviću.

(Aleksandar Jovanović: Zašto dozvoljavate ovoj oboleloj osobi da se danima iživljava ovde? Kako vas nije sramota? Ovakvog čoveka ste izabrali. Koga ste izabrali? Ne možete bolje od ovoga? Samo nastavite.)

Kolege, ja vas molim, da ja ne bih morala da primenim Poslovnik u onom kaznenom delu, bilo bi lepo. Kolega Jovanoviću, kolega Bakarec, hajte molim vas, pustite fotografiju, a vi sedite, ako vam nije teško, da odgovorim na povredu Poslovnika na koju ste ukazali.

Ja vas molim, ako ukazujete na povredu Poslovnika, to je ono što pokušavam da vam kažem, hajte da u etar kažem – sram vas bilo, kolege. Da li je ovo slika iz parlamenta Srbije?

Ja se nadam da ste svi rekli sve uvrede koje ste imali. Pretpostavljam da ne želite da se glasa o povredi Poslovnika, kolega Jovanoviću? Niste hteli da čujete ni šta imam da kažem.

Poslovnik isto, Zoran Sandić. Izvolite.

ZORAN SANDIĆ: Poštovana predsedavajuća, hvala vam na dozvoljenoj reči.

Reklamiram povredu Poslovnika, član 106. – govornik može da govori samo o tački dnevnog reda.

PREDSEDNIK: Upravo je ukazano na povredu Poslovnika, član 106, kolega Sandiću.

ZORAN SANDIĆ: Evo, 108. Mislim da stvarno, ali stvarno mislim, ako pričamo o ovako osetljivoj temi i o tragediji koja je pre malo više od 20 dana pogodila Srbiju, a ovoliko količine bljuvotina, neistina, ja ću biti blag i pristojan, neistina, što gospodin Bakarec pokazuje sliku iz 2021. godine, upoređujući to sa, ne daj bože…

PREDSEDNIK: Ne znam da li ste primetili da sam vas isključila zato što pokušavate da replicirate, umesto da ostavite mogućnost kolegi koji je pomenut, koji na to ima legitimno pravo. Pozvali ste se na član 108, koji kaže da je moje pravo da izreknem opomenu ili udaljim sa sednice nekog od poslanika. Da li mislite da treba da ga primenim sada? Ja vas molim…

Kolega Veselinoviću, i vi Poslovnik?

JANKO VESELINOVIĆ: Poštovana predsedavajuća, vi verovatno znate da Poslovnik možete povrediti samo vi, a ne poslanici. Dakle, vi ste povredili član 109. Poslovnika, koji kaže da se opomena izriče narodnom poslaniku, pa ću citirati dva stava: „koji upotrebljava psovke i uvredljive izraze“ i „ako iznosi činjenice i ocene koje se odnose na privatni život drugih lica“.

Dakle, novopredsedavajući, Bakarec, narodi poslanik koji je sticajem okolnosti narodni poslanik, danima, a danas nastavljajući iznosi u svojim govorima uvredljive izraze, podatke ili insinuacije iz privatnog života, stvara netrpeljivost u ovoj sali i u ovom društvu. On možda radi u korist opozicije, ali radi na štetu društva i vi ste bili dužni, i vi gospođo predsedavajuća i gospodin predsednik Narodne skupštine gospodin Orlić, da izreknete opomenu, da ne širite ovde mržnju u Narodnoj skupštini. Vi to uporno ne činite, mi vam ukazujemo na to, što znači da vi implicitno podržavate ovo što radi gospodin Bakarec. A ja još kažem da, po svemu sudeći, ovo implicitno podržava i bivši predsednik SNS, jer vi ovo ne bi radili da on nije to naredio da se ovako ponašate.

Tako da molim da se glasa o ovom mom reklamiranju Poslovnika, člana 109, ova dva stava.

PREDSEDNIK: Da ste imali samo primedbe na vođenje sednice, uvažio bih. Ali ne. Opet ste to iskoristili da pretvorite u svoj obračun sa predsednikom Republike i to nema nikakve veze sa vođenjem sednice, apsolutno nikakve. Zato je to što ste sad vi uradili na teret vaše poslaničke grupe.

Što se tiče vođenja sednice, da se primenjuju te mere svaki put kad se jedni drugima oštro obratite, šta mislite koliko bi ih uopšte bilo izrečeno, u odnosu na ono koliko jeste? Šta mislite koliko više? Sto puta više.

A vi i dalje vičete? Mada su me obavestili šta ste uradili malopre.

(Janko Veselinović: Zašto vi ovo radite?)

Evo, gospodine Veselinoviću, nemojte da vičete sa mesta. Nemojte da vičete sa mesta, Veselinoviću. Ako hoćete da vas poslušam, evo možemo odmah.

Jovanoviću, evo vama druga opomena, na insistiranje Janka Veselinovića.

Jeste li sad zadovoljni i jedan i drugi? Jeste zadovoljni jedan i drugi?

Ko još hoće povredu Poslovnika?

Reč ima Predrag Marsenić.

PREDRAG MARSENIĆ: Hvala gospodine predsedniče u pitanju je član 27.

Vidite, mi ovde imamo jedan konstantan problem koji se javlja, a to je potpuno nepoštovanje sa vaše strane ovog Poslovnika. Zašto to kažem? Zbog toga što ni u jednoj situaciji kad je trebalo da se reaguje, vi niste sad krivi, jel vi niste bili u tom trenutku kad se to desilo u sali, ali je svakako kriv onaj ko je predsedavao ovom Skupštinom.

Problem je što ste vi počeli da se ponašate onako kako su se nekada ponašali mister spikeri u engleskom parlamentu. Dakle, nekada je u tom britanskom parlamentu su bile dve suprotstavljene opcije, nije replika, pokušavam da objasnim šta hoću da kažem. Dakle, te dve suprotstavljene opcije bile su sa dve suprotne strane. Razmak između njih bio je dve dužine mača, a mister spiker je tada imao bič, pa je imao pravo onom ko hoće da ustane i da uradi nešto neprimereno da udari bičem. Ja imam utisak da ako biste vi danas imali bič da bismo mi ovde iz opozicije svi bili crveni i krvavi, jer vi tako vodite ovu Skupštinu i to je stalno, to je konstantno, bez ikakve potrebe.

Znači, ja molim da primenjujete potpuno isti kriterijum za sve poslanike, ukoliko mi nekada povredimo Poslovnik, opomenite nas, nije problem, ali vas molim da to uradite u slučaju kada je neko sa one druge strane uradio tako nešto. Hvala vam.

PREDSEDNIK: Što se tiče vaših utisaka šta bi bilo da ja držim bič, ne znam kako mogu da vam pomognem sa vašim utiscima. Neobično to zvuči, priznaćete i kad malo razmislite o onome što ste rekli shvatićete i sami kako to neobično zvuči da vi takve stvari zamišljate i o njima razmišljate.

U svakom slučaju naravno da niko ne treba u ovoj sali da bude krvav, ali da vas podsetim vi ste se zaleteli da druge tučete ovde što potencijalno dovodi do krvi, a to što ja vama dajem reč, ili vam ne dozvoljavam da je zloupotrebljavate to do krvi u sali ne dovodi.

(Predrag Marsenić: Replika.)

Nemate pravo na repliku, imate pravo samo da saslušate obrazloženje do kraja.

(Predrag Marsenić: Da, ali vi sada meni odgovarate.)

Da, odgovaram vam na ono što ste upravo rekli ukazavši na povredu Poslovnika. Ako niste zadovoljni onim što čujete onda razmislite tri puta pre nego što podignete taj Poslovnik i obratite se meni, jer ćete svaki put da dobijete obrazloženje.

Što se tiče člana 27. ako treba mi da glasamo o njemu, možemo, ali jedino koji su pokušavali da dovedu do fizičkog obračuna u sali ste vi. Ne, lično. Ne znam da li ste učestvovali u onom junačkom jurišanju, onako sve u gomili, na predsednika Republike, ali vaša poslanička grupa jeste i drugi sa ove strane su se zaletali takođe prema klupama u kojima sede drugi narodni poslanici sa željom da dovedu do fizičkog obračuna.

(Predrag Marsenić: Pa, pogledajte snimak.)

Nema potrebe da dobacujete iz klupe, sve sam ja vas lepo saslušao, ni reč nisam rekao i što se tiče atmosfere i britanskog parlamenta, samo mogu da vam kažem koliki ste vi Englezi toliki vam je ovde britanski parlament.

Ko je još hteo povredu Poslovnika?

Reč ima Dejan Bulatović.

DEJAN BULATOVIĆ: Poštovani predsedničke skupštine, ja bih reklamirao član 112. Poslovnika.

Dakle, on kaže – ako predsednik Narodne skupštine redovnim merama ne može da održi red na sednici odrediće pauzu dok se ne uspostavi red.

Zaista predsedničke ja vas molim, ovo je loša poruka građanima. Zaista u jednom trenutku se više niko ne čuje. Mislim da je jedino rešenje da vi prekinete tu sednicu, jednostavno upotrebite član 112. da se situacija i strasti smire i da to nastavimo, jer ovo je sednica znamo čemu usredsređena, zaista lošu poruka. Hvala vam.

PREDSEDNIK: Hvala i vama na predlogu.

Ne smatram da imam potrebe da primenjujem član 112. još uvek računam da ćemo moći da organizujemo rad sa redovom pauzom koja nastupa malo kasnije, ne u ovom trenutku. Kao što vidite sve se savršeno smirilo. Ćuta Jovanović je posle druge opomene seo, možda vas on posluša, pa primeni pauzu sam na sebi, uskoro, sve je moguće, kao i drugi kao što vidite svi su se smirili.

Nenad Tomašević, po kom osnovu?

(Nenad Tomašević: Pomenut sam.)

Vi ste pomenuti.

NENAD TOMAŠEVIĆ: Da li mogu sada, gospodine predsedniče?

PREDSEDNIK: Dao sam vam reč, jer ste rekli da ste pomenuti.

NENAD TOMAŠEVIĆ: Da, pomenut sam.

Pa, evo prvo da kažem, gospodinu Bakariću, da sam ja…

PREDSEDNIK: Da li ste sad namerno pogrešili prezime ili?

NENAD TOMAŠEVIĆ: Kako?

PREDSEDNIK: Da li ste namerno pogrešili prezime ili?

NENAD TOMAŠEVIĆ: A šta sam rekao? Bakariću, izvinjavam se Bakarec.

PREDSEDNIK: Znači, namerno je bilo.

NENAD TOMAŠEVIĆ: Ne, nije bilo namerno, naravno. Namerno je sa strane poslanika Bakareca i vrlo zlonamerno i vrlo neistinito izrekao je flagrantne neistine i to svesno.

Prvo, ja sam rezervni oficir, po činu sam major, završio sam školu rezervnih oficira u Bileću, sa prosečnom ocenom 9,71, bio sam drugi u klasi. Učesnik sam…

(Narodni poslanici SNS dobacuju.)

Molim vas, šta je Marjane?

(Marijan Rističević: Meni nešto kažeš? Ko je tebe spomenuo?)

Da, imam i ja pravo da pričam.

Učesnik sam ratova od 1991. godine do 1996. godine. Član sam Saveza rezervnih vojnih starešina Republike Srbije i funkcioner. Naravno, da sa mojim prijateljem Milošoj Jovanovićem, pripadnikom 63. padobranske specijalne brigade idem u streljanu na gađanje, valjda je to cilj oficira da se pripremaju, za šta vi kada dobijete vojni poziv idete u rezervu. Hoćemo sada i vojsku da obesmišljavamo.

Drugo, ova fotografija je napravljena 1. oktobra 2022. godine, a ne 7. maja 2023. godine, kako bezočno poslanik Bakarec nastoji da spinuje.

Treće, na svom Fejsbuk profilu je pomenuo moje ime i prezime, a ovde već drugi put me proziva da sam bradonja, pa me zanima da li ima samom fizički problem ili je to možda ideološki problem, jer znaju, gospodin Bakarec ko su bradonje…(Isključen mikrofon.)

PREDSEDNIK: Dva minuta je odavno prošlo.

(Nenad Tomašević: Ukrali se mi na početku vreme.)

Šta ste rekli?

(Nenad Tomašević: Na početku ste mi ukrali vreme, ali dobro.)

Ja vama ukrao deset sekundi? Time što sam vam dao reč, ćutao dok ste govorili, pa, kad ste pokušali da budete vickasti, menjajući prezimena drugima, pitao vas da li ste to uradili namerno.

E, sada da vam kažem nešto, vi na ovih dva minuta, da sam ja hteo da se striktno primenjujem Poslovnik, niste imali pravo uopšte, ne deset sekundi, nula sekundi. Pa, vam je ipak pružena prilika.

(Nenad Tomašević: Treba da me ubiju, pa da imam pravo.)

Hoćete da vičete sada iz klupe i vi. Hajde, ponašajte se malo kao i ostali, samo izvolite.

Dakle, nula sekundi biste imali pravo, ali vam je ipak omogućeno da govorite i nakon svega toga i drugi put vas pozivam da ne vičete iz klupe….

(Nenad Tomašević: Bolje i nula sekundi, nego nula od čoveka.)

I, drugi put vas pozivam da ne vičete iz klupe. Nakon svega toga, govorili dva minuta i čini mi se 15 sekundi i onda meni dobacujete da sam vam ukrao vreme što sam vam dozvolio da govorite dva minuta i 15 sekundi i onda kada imate pravo na nula sekundi, zbog toga ste mi rekli da sam vam ja nešto ukrao.

Sada da vam kažem, ako se osećate povređeni zbog toga što ste dobili mogućnost da govorite dva minuta i 15 sekundi kada nemate pravo na to, sledeći put neću tu grešku da ponovim. Sledeći put tu grešku neću da ponovim, tako da nećete dobiti mogućnost da govorite onda kada nemate pravo po Poslovniku.

(Nenad Tomašević: To je sada replika sa vaše strane.)

Hoćete i dalje nešto da vičete? Malo vam je bilo dva minuta i 15 sekundi. Dobro, onda da se ne vraćamo na taj nivo međusobnih uvreda, jer ja bih mogao bez ikakve uvrede, samo istinu da vam kažem, šta je vaša politička opcija i koliko je ukrala, ne samo meni, svima koji žive u ovoj zemlji, a to bi bila istina. Šta još hoćete? Završili smo sa tim.

Ko hoće od ovlašćenih predstavnika ili pravo na repliku ili možemo da nastavimo sa listom?

Milimir Vujadinović, ima reč.

MILIMIR VUJADINOVIĆ: Hvala, predsedniče.

Po prvi put, vidim, dobro ste akcentovali to moje prezime i hvala vam na tome.

No, poštovane kolege, uvaženi građani Republike Srbije, poštovani naši sunarodnici, braćo širom regiona i sveta, gde god živeli, naime, danas je pred nama tačka na kojoj raspravljamo o Izveštaju REM-a koji je dostavljen, pre svega, Odboru, a onda kasnije i u plenum Narodne skupštine.

Međutim, radi vas, uvaženi građani Republike Srbije, radi vas, poštovana braćo i sunarodnici širom sveta, imam potrebu da obrazložimo i na neki način raskrinkamo šta je suština cele ove stvari.

Vama, predsedavajući, odnosno predsedniče Skupštine i mojim kolegama iz Srpske napredne stranke, kao i ljudima iz vladajuće većine, svakako čestitam što smo pristali da raspravljamo o ovim stvarima na zahtev opozicije, pre svega, jer je ovo bio njihov zahtev, ali je potrebno da vidimo šta iza svega ovoga, u stvari, stoji.

Koliko je ovo bitna stvar radi građana Republike Srbije, odnosno onih koji žive u njenim granicama, toliko je apsolutno bitno i radi onih koji žive u regionu i širom sveta. Naime, kao zamenik predsednika Odbora za dijasporu i Srbe u regionu, a i u nekom prošlom sazivu kao predsednik tog Odbora, obično imam neku praksu da svakoga dana, pored domaćih medija, ispratim i aktivnosti medija širom regiona. Prateći medije u regionu, možete tačno detektovati odnos regionalnih politika prema Republici Srbiji i prema političkim dešavanjima u Republici Srbiji.

Jutros ste imali neku emisiju na hrvatskom radiju koja je u potpunosti bila posvećena poslednjim događajima u Republici Srbiji, sa sve analitičarima, učesnicima, sa sve ljudima koji su kao nekakvi predstavnici struke i politike elaborirali čitavu ovu stvar koja se poslednjih dana dešava u Srbiji, a tiče se i onog velikog narodnog skupa, koji smo imali u petak, ali i onoga što je organizovala opozicija u subotu veče.

Na hrvatskom radiju i na frekvenciji koja pripada hrvatskoj državi ste imali govore Aleksandra Vučića, imali ste govore Petera Sijarta, Milorada Dodika, Milana Kneževića iz Podgorice, sa sve uvredama koje su upućivane na račun onih ljudi koji su se priključili tom najvećem skupu koji je do sada organizovan u Srbiji, uz, naravno, apsolutne opaske da je to nešto najštetnije što je moglo da se desi u Srbiji.

S druge strane, u toj emisiji imali ste salvu pohvala za organizatore onoga što se dešavalo u subotu uveče za političare iz opozicije koji su taj događaj predvodili i za onaj najekstremniji deo učesnika tog događaja koji je i te kako pribegavao i pribegava nasilju.

Imali ste apsolutno razumevanje, govorim o hrvatskom radiju, o državnom mediju, tj. javnom servisu sa nacionalnom frekvencijom koja se čuje, eto, i u Srbiji i apsolutne pohvale za sve one koji su na putu uvreda srpskog patrijarha, srpskog predsednika i svih onih koji su danas u pokušaju odbrane srpske države.

Postavlja se jedno jednostavno pitanje – da li ste nekada imali jednu celu emisiju na nekom od javnih servisa u Srbiji ili, ako hoćete, na nekom od medija sa nacionalnom frekvencijom koji su tu celu emisiju posvetili političkim previranjima u Hrvatskoj, a kojih ne hvalite kako zbog one raštimovane politike između predsednika Vlade i predsednika države, pa danas niko normalan u svetu ne može da zna šta je zvanična politika Republike Hrvatske?

Nikada nijedan medij, javni servis i mediji sa nacionalnom frekvencijom nije posvetio čitavu emisiju takvim stvarima. Da li vam to nešto govori?

(Aleksandar Jovanović: Govori, govori.)

Naravno, da vam govori, gospodine Jovanoviću. Govori vam o tome da je cela ova priča, i priča o REM-u i priča o protestima, podređena jednoj jedinoj stvari, da medijsku scenu u Srbiji podredimo upravo onome što je cilj - srušiti Aleksandra Vučića, srušiti institucije Republike Srbije i otežati sve ono što su danas pokušaji očuvanja našeg interesa na Kosovu i Metohiji, a i našeg nacionalnog interesa koji se tiče regiona.

Da li ste doživeli da na nekim protestima u Hrvatskoj učestvuje neki odbornik ili poslanik iz Republike Srbije? Niste nikada. Da li ste, bilo na strani vlasti ili opozicije, na protestima u Zagrebu videli nekoga od vas poslanika bivših, sadašnjih odbornika iz Srbije? Niste. Na protestima u Beogradu vrlo često možete da vidite građane Republike Hrvatske, i ne samo građane nego ljude u potpunosti politički aktivne u Hrvatskoj. Ja mislim da je građanima Srbije sve potpuno jasno.

Na kraju krajeva, sve ovo i govorim radi njih, da demaskiramo celu ovu priču. Cela priča o REM-u je, a o tome je malopre govorio i moj kolega Todorović Đorđe, dosta jasno, podrediti i dovesti u situaciju u kojoj je danas „Nova S“, da svaki medij u Srbiji, počevši od onoga koji je Javni servis RTS, jer vam je direktan zahtev da RTS prenosi proteste, da svaki medij, kao „Nova S“ prenosi maršute i daje uputstva za proteste u Srbiji. To je konačni cilj kada je u pitanju priča o REM-u.

Što se tiče samog REM-a, pa ova Skupština niti bira REM, niti ga razrešava. Čujemo malopre predlog da mi izglasamo nepoverenje REM-a. Pa hajde prvo osnovno znanje. Narodna skupština ne bira REM i Narodna skupština ne može da smenjuje REM. Možemo da raspravljamo o njegovom radu, ali ne možemo mi da budemo ti koji ćemo da smenimo REM, jer ga mi nismo ni birali.

Moram da se osvrnem na još jedan mali detalj. U svom ovom nasilju ne manjka vam ni nepočinstva, ni neljudskosti u svem u ovome što činite.

Malopre ste, dok je govorio naš uvaženi kolega veterinar, zahvalili se i deci koji dolaze na proteste. Ljudi, pa šta radite vi? Pozivate decu na proteste?

Evo, kaže Ćuta – pozivamo decu na proteste.

Šta radite vi? Zloupotrebljavate… ajde što ste zloupotrebili smrt jedne dece da celu ovu priču pokrenete, ajde što zloupotrebljavate celu priču o srpskim institucijama kako biste ostvarili nekakve partikularne političke interese usmerene protiv, pre svega, Srbije i srpskog naroda, nego opet decu zloupotrebljavate i pokušavate da ih pozovete na proteste.

Evo, dok ja govorim, Ćuta Jovanović kaže – da, pozivamo decu na proteste…

(Aleksandar Jovanović: Ona sama dolaze.)

Šta radite vi, ljudi?

Naravno, ja ne očekujem razumevanje za sve ovo što sam rekao od strane poslanika opozicije, niti mi je to bila namera, ali celo ovo moje izlaganje je bilo, pre svega, usmereno na građane Republike Srbije, na naše sunarodnike u regionu i širom sveta da demaskiramo ovu priču, da shvate o čemu se radi i da vam kao bumerang, što reče moj kolega Milenko Jovanov, to vrate već narednog vikenda, iako to vama deluje smešno.

S tim u vezi, poštovani građani, mi ćemo i dalje uz srpskog predsednika, uz srpske institucije, uz srpskog patrijarha, uz ostale verske zajednice ostati na braniku ove zemlje i interesa pre svega ove zemlje, zemlje Srbije i neće nam pasti na pamet ni da zovemo u pomoć nekoga iz Hrvatske, iz Zagreba, bilo medije, bilo pojedince, niti da zovemo u pomoć nekoga iz Sarajeva, bilo da zovemo u pomoć nekoga iz Podgorice, a najmanje će nam pasti na pamet da odemo u nečiju ambasadu, tamo se sa njima slikamo i iz te ambasade pretimo bilo kome, pa ni vama, predstavnicima opozicije.

Živela Srbija!

PREDSEDNIK: Sledeći prijavljeni je Borislav Novaković.

BORISLAV NOVAKOVIĆ: Logično je da se traži smena REM, jer sve ono što se događalo u zadnjih 11 godina, sve ono što je obeležilo vlast SNS-a je potpuna disproporcija kada je u pitanju objektivno, nepristrasno i profesionalno informisanje i to je prošlo kroz tri faze.

Na početku vaše vladavine rekla bi se poneka činjenica, a onda bi ta činjenica bila zatrpana tonom netačnih informacija.

Druga faza je bila jednostrano izveštavanje. Sve ono što govori u prilog vaše neefikasnosti je prećutkivano, a ono malo činjenica koje je govorilo u prilog vlasti je isticano. Dakle, jedno potpuno jednostrano izražavanje i isticanje samo onoga što ide u prilog vlasti, a prećutkivanje svih činjenica koje govore u prilog neefikasnosti i lošeg upravljanja ovom državom.

Ovo čemu sada prisustvujemo, treća faza, lažete sve i lažete sto posto. Ne postoji ni trunka, ne postoji istina ni u forenzičkim tragovima. Da uzmete bris, ne bi mogli da utvrdite da postoji istina u onome što govore najistaknutiji predstavnici SNS.

Korak dalje, fizičko nasilje je na delu. Dakle, imamo problem da verbalno nasilje kojim obasipate javnost i javni prostor, polako prerasta u fizičko nasilje. Ja vas pozivam na umerenost i odmerenost. To se već događa. Vaši napadi na Novu S, vaši napadi na N1, vaši napadi na objektivno, profesionalno i nepristrasno novinarstvo već je uslovilo protestima pred tim kućama. Šta hoćete? Da otvorite lov na novinare? Hoćete li da neko nastrada? Hoćete li da neko bude fizički ugrožen od tih ljudi? Šta hoćete i šta je smisao onoga što vi radite?

Potpuno je sramno govoriti o protestima koji su ostali iza nas kao o nekakvoj obojenoj revoluciji. Revolucija je nasilno obaranje vlasti! Revolucija je kada oni koji protestuju i oni koji izražavaju svoje političko nezadovoljstvo ne poštuju ni zakon, ni institucije! Dakle, protesti koji još uvek traju i koji će trajati sve dok se ne ispune svih zahtevi, ne opozicije, nego ljudi i građana koji su izašli, to su mirni, dostojanstveni protesti. Ne postoji ni jedan konflikt, ne postoji ni jedna agresivnost, ne postoji ni jedan gest u tim protestima kojima bi mogli da ih označimo agresivnim ili neprihvatljivim u političkom ili bilo kom drugom smislu. Zaista je sramotno porediti proteste sa obojenim revolucijama.

Šta hoćete? Da zabranite ljudima pravo na emociju? Hoćete li da zabranite ljudima pravo da iskazu svoj stav? Pri tom, pokazujete elementarno nepoštovanje prema emocijama ljudi koji su ostali bez svojih najmilijih! Nemojte smetnuti s uma da je među 18 kovčega koji su završili u zemlji, najveći broj onih koji su beli. Ljudi imaju pravo na zebnju, ljudi imaju pravo na strah, na osećaj neizvesnosti i imaju pravo da iskažu protest, jer mi više ne protestujemo oko ekonomije, oko medija, ne protestujemo oko toga da li ima vladavine prave ili nema, jer svega toga u Srbiji nema!

Ljudi su izašli da protestuju jer očekuju od države elementarnu stvar, a svaka država mora da garantuje bezbednost svakom građaninu! Ova država ne garantuje bezbednost svojim građanima! Zato su ljudi izašli!

Ideja države je stabilnost i poredak koji se poštuje. Svi koji su izašli žele da upute samo jednu poruku, želimo da živimo u mirnoj državi, želimo da živimo u državi u kojoj se poštuju institucije i zakon. Ako svaka majka kada isprati svoje dete u školu strepi da li će se vratiti, da li zbog vršnjačkog nasilja ili nečeg što je još gore, ako svi roditelji koji su zadnjih dana gledali sve te grozne scene i u osnovnoj školi na Vračaru i u Mladenovcu, treba da strepe svaki put kada dete izađe uveče, onda država ne postoji.

Ti ljudi su izašli na ulicu da bi uputili tu jednostavnu poruku, da je osnovna funkcija države da obezbedi mir, stabilnost, bezbednost, i ličnu bezbednost i imovinsku, što je u Srbiji potpuno izostalo.

Povremeno kada slušam neke od vas, imam utisak kao da govore penzionisani radnici Štazija, NKVD-a ili OZNA. Takve su to teorije zavere? Kakve su to priče o stranim službama? Kakve su to priče o nekakvom stranom faktoru koji utiče? Nema svega toga. Ima samo osećaja nesigurnosti, ima samo osećaja straha kod ljudi koji su izašli na ulicu, da bismo živeli u civilizovanoj i uljuđenoj državi, a to Srbija trenutno nije!

Napokon, vlast je uvek ta koja uspostavlja određen nivo političke kulture. Vi ste uspostavili model konflikta. Dakle, način na koji se ophodite prema opoziciji i prema svima koji misle drugačije od vas, to je vređanje, to je nipodaštavanje, to je potcenjivanje, to je omalovažavanje. To će vam se vratiti i već vam se vraća o glavu i razbiće vam se o glavu ne samo to, nego sva ta vaša agresivnost i nesposobnost da na jedan civilizovan način raspravljate o svemu! To se već vidi i na ovim protestima.

Ono što ljudi hoće je tolerancija. Ono što ljudi hoće je da čuju činjenice, ono što ljudi hoće je da vide uljuđen dijalog. Dakle, sve ono što vi u svojoj bahatosti, vređanju, omalovažavanju, nipodaštavanju, ne činite. To vam se razbija o glavu, a tek će vam se razbiti u danima koji dolaze!

Napokon, ja vas molim, jedan od zahteva su i rijalitiji. Podsećam da je jedan od ljudi koji je izvršio masakr upoređivao sebe sa Kristijanom Golubovićem. Podsećam da je u jednom od rijalitija bio Zvezdan Slavnić, koji je bio ubica, odnosno bio osuđen za ubistvo. Podsećam da je u rijaliti ušao Zoran Marjanović, koji je bio osumnjičen za ubistvo svoje supruge Jelene Marjanović. Ne možete… (Isključen mikrofon.)

PREDSEDNIK: To je bilo kompletno vreme poslaničke grupe. Hvala.

Vrlo nasilno i agresivno obraćanje, u kom ste čak pretili razbijanjem glava, koliko sam razumeo. Vrlo nasilno i vrlo agresivno obraćanje.

(Borislav Novaković: Što komentarišete?)

Da, i ovo ponašanje sada, vrlo nasilno i vrlo agresivno, da, da. Samo, bilo mi je zanimljivo, bilo kakvo pominjanje medijskih kuća vi smatrate potencijalno lošim i opasnim za ljude koji u njima rade. Tako sam vas razumeo. Da li to znači da sve ovo što vi govorite ovih dana na račun „Pinka“, „Hepija“ i ostalih znači da vi pozivate na ugrožavanje tih ljudi?

(Borislav Novaković: Ništa niste razumeli…)

Znači, to je u pitanju? Dobro, da i to razumemo.

Pravo na repliku, izvolite.

MILENKO JOVANOV: Ja posle ovog govora zaista razmišljam da pozovem poslanike moje poslaničke grupe da glasamo protiv ovog izveštaja, jer zaista ovo me ubedilo da postoje ozbiljne posledice medijskog, odnosno posledice uticaja medija na ponašanje ljudi.

Evo, vidite, on verovatno često gleda medije i kao posledica toga, dva puta se ovde zaleće da bije poslanike SNS, konkretno mene. To je zato što je gledao televiziju, televizija je na njega uticala. A onda me je isto tako jurio po Skupštini Vojvodine svojevremeno, zato što je gledao televiziju, postao agresivan zbog televizije, pretio, vikao tamo itd.

Pa su onda gledali televiziju jednog prepodneva, sunčanog dana, spakovali se posle flaše piva ili čega već u kafiću, spakovali se i pod uticajem televizije otišli u Predsedništvo da tuku predsednika Republike. Pa je onda njegov sin gledao televiziju, nije bilo dečijeg programa, gledao rijalitije, Kristijana Golubovića, ne znam koga, pa rasturio i demolirao prostorije SNS u Novom Sadu.

Dakle, sve su to izgleda posledice televizije, gledanja televizije. Ne znam šta drugo da kažem nego promenite kanal. Promenite kanal pod hitno.

Dalje, kaže – mi targetiramo novinare, njihove novine. Ja ponovo samo čitam ono što su te novine objavile. Nisam im ja rekao ovo da objave – očigledno su Vučiću karijera Vulina i Gašića mnogo važnije od mira u Srbiji i zahteva velikog broja građana.

Vi pravite građanski rat zajedno sa ovim medijima i to nije teorija zavere, ni Štazija, ni NKDV-a, ni OZNA. To vi sami priznate posle četiri dana u kojima tražim da priznate to. I hvala vam što se priznali. Odlično je što ste priznali, ali neće vam proći, koliko god pokušavali.

Najzad, kad kažete – kritikuju profesionalne medije. Pazite, profesionalni mediji, kaže – Marija Lukić poklopila Bakereca, rekla mu da će ga tražiti kolonoskopijom u crevima predsednika Republike. To je profesionalizam vaš? Tome aplaudirate? Pa, treba da vas je sramota.

PREDSEDNIK: To je uvek lice onoga ko to radi, naravno, i onoga ko to izgovori od narodnih poslanica i ovih u medijima koji se tim stvarima diče, koji ih hvale, koji ih reklamiraju na sva usta, svih njih koji su ponosni na takvo ponašanje.

Reč ima Nebojša Bakarec.

NEBOJŠA BAKAREC: Hvala vam, poštovani predsedavajući.

Samo moram da kažem, pošto danas je malo neočekivano iznet niz uvreda, znači samo da konstatujem da sve vreme, koliko traje ova Skupština, desetak dana, sa ove strane iz redova vladajućih stranaka, nijedne vladajuće stranke, niko nije izrekao bilo kakvu uvredu na ovoj strani, kao na ovoj strani opozicije. Mi smo čuli i ja to nemam problema da ponovim od strane, ja ću samo ponoviti ono što su govorili…

PREDSEDNIK: Milivojeviću, jel vam dobro?

(Srđan Milivojević: Da, da.)

Malo bolje. Pribirate se polako. Samo vez naglih poteza, molim vas.

Nastavite gospodine Bakarec.

NEBOJŠA BAKAREC: Hvala vam.

Znači, samo danas su poslanici opozicije izgovorili da sam bolesnik, dva puta, tri puta. Juče mi je liderka te opozicije rekla da sam monstrum. Danas su govorili, ne samo za nas, za mene, da treba neka kolonoskopija da se obavlja, nego na "Tviteru" i za vas i za gospodina Jovanova. Znači, nema ničega što im je sveto. Međutim, moram da im priznam da meni to uopšte ne smeta. Mene to ne dodiruje.

Dakle, ovaj poslanik iz Novog Sada, da pređem na to, jer je tema ova i treba mu odgovoriti, je pozvao na umerenost i odmerenost. Da li je umerenost i odmerenost kada je sin tog poslanika, jer on ga je valjda tako učio, koji ima 26 godina, odrasla osoba, 28.9.2021. godine potpuno porazbijao izloge na prostorijama SNS-a u Novom Sadu, 30 kvadrata izloga? Još je uništio ceo inventar u prostorijama. Policija ga privede, alkotestira i tom prilikom utvrdi da ima preko 1,8 promila alkohola u krvi. Da li je to umerenost i odmerenost i da li je to ne nasilje o kome ovaj poslanik uči svog sina? Znači, uči ga da je nasilnik, uči ga da pije i uči ga da mrzi. Ja kažem - nemojte to učiti svoje dete, učite ga sve suprotno od toga.

Kažete - osuđujete nekakav govor mržnje sa ove strane. Nema ga. Navešću vam vaš govor, vašeg lidera. To je ovaj kriminalac što ga potražuju Kongres, SAD i Senat. On je program vaše stranke. To je ono što je problem. To nije ni kod jedne stranke.

Ova druga stranka se, lidera, ovoga tajkuna "Multikoma", zalaže za lustraciju, ali vi ste otišli dva koraka dalje. Vi se zalažete programski za osvetu i revanšizam. Vaš lider, evo, 19. juna, samo jedan od ta dva primera, kaže 2021. godine: "Revanšizam znači da će po promeni vlasti biti trajno zabranjen rad SPS-a i svih derivata SRS-a, uključujući i SNS. Revanšizam je i trajna zabrana televizije "Pink", revanšizam je da budu zatvoreni Ana Brnabić i Aleksandar Vulin". U drugoj izjavi od 25. aprila iste godine se kaže još eksplicitnije: "Promena sistema nije moguća bez revanšizma, dakle osvete koja mora biti sprovedena nemilosrdno. Ako se Narodna stranka bude pitala, 6. oktobar će se dogoditi. Ne bude li revanšizma, banditi na javnoj sceni, bitange iz Skupštine će ustati i nastaviti da zagađuju javni prostor". To ne sme da se dogodi.

Dakle, i to je ono na šta se nadovezuje Jova Bakić. Inače, samo da vas podsetim, vi ste videli i mesecima i godinama vi vidite njegov fizički stav ovde kada ustane i govori. On jednu ruku stavi u džep ili oko struku, a drugu ovako mlati, izgleda ovako kako izgleda. Na kog lidera iz Drugog svetskog rata vas podseća? Znači, govorom, stavom. Podsetiću vas, ukazaću vam, ime tog lidera je bilo Benito. Savršeno podseća i dere se kao on, stav ima kao on, izgleda kao on, kao da mu je brat rođeni.

Sad kaže taj poslanik – ne postoji ništa agresivno, ni nasilno. Prvo, ceo njegov nastup je bio agresivan i nasilan. Kaže on da smo im mi zabranili emocije. Kaže da treba da osećamo empatiju prema najmilijima, odnosno žrtvama u dve tragedije. Pitam vas samo, na dan komemoracije, evo ga vaš lider, jel to izražava emocije? Evo, vaš lider, evo ga sa suprugom u plavoj jakni, se smeje, cereka se na dan komemoracije koju ste vi organizovali, komemorativni skup. Vaš lider, niko mu nije zabranio emociju, jel to tražite? Jel to empatija koju on izražava i koju vi izražavate prema žrtvama dve tragedije?

Kažete – nema ništa agresivno sa vaše strane nikada. Zar nije ubilačka poruka Milovana Brkića izrečena upravo na ovom skupu, komemorativnom, da će otkidati glave, da će silovati stare majke? Zar to nije agresivno? To niste osudili.

Kažete – model konflikta, kažete – nema, mi ga širimo, uveli smo model konflikta. Pitam vas – jel model konflikta to što ste vi kao cela opozicija? Od 2018. godine 86 puta napali, jednom spalili prostorije SNS, naneli veliku materijalnu štetu, neko je to i u jednom slučaju je to uradio vaš sin. Jel ste ga vi uputili da to radi? Da li tako vaspitavate vaše dete?

Kada govorim o deci, jel su to poruke? Vi kažete – mi smo inspirisali ili REM je nekoga inspirisao, odnosno tabloidi, ne znam šta, mediji neki. To što vi radite je direktna inspiracija nasilja. Vi ste generator nasilja. Ja to pratim najmanje od 2018. godine kada se ovaj „Multikom“ tajkun, jer se to tako poklopilo. „Multikom“ žuti tajkun, kada se vratio u politiku, nasilje je eskaliralo. Udružio se sa drugim tajkunom, najbogatijim Srbinom, Šolakom, udružili su novac, jer to nasilje koje vi sprovodite košta. Dakle, sama organizacija, recimo, na 76 napada na prostorije SNS košta, neko mora da pripremi Molotovljeve koktele, batine, ljude. Kada ste po danu u Novom Sadu protestovali, pa vi ste po danu napadali prostorije SNS, pa ste polivali farbu, razbijali izloge, pa su se svi vaši, iz sve opozicije, leve, desne, hvalili ko je zadao jači udarac prostorijama SNS i slikali ste se, ponosili ste se. Jel to poruka? Pitam vas – da li je to poruka nenasilja u Novom Sadu?

Kada pominjemo Novi Sad, u Novom Sadu treba da se gradi most, valjda mostovi treba da se gradi. Šta je sporno u gradnji mostova? Vi ste u Novom Sadu svi napadali ljude koji dolaze tamo, pripremaju teren da grade most, napadali ste policiju koja štiti te radnike koji pripremaju gradnju most, nego ste napali i novinare. Napali ste urednicu novosadske televizije, fizički je povredili, uništili joj telefon, jer je došla tamo da izveštava o vašem nasilju. E, sad to ne sme. Pitam vas – jel su to poruke?

Sve što vi radite, sve što vaša stranka radi… Kada dolazite vas petorica veselih, razdraganih sa razdrljenim košuljama, pa tako su ustaše bile razdrljene u košuljama, i dolaze vas petorica, šta, da bijete predsednika Srbije i onda se hvalite time, i bele košulje, i on siđe dole i šta vi? Miševi, pobegnete u onu fontanu i onda perete noge u toj fontani na Andrićevom vencu.

Urazumite se, pošto vi kažete da se urazumimo. Sad ću ja da vas urazumim.

Jedna informacija. U ponedeljak je održan još jedan sastanak Saveta roditelja OŠ „Vladislav Ribnikar“ i ustanovljeno je da 80% dece želi da ide u školu do kraja školske godine. Pozivam vas da i vi to podržite. Kažem da im to moramo omogućiti.

Savet roditelja u OŠ „Vladislav Ribnikar“ saopštio je upravo ovo. Imali su u ponedeljak sastanak i jednoglasno su zauzeli stav da se školska godina održi po planu i programu bez ikakvih skraćenja za svu onu decu, 80%, koja žele da idu u školu, a za one učenike koji ne žele da ide fizički u školu tamo država im je omogućila, naravno, sve one prostorije, 13 institucija, da mogu tamo da idu u školu, ako žele. Inače, učenici OŠ „Vladislav Ribnikar“ su iskazali i roditelji su to iskazali na Savetu roditelja da žele da očuvaju svoju školu. Podsećam vas na deo opozicije, ne cela, traži da se sruši OŠ „Vladislav Ribnikar“. Ja vam kažem – mi nećemo rušiti škole, mi ćemo graditi i renovirati škole. Inače, na tom Savetu škole su konstatovali, citiram, Savet, kaže, da je od strane države urađeno sve i Savet roditelja, kaže, nema problem sa državom, nesporazum je nastao u medijskim nastupima.

„Država je učinila sve, sa nama i Savetom i svima, sa učenicima i nastavnicima. Sa nama rade timovi koji rade i sa našom decom i sa nastavnicima. Oni su sa nama sve vreme, počev od dana tragedije. Izašlo se u susret, ne svakom zahtevu, već svakoj molbi, svakoj potrebi roditelja.“ Time ću završiti.

Podsećam vas da je Vlada Srbije na dve sednice donela na predlog predsednika Vučića niz mera, dva paketa, sa najmanje 20 mera povodom ove dve tragedije. Ove mere su pokazale kako Srbija ima sposobnu vlast koja živi u dodiru sa stvarnošću i koja ne okleva u donošenju adekvatnih mera u krizi.

Još jednom, odmah posle tragedije u sve škole u Srbiji su upućeni dodatni školski policajci. Da podsetim građane da deo opozicije kroz ovu raspravu je iskazao protivljenje prisustvu školskih policajaca u školama. Čak u okviru jedne stranke, to je ova lažna ekološka stranka, smo imali sporenja. Jedna poslanica je u medijima i na mrežama tražila da se uvedu policajci i protestovala je što u školi u koju idu njena deca nema policajaca, nego se dele sa drugom školom. Tražila je više policajaca, dok je, evo, njena koleginica, koja sad nije tu, se protivila policajcima u školama, školskim policajcima. Rekla je da mi imamo višak policajaca.

(Jelena Jerinić: Nije.)

Dakle, dogovorite se.

Gospođo, evo vi urlate sad.

PREDSEDNIK: Jerinić, zašto dobacujete sa mesta?

NEBOJŠA BAKAREC: Da, upravo vi ste tražili da bude više policajaca.

PREDSEDNIK: Zašto dobacujete s mesta, pitam vas?

(Jelena Jerinić: Ja to zbog replike.)

NEBOJŠA BAKAREC: Ne znam šta vam je tu problem, vi ste to rekli, a vaša koleginica koja sedi ispred vas, sad nije tu, je tražila manje.

PREDSEDNIK: Zbog replike?

NEBOJŠA BAKAREC: Dakle, samo da još završim sa ovim, što je vrlo čudno da se deo opozicije protivi svim merama, ali je još čudnije da se deo opozicije protivi razoružanju.

Poslednja informacija do sada, ja mislim da je prikupljeno jedno 60.000 komada oružja i bombi i preko dva miliona metaka. Hvala vam.

(Nebojša Cakić: Šta ste radili do sada?)

PREDSEDNIK: Cakiću, vi ste već dobili poslednje upozorenje danas. Već sam vam to saopštio pre sat vremena i šta sad? Vi ćete kad god počne neka od koleginica iz istog reda u kom i vi sedite da viče da se pridružujete? Baš lepo ponašanje, svaka vam čast. Još mi kažete „ja to zbog replike“. Jel se tako ponaša u Skupštini? Vičete sa svog mesta na druge narodne poslanike, nadajući se da će neko da vas oslovi imenom i da vas zamoli da to ne radite, pa onda da se na to pozovete da bi ste dobili pravo na repliku. Kakvo vam je to ponašanje? Toga nema u predškolskoj ustanovi tako. U predškolskoj ustanovi to nema tako.

(Jelena Jerinić: Sramno.)

Sramno. Sramno, u pravu ste.

A vi, Cakiću, ne znam šta bih vam rekao više. Ceo Božji dan.

Gospođo Radovanović, Poslovnik. Izvolite.

SLAVICA RADOVANOVIĆ: Hvala vam.

Ja bih povredu člana 107. i ovaj deo „kao ni iznošenje činjenica i ocena koje se odnose na privatni život drugih lica“.

Zaista smatram, gospodine predsedniče, da je van pameti pričati o našoj deci, spominjati naše sinove i naše porodice.

Kao neko ko je radio u policiji, ja zaista posedujem jako puno podataka i informacija, jer po prirodi posla slivaju se, intervenišemo, itd, ali imam jednu profesionalnu etiku i nikad neću spomenuti ni ko je vršio razbojništvo, ni ko je prodavao paštete, itd. Nije lepo da se koriste sinovi i da se spominje da su to neki razbojnici.

Isto tako, to ne treba da radi čovek kojeg mogu samo da pitam – da li je vaš sin ozdravio… (Isključen mikrofon.)

PREDSEDNIK: Dobro, gospođo Radovanović.

Vi ste sada hteli da negodujete zbog toga što je ukazano na činjenicu da je demolirana prostorija SNS i opisano na koji način i opisano kada i ko je to uradio. Potpuno ste svesni…

(Slavica Radovanović: Ali zašto se spominje sin?)

Samo nemojte da vičete.

(Slavica Radovanović: Ne vičem.)

Potpuno ste svesni da je u kontekstu optužbi koje je izgovorio narodni poslanik koji sedi tu do vas, tu do vas sedi, nema dva centimetra između vas, bili ste tu, slušali ste sve što je govorio. Dakle, on optužuje za nasilje drugu stranu. Kao odgovor čuje- nasilje koje je sprovodio sam i koje su sprovodili članovi njegove porodice, koje je političko nasilje, nema veze sa ne znam kakvim nestašlucima iz mladosti, nego je reč o demoliranju političke stranke, varvarskom i nasilnom. Onda vi kažete da to nešto nije u kontekstu ove rasprave koju vodimo.

Ne, rekao bih samo da demaskira nasilnike koji ovde pokušavaju sebe da predstave za neke žrtve. Ne kažem da ste to sad uradili vi, nego da ste pokušali takve da zaštitite, a sede tu odmah do vas. Odmah tu do vas.

(Slavica Radovanović: Ne, ja ne štitim. Ne možemo da spominjemo sinove, nemojte Bakarec to da radite.)

Pošto nemamo još mnogo vremena, Dejan Bulatović.

DEJAN BULATOVIĆ: Hvala.

Ovde smo imali situaciju da razgovaramo o REM-u. Mislim da neki ljudi nisu shvatili da ne možemo mi ovde u Skupštini niti da glasamo protiv REM-a, niti da menjamo REM, ovde smo samo da pričamo o Izveštaju REM-a. Neki poslanici, očigledno to namerno neće da shvate i namerno guraju nama poslanicima da mi nešto pričamo, nešto govorimo što nema nikakve veze sa nama, da pričamo o Izveštaju, ali samo da vas pitam – o kom Izveštaju? O čemu mi to treba da pričamo? Da pričamo o slobodi na RTS-u?

Onda ja sad kažem građanima Republike Srbije, baš onima koji su na protestu, treba da znaju jednu star, razumem to zašto su na protestu, ali šta je redosled stvari od svega toga? Što su dobili građani od toga? Dobili su moju bivšu koleginicu iz stranke iz koje sam izašao, sa kojom nisam hteo ni da delim prostoriju u kojoj se nalazimo. Dobili smo je na RTS-u dva puta u roku od 10 dana.

Taj isti RTS kad sam izašao iz te stranke nije me zvao da pričamo o tome. Kada sam dao podršku premijerki, kada sam podržao ministra Gašića, kada sam istakao kao poslanik tu podršku, RTS nije našao za shodno da me zove kao narodnog poslanika. Šta sad ja treba da radim? Da zovem građane na proteste, hajde da okružimo RTS i da tražim reč na RTS-u, a to tako ide? A to tako radite?

Onda, šta vi u stvari hoćete od svega toga? Šta hoće opozicija na tim protestima? Da zloupotrebe građane jer ne mogu da dovedu ni hiljadu ljudi na njihove proteste.

Ni hiljadu ljudi na te proteste ne mogu da dovedu, a onda ti građani će shvatiti vrlo brzo da ta gospođa, moja bivša koleginica, jedina ima koristi od svega toga i da će onda ti građani, vrlo brzo ćete videti, kako će im reći i šta će im reći i kako će to sve da se okrene u njihovu štetu, a ono što posejete, to ćete i požnjeti.

Znate, to je neverovatna stvar da juče čujemo ponovo istu tu moju koleginicu i kaže – ja imam najnovija saznanja. Izvinite, a koja su to vaša saznanja? Mi imamo saznanja, ja sam kao narodni poslanik to rekao, lagala si za Morović. To je čista laž. Zašto država nije tada reagovala, tužilac nezvan? Postavio sam joj ovde to pitanje, ministarki pravde i da pitam zašto se ne reaguje kada političari iznose lažne afere i time urušavaju državu.

Isto tako, moja bivša koleginica bi htela nešto da saopšti, a da mi sada ovako se zaprepastimo, kažemo – jao, da li je to moguće? Jao, kako nam je država zglajznula, jao kako ništa ne valja i da je dovoljno da se neko zove Aleksandar Vučić i da mi onda budemo protiv njega. Ma nemojte, molim vas. Nemojte to ovde meni da prosipate, nemojte meni da zamerate neke stvari, a ja vas dobro znam. Znate, sedeli smo zajedno. Znam tačno šta mislite, šta radite i koji su vam ciljevi, da dođete na vlast, a da ne idete na izbore, od toga nema ništa, to smo jasno čuli. Ja nisam hteo u tome da učestvujem i neću nikad na taj način da učestvujem u politici.

Izašao sam iz te priče, ali ta demagogija koju vi zastupate, to moraju građani Republike Srbije da znaju. Ko to bolje zna od mene? Ko to bolje zna od mene? Ako vam ja to kažem i ako vam ja kažem u lice da ste manipulanti, da ste lažovi, da ste prevaranti, da ste sve najgore i da nikada nećete pobediti kao takvi i da sve što valja tamo kod vas je otišlo i otići će ako je i malo ostalo i neće nikad biti u toj priči.

Sram da vas bude sve. Možete da dobacujete, možete da se smejete, možete sve, ali da na vlast dođete, nećete više nikad jer ste opljačkali, uništili, saznao sam sve šta ste uradili i ja ću vam biti ovde u parlamentu najveća opozicija. Opozicija najvećoj opoziciji, jer ste lažni Evropljani, lažne demokrati. Najveći lopovi ste bili, ostali i nikada više nećete doći na vlast. Hvala.

PREDSEDNIK: Šta kažete, Milivojeviću? Teško da se priberete posle ovoga? Dobro.

Određujem redovnu pauzu i nastavljamo sa radom za 60 minuta.

Dakle, svesni ste i vi da niste vi tako sjajni i bajni i da ti ljudi koji dolaze tamo ne dolaze zbog vas. To potvrđuje ova teza da ne sme niko od vas ni da izađe na binu, a kamoli da se obrati.

Za sam kraj, možete da dobacujete, ali hvala vam za informacije koje ste izneli, vidim da vam je već šef ili čovek koji sedi iza vas podelio packe pa ste sada mirniji, ono što želim na samom kraju da kažem jeste da je poziv na dijalog i razgovor uvek sa naše strane upućen vama, ali vidim da ga vi izbegavate. Sada vas pitam ovo što vas pitaju i građani na društvenim mrežama koji se okupljaju tu i koji će doći u subotu – šta je vaš cilj, sem da dođete na vlast bez izbora? Odgovorite.

Ako je to nacionalna frekvencija za ove televizije za koje se borite, onda to kažite. Nemojte varati ovaj narod koji dolazi, jer vi sem gole želje da se dočepate vlasti bez izbora, nemate ništa drugo da ponudite i ni za šta se drugo ne borite.

Za sam kraj, kad smo već kod toga, Srbija je zemlja u kojoj sigurno niko neće nasiljem doći na vlast. U Srbiji niko sem građana Srbije neće odlučivati ko će biti vlast i ko će voditi našu zemlju. U Srbiji niko sa strane neće odlučivati ni ko će biti predsednik, ni ko će biti premijerka ili ministar, kao što je bilo u neko vaše vreme. U Srbiji će se jedino pitati građani Srbije.

Zato, poštovane kolege iz opozicije, poziv za izbore vam je odavno upućen. Evo, kažite kad želite da idemo na te izbore, jer je SNS uvek spremna da izmeri poverenje građana, kako u našu politiku, kako u SNS, tako i u Aleksandra Vučića. Jer, rezultate koje smo postigli, vizija koju ima predsednik Aleksandar Vučić, neće ni jedna od vaših hiljadu laži uspeti da umanji.

Zato, poštovani građani, kad god oni budu tražili izbore, mi smo za njih spremni, jer Srbija neće i ne sme da stane. Hvala vam i živela Srbija!

PREDSEDNIK: Borislav Novaković nije tu.

Sledeći prijavljeni je Dušan Radosavljević.

DUŠAN RADOSAVLjEVIĆ: Uvaženi gospodine predsedniče, dame i gospodo, poštovani građani Srbije, obzirom da se prvi put obraćam u toku ovog zasedanja, dozvolite mi na početku da najiskrenije i najdublje izjavim saučešće porodicama stradalih anđela, uz molitvu svemilosnom bogu da njima uputi utehu a sadašnjim anđelima rajski mir.

Dame i gospodo, privodi se polako ova tačka dnevnog reda o REM-u odnosno medijima i mislim da je toliko dovoljno toga rečeno da ne bih da ponavljam, nego da primenim onu staru helensku mudrost da sve što se ima pametno reći, mora se i dosta kratko reći.

Naime, svaki demokratski i civilizovani sistem počiva na tri stuba – nacionalni mediji, opozicija i vlast. Kada tu postoji sinhronizacija, onda postoji kakav-takav red i mir u društvu, a ako toga nema, onda nastaje nered.

Kada kažemo REM, dosta građana i ne zna šta je to. To je regulatorno telo gde bi trebali da sede ljudi od ugleda, od estetike, od znanja, od kulture i da spreče da u javni prostor uđe kič, primitivizam, neznanje, bahaćenje, bilmezluk i sve ono što nije dostojno čoveka.

Nažalost, ta institucija nije radila ništa. Zašto nije radila ta institucija ništa? Zato što nijedna institucija ovde nije radila ništa i ovde je 80 godina stvaran kult da je uvek opozicija narodni neprijatelj a da je vlast bič režima. E, zato, što bi rekao naš narod – nekad krčag ide na vodu, ide na vodu dok se nije razbio. I sad je nastao muk. Sad je manje-više i bitno šta ću da kažem ja, šta ćete da kažete vi, šta će da kažu ostale kolege. Sad će se desiti proces. Te procese više niko ne zaustavlja.

Dotakli ste se rijalitija. Naglasiću nešto. Ovde se radi o formatu. Svaki format je sačinjen od ljudi, da li je to rijaliti ili bilo šta. I nisu bitni formati, bitno je ko tamo gostuje. Ako je tamo okupljeno dno, šljam, osuđene ubice, monstrumi, manijaci, starlete i slično, šta ćete dobiti? Neće vi dobiti, gospodo, rijaliti. Dobićete Sodomu i Gomoru.

Napravite test, neka mi bude bogom oprošteno što moram da kažem, ali nema ništa praktičnije, sve te likove zatvorite u crkvu, dobićete satansku ćeliju a ne crkvu. I obrnuto – u stočni vagon zatvorite časne i poštene ljude, dobićete divan razgovor a ne riku goveda. Ko shvati ovaj put, on je shvatio gde smo mi pošli i na koju smo stranu pošli – tamo gde nigde nismo stigli.

Ima jedan izraz koji kaže – put vode i naroda niko ne može da kreira. On jednostavno ide svojim tokom. Sva ova dešavanja su složila jednu sliku, jer mudri ljudi kažu da kroz istoriju čovečanstva jedna slika mnogo govori od vekova napisanih knjiga, a ta slika je sledeća, gde nemo ljudi koji su dovođeni, novac im neki dat, sendviči, oborenih glava, poniženi, odlaze sa jednog skupa.

A sa druge strane dolazi neka druga Srbija. Niko je nije zvao posebno, ne dajte nama nikakvu snagu. To je to što se izliva. To je taj proces. To je ta lepota koja se neće nikom svetiti, nikom. Tamo je moje dete. Tamo je moja ćerka. Tamo smo svi mi, da kažemo vama, da vam skinemo teret sa vrata – nemojte ljudi, ovo više ne vodi ničemu. Dajmo, formirajmo drugi sistem, u drugom sistemu, da vaskrsnemo sve ono za šta je rođena ova Srbija. Ovo ne vodi ničemu! I vama će, ponavljam, biti dosta lakše. Dosta više kulta ličnosti! Mi smo hrišćanski narod. Ovi ljudi islamske veroispovesti isto. Ne može ovo da vodi više ničemu.

Zato i kažem – promena sistema je uslov svega. Dani koji dolaze, budite deo radosti tih dana. Jer, ova Srbija koja je izašla na ulice, ona želi samo jedno – vaskrs snage i slave neke lepše, bogatije, plemenitije Srbije.

Kao pripadnik Pokreta obnove Kraljevine Srbije, samo znam jednu stvar – da vama više nemam šta da pričam. Ovim ljudima iz opozicije kažem – moramo shvatiti, između nas tolerancija, između nas da budemo čestiti. Nama narod gleda u leđa, druge opozicije nema. Ja se nadam jednog dana i Kraljevini Srbiji. Živeli mi na mnogaja ljeta!

PREDSEDNIK: Oduševili ste Srđana Milivojevića.

Inače, šta je to o čemu ste se tako divnim rečima upravo izrazili i čemu služi i čemu vodi, videli ste skoro. Iz Rusije su saopštili da po njihovim ocenama vodi u obojenu revoluciju. I lepo je znati da ste o tome imali tako divne reči, i vi i ovi ostali sa vama.

Ima reč Milan Radin.

MILAN RADIN: Zahvaljujem, predsedavajući.

Voleo bih da podelim sa kolegama sa druge strane jednu priču iz 2012. godine.

Naime, 2012. godine smo mi bili opozicija u Novom Sadu, na pokrajinskom nivou i na republičkom nivou. Godine 2012. se u Novom Sadu desila ogromna tragedija – šest mladih života je izgubljeno u požaru u jednom noćnom klubu. To se sve dešavalo u aprilu 2012. godine, mesec dana pred izbore, jedan mesec pred izbore. Nikome iz SNS nije na pamet palo da politizuje tu tragediju.

Niko nije iskorišćavao smrt mladih ljudi zarad političkih poena do vas.

Što se tiče medija koje ste hvalili ovde danas, koje ste prikazivali kao neki primer objektivnog izveštavanja, kao primer najboljeg novinarstva izveštavanja, 4. maja Aleksandar Fatić u emisiji „“Njuznajt“ na N1 televiziji izjavljuje bez ikakvog stida, bez ikakvog srama izjavljuje da slučajno nikome ne pada na pamet da onog malog monstruma odvaja od roditelja, da je po njegovom mišljenju dosta da on promeni školu i da se sa njim rade psihoterapija. Dan posle te tragedije on to izjavljuje, da ga treba pustiti napolje odmah.

Da li je iko od vas ustao da se zapita kakva je to televizija, gde je normalno takve stvari emitovati dan posle takve tragedije?

Na sestrinskoj njihovoj televiziji, na „Novoj S“, u jednoj od emisija jedan od vaših lidera, ako ne i sam lider, moralna gromada, intelektualna, Marko Vidojković za patrijarha SPC kaže, i citiram ovde Marka Vidojkovića, ja stvarno mislim da je ovo ispod svakog moralnog dna, reći za patrijarha da je nakaza bradata i bradati jadnik, a ostatak tog citata ne mogu da ponovim. Ne bih ga ponovio ni privatno, a pogotovo mislim da ostatak tog citata nije za Dom Narodne Skupštine, a pogotovo nije za bilo kakvu frekvenciju, makar išli i preko kabla, makar se emitovali preko Luksemburga.

Sramotno je što niko od vas to nije ustao da osudi, a tu sa vaše strane ima pripadnika svih avramovskih religija, da je tako nešto išlo u bilo kom mediju za bilo kog verskog poglavara u Srbiji, ne samo patrijarha SPC, da je išlo za poglavara islamske zajednice, jevrejske zajednice, katoličke ili protestantske, ja bih ustao da osudim. Niko od vas nije osudio najgore uvrede Marka Vidojkovića koje su išle na „Novoj S“ prema patrijarhu SPC.

A onda čujemo i one među vama koji sebe zovu desnom i nacionalnom opozicijom da vas podržavaju, da podržavaju to. Kako iko može sebe zvati srpskim patriotom, srpskim nacionalistom, a sedeti i šetati sa istim ljudima koji imaju takvo mišljenje o patrijarhu?

Kada smo već kod šetnji, iskoristili ste donekle strah naroda da biste se ubacili u njihove šetnje, da biste preuzeli sve to, ali niste se samo vi ubacili. Da li bi mi iko od vas objasnio šta rade hrvatski većnici na prosvjedima, kako neki od vas kažu? Zašto hrvatski većnici dolaze u Beograd? Protiv čega će hrvatski većnik da protestvuje u Beogradu?

Ako mislite da neki od njih Beograd i dalje doživljavaju glavnim gradom, nemam ništa protiv ako će glasati ovde, ali zašto mislite da su vam potrebni hrvatski većnici na protestima u Beogradu?

Da li je tu admiral Zelenović? Nije prvi put da dovodi nekog. Podsetio bih vas, on je juče pričao o nasilju na protestima. Hajde da vas podsetim na to šta je Teodora Gavran sa njegove liste pisala. Kaže, ovo je naš drug Undi, nakon borbe u Siriji, otišao je u Ukrajinu, a između svega toga je proveo tri meseca u Srbiji u vreme protesta.

Da li bi iko od vas odgovorio zašto su vam potrebni „psi rata“ u Srbiji na protestima? Kažete, dovodite „pse rata“ iz Sirije, plaćenike na proteste i još kažete - vaši prijatelji, koji sa vam piju pivo i trče po Novom Beogradu i slično.

Zašto imate potrebu da dovodite strane plaćenike na vaše proteste? Ovo nije nikakva fraza. Čovek je plaćenik, „pas rata“, čovek koji ide u Siriju i u Ukrajinu. Neka od radi svoj posao negde drugde. Nemojte takve ljude dovoditi. I onda ćete reći ko izaziva nasilje na protestima? Koliko vam još treba takvih da se dovedu ovde da biste nešto pokušali da uradite?

Na kraju, još jedno pitanje upućeno patriotama, nacionalistima, ljudima koji će sve učiniti za Srbiju, onima kojima su se zavetovali da će vratiti Kosovo - kažite mi, kako se šetate sa Radom Trajković na tim protestima?

Da li ste znali da je Rada tamo? Da li ste znali da je Rada bila na prvom, ista ona Rada koja je sedela sa Kušnerom i smeškala se kada su ga pitali za „Žutu kuću“, pa raširila ruke i kaže – ma, to je nemoguće, to su izmišljotine srpskih medija, isto kao sada što vi govorite šta su izmišljotine. Tada je Rada stala pored Kušnera i govorila da nije bilo „Žute kuće“, ista ona Rada Trajković koja se nijednom nije setila da osudi prebijanje, mučenja i pucnjavu na Srbe na Kosovu i Metohiji. Sada se Rada šeta sa vama.

I vi ste svi sprski nacionalisti, vi ste svi srpske patriote zajedno sa Radom Trajković u istom paketu? Ništa vas ne razlikuje od njih, ništa vas ne razlikuje od Rade. Svi ste isti.

Zahvaljujem.

PREDSEDNIK: Reč ima Anna Oreg.

ANNA OREG: Hvala.

Dakle, kada pričamo o kreiranju atmosfere generalno u društvu, onda moramo da kažemo da su mediji zapravo vrlo bitni u tome i zato je ova tačka dnevnog reda od izuzetne važnosti.

Ja sad samo hoću da kažem kako smo ovih dana slušali o tome kako opozicija samo kritikuje, a ništa ne predlaže. Želim da vas pitam kako je moguće da ništa ne predlaže, a čuli smo toliko predloga? Na kraju krajeva, i ono što je opozicija artikulisala kroz ove zahteve jesu predlozi. Dakle, i smene Saveta člana REM-a i oduzimanje nacionalne frekvencije onim medijima koji su prepoznati kao glavni generatori mržnje u ovom našem društvu. To su sve predlozi, drage kolege.

Ono što je vlast dala kao odgovor na ove tragične događaje koji su nas zadesili početkom maja, te mere su nešto što mi u veterinarskoj medicini nazivamo kako simptomatska terapija. Znači, ne radite prevencije, ne lečite uzrok, ne radite čak ni dijagnostiku, već samo uklanjate simptome. Evo, da objasnim jednostavnije - krečite fasadu, a zid vam se raspada. Obmanjujete javnost i to je ono što radite u svakom segmentu.

Evo, premijerka je ovde u ovom domu prošle nedelje govorila o tome koliko ova vlast ulaže u omladinu i kao primer toga je navela broj stipendija koje je ova vlast podelila kroz Fond za mlade talente, a vi na taj način, praktično, potcenjujete omladinu, kao da oni ne znaju da je partijska knjižica važnija od toga što su oni stipendisti Fonda za mlade talente, kao da svi ne znamo da živimo u Srbiji, u zemlji gde za sve treba veza. Od upisa deteta u vrtić, pa do smeštanja roditelja u starački dom, za sve nam treba veza.

Evo, ja sam lično stipendista tog Fonda za mlade talente i da li znate šta mi je ova vlast omogućila? Predsednik Srbije me preko medija proziva i kaže da sam lešinar, da sam hijena. Dragan J. Vučićević preko nacionalnih frekvencija, takođe, kaže da sam pijana i drogirana budala. Nebojša Krstić, koji je glavni glasnogovornik ovog vašeg režima, kaže da sam kompletni idiot koji sanja o krvi na ulicama.

Da vas umirim, drage kolege, niti ja sanjam o krvi na ulicama, niti bilo ko iz ovih redova u ovoj sali, kolege iz opozicije, ne sanjaju o tome.

Da, mi hoćemo da smenimo ovu vlasti, hoćemo da je smenimo na izborima, ali hoćemo i da se izborimo za ustavno pravo građana, a to je pravo na informaciju i na informisanost.

Meni je jasno. Vi biste dali sve. Dali biste Gašića, Vulina, premijerku, celu Vladu biste dali, samo slobodne medije ne biste dali, jer ste svesni da to znači kraj vašeg vladanja i nije to najtragičnije, što vi preko tih nacionalnih frekvencija praktično blatite čitavu opoziciju, najtragičnije je što vi te medije gajite. Vi ih negujete, a to su mediji koji crtaju metu na čelo svakome ko drugačije misli i onda se čudite kada u realnom životu neko tu metu nacrta i puca u nju.

Ne samo što se čudite, nego hvalite se većinom i kažete… To je tačno, imate vlast stopostotno na svim nivoima u Srbiji i to već više od 10 godina i onda kada dođe do takvih tragičnih događaja, vi biste da delite odgovornost sa nama iz redova opozicije. Pa, neće moći, drage kolege. Neće vam to proći.

Inače, uzgred rečeno, znamo primere diktatora u 20. veku koji su se takođe hvalili većinom, koji su takođe gradili auto-puteve, organizovali kontramitinge, pa ih je ista ta većina poslala na mesto istorije, gde i treba, a to je smetlište istorije.

Oterali ste skoro sve slobodnomisleće ljude iz ove zemlje, ali da vam kažem još nešto, niste nas sve oterali. Ostalo je tu nas dovoljno koji ćemo se u ovom domu boriti za ustavno pravo građana, pravo na informaciju i nećemo od toga odustati.

Hvala.

PREDSEDNIK: Dva minuta, izvolite.

NATAŠA JOVANOVIĆ: Pa, da ne traje, kolega Orliću, poštovani predsedniče, ova sednica toliko dana i da ne vodimo raspravu o ovoj temi i da kolege iz SNS nisu čitavog dana egzaktne primere navodili o tome šta rade tajkunski mediji, ja bih mogla i da poverujem koleginici Oreg. Ovako, ako samo uzmete običan pretraživač i ukucate meta političara u Srbiji, videćete, uvažena koleginice, da je meta upravo crtana od strane vaših uvaženih i voljenih karikaturista na grudima i na čelo Aleksandra Vučića, njegovog brata i njegovog starijeg sina.

To je zaista neverovatno šta vi pričate, da smo mi uzročnici problema koje vi generišete.

Da li je moguće da posle svega onoga što ste čuli i što čitava javnost sada zna, da ste zloupotrebili na najgori mogući način jednu veliku tragediju, dve tragedije u Srbiji i da je neko od vaših kolega malopre, čak iz klupe, kolegi Mirkoviću rekao da ti ljudi koji su izašli iz straha, koji je opravdan i koji je normalan kod svakog roditelja da protestuju, je shvatio da vi njima ne trebate i ne dozvoljavaju vam da se pojavite kao govornici na njihovim skupovima? Pa, gde ćete onda veće poniženje da oni ljudi koje vi ovde zloupotrebljavate vas neće tamo kada se pojavite? Znate, svakome bi bilo neprijatno da tu šeta.

Međutim, vi to radite na jedan vrlo perfidan način, za razliku od toga naroda svako sa svojom mukom, pre svega, roditelji koji brinu za svoju decu i za budućnost i to je normalno, jer najlakše se manipuliše sa ljudima koji su u strahu, vi imate jasno trasirani put šta treba da radite. Govorio je kolega Todorović o tome, kako vi čelnici opozicionih stranaka da se krećete, gde da idete u toj masi i šta pričate. Pa, lično smo to videli svojim očima. Videli smo da je morala da dođe i saobraćajna policija da uzme meru ovom jednom primerku da ga sklanja sa Gazele. Znate, ako dođe neko na međunarodnu trasu i napravi takav incident, znate, to sigurno neće roditelji dece koji su zabrinuti i koji izlaze na ove proteste. To hoćete samo vi koji to zloupotrebljavate. Raskrinkani ste i, prema tome, nemojte to više da radite.

PREDSEDNIK: Hvala.

Reč ima Nebojša Bakarec.

NEBOJŠA BAKAREC: Hvala vam, gospodine predsedavajući.

Trudiću se da budem što kraći i biću.

Gospođa je zapitala, hvala vam na pozdravima, dobijam upravo, da obavestim gledaoce, pošto oni ovo ne čuju, dobijam ovacije i podršku iz opozicije, ja sam im zahvalan na tome.

Dakle, prethodna gospođa, koja je inače pristojna osoba, sasvim sigurno, pita, kaže - šta predlaže opozicija, mi ništa ne predlažemo, oni predlažu svašta. Pa, evo, opozicija ima samo političke zahteve, dakle, počistiti REM, RTS, Vučića, Vladu, a neće izbore. I šta još predlažu? Rušenje škole „Ribnikar“, protive se razoružanju, deo opozicije, protive se školskim policajcima, deo opozicije, hoće prelaznu Vladu da bi prešli narod, ponavljam, neće izbore.

Kaže - mediji crtaju mete. Pa, upravo su njihovi mediji jedno pet godina crtali metu predsedniku Vučiću, imaju jedno 10 naslovnica u „NIN-u“ i „Danasu“, gde su nacrtali bukvalno metu, targetirali, snajper naslovnice njihovih medija. Kaže gospođa - mi smo oterali toliko ljudi, ne znam, milione itd. Čime smo ih oterali? Dvostruko većim platama nego u doba kada ste vi vladali ili smo ih oterali time što smo zaposlili 500.000 ljudi koje ste vi otpustili ili time što smo ukinuli „Zadrugu“, time smo im oterali, ili ih je, i time završavam, ili je taj narod do 2012. godine oterao vaš lider multikom žuti tajkun, bivši ministar, gradonačelnik koji je opljačkao Beograd i 619 miliona evra i oterao ih je svojim porodičnim nasiljem? Ja mislim da je to oteralo ove ljude iz Srbije do 2012. godine. Hvala vam.

PREDSEDNIK: Jovanoviću, Obradoviću, jeste li završili? Možemo li da nastavimo dalje?

Zbunjeni ste? Dobro. Samo to razrešite, ako možete, u tišini, da ne smetamo ostalima koji su prijavljeni za reč.

Ne možete da dobijete reč ako niste prijavljeni.

Reč ima Staša Stojanović.

STAŠA STOJANOVIĆ: Uvaženi predsedavajući, koleginice i kolege narodni poslanici, poštovani građani Republike Srbije, od 84 poslanika opozicije koji su potpisali zahtev za ovu sednicu, juče ih se svega 23 udostojilo da dođe na početak sednice u 10.00 časova, a danas ih ima nešto više.

Podsetiću građane i to da niko od šefova opozicionih poslaničkih grupa nije glasao za dnevni red koji ste opet vi tražili. Znači, dnevni red je bio vaš predlog, ne glasate. Sednica je bila vaša inicijativa, ne dolazite.

S obzirom da vidim da se bavite klasičnom politizacijom teme koja ne sme da se politizuje, bar zdrav i normalan razum nikad tako nešto ne bi radio, želim da građanima objasnim par stvari iz tog ugla, pošto se apsolutno niko iz opozicije nije držao dnevnog reda i tačke o kojoj raspravljamo.

Kao članica Odbora za kulturu i informisanje odgovorno sam prisustvovala svakoj sednici, dolazila na vreme, aktivno učestvovala od početka do kraja, bez izlaženja. Nije mi bilo bitno da li sednica odbora traje sat vremena ili sedam sati. Sedim, slušam i diskutujem po potrebi.

Sve ovo govorim jer danima slušam kolege koje niti su prisustvovali bilo kojoj od sednica odbora, niti znaju šta piše u izveštaju REM-a, ali bitno da su popili svu pamet sveta, kako ovde u sali, tako na njihovim medijima.

Pojam nasilja nije jasno određen u medijskoj regulativi. Za prepoznavanje nasilja je presudan činilac namera da se drugom licu nanese šteta ili patnja. Pravilnik o zaštiti prava maloletnika u oblasti medijskih usluga razlikuje fikcijsko i nefikcijsko nasilje. Fikcijsko nasilje je prikazano u igranim programima. U pravilniku stoji da se izveštavanje o nasilju u načelu odnosi na nefikcijske sadržaje, te fikcijsko nasilje u ovom slučaju nije predmet analize.

Dakle, sve ono što ste govorili prethodnih dana, a i danas, pada u vodu. Uporno ste se bazirali na fikcijsko nasilje koje pravilnikom ukazuje na to da nije predmet analize. Prosto govoreći vašim jezikom da vam objasnim, niko od vas silnih i intelektualnih gromada opozicije nije pročitao, a kamoli analizirao izveštaj REM-a.

Što se tiče nasilja u rijaliti programima, neophodno je da imamo u vidu da se nasilni sadržaji često fingiraju. Dakle, nisu zaista nasilni, a regulatoru nije uvek lako da prepozna da li je reč o stvarnom ili glumljenom nasilju.

Lično sam strogo protiv bilo kakvog oblika nasilja i uvek javno reagujem, što nije bio slučaj sa mnom pre dve godine.

Daću vam svoj primer. Jedni od organizatora protesta protiv nasilja su lideri Narodne stranke. To ko su oni govore njihova nedela, o kojima su moje kolege i danas, a i prethodnih dana pričale, a ja ću da vam kažem jednu manje poznatu stvar.

S obzirom da ne volim da od sebe pravim žrtvu, niti ćete me ikad videti da se žalim na pritiske, kako fizičke, tako i psihičke od strane opozicije, želim ovako javno da kažem da je Narodna stranka zbog mene pravila i skupljala potpise za "pajser brigadu", koja je u Viber grupe dodavala ljude koji imaju debeo dosije sa raznim krivičnim prijavama oko nasilničkog ponašanja. U tim grupama su se dogovarali kako će da me napadaju, kako će da me tuku i da mi rade razne gadosti. Znači, to su stariji muškarci sa krivičnim prijavama, sa debelim dosijeima i vi se toga ne stidite i ne sramite.

To su vam ljudi koji se bore protiv nasilja, a na taj način što im je sredstvo upravo nasilje i zastrašivanje i to nad mladim ženama, poput mene, koje neće da trpe teror bahatih kriminalaca koji danas nose skupa odela i skupe kravate.

Da se ja vratim na Izveštaj REM-a. U Izveštaju REM-a, takođe, stoji da su slučajevi nasilja u rijaliti programima zasebna problematika i ne spadaju u tematiku rešavanja i izveštavanja o nasilju.

Pored svega navedenog, čuveni rijaliti, na koji ste se toliko okomili danima, na „Zadrugu“, se ukida, 8. juna je kraj, a šta je sa vašim rijalitijom „Survajver“? Čujemo danas da je to lekovit rijaliti. Kako je toliko lekovit kada nema rejting? „Zadruga“ je imala rejting i to je jedino što vama smeta. Ne može jedna televizija da ima, a druga da nema ovu vrstu programa. Ako smo već odlučili da se ukine „Zadruga“, sad je red na vas, dame i gospodo, veliki borci protiv nasilja.

Moram reći da smo spuštanjem, molim za tišinu, cenzusa na 3% ovde u visoki dom doveli jednu novu vrstu rijalitija. Svedoci smo kako su cenjeni profesori gostovali po televizijama da me osude prvi dan Skupštine kad sam se slikala, a danas isti ti koji su mene osuđivali, jer sam prvi dan kad sam postala poslanica bila srećna, danas isti ti ovde snimaju sebe i prave cirkus.

Smešno mi je bilo neki dan da gledam jednu od koleginica koja je prošle nedelje u sred zasedanja ustala, počela da se šeta ovde ispred mene, ispred govornice sa sve telefonom kojim se snima, i to je nekom profesorica. Za nju pravila ne važe, a bila je jedna od prvih koje su mene tada napadale. Sreća pa vreme pokaže ko je ko, i to za svega 10 meseci koliko smo već narodni poslanici.

Nadovezaću se, duvate u pištaljke, ometate rad, lupate, udarate od stolove, šutirate nogama skupštinski inventar, svojevremeno ste ovde i pljuvali, dolazite alkoholisani na sednice i često pomislim da uzimate i psihoaktivne supstance. Bog zna šta sve nisam videla, a od vas tako finih ću ovde da doživim.

Do pre neki dan ste licemerno tražili ostavke članova REM-a, a kad smo vas javno pitali – a što svoje prijatelje želite da ostavite bez posla, jer su vas neki od kolega raskrinkali da se družite sa pojedinim članovima REM-a? Odjednom smo juče čuli novu priču, te se više ne traži ostavka članova REM-a, već samo Olivere Zekić.

Takođe, pravite i prstenove oko RTS-a. Ko to radi u RTS-u? Vaš kadar. Vaši ljudi su tamo. Prosek zaposlenog na RTS-u je 50 godina, što implicira dalje da je prosto nemoguće da su se četrdesetogodišnjaci zaposlili baš kada je SNS došao na vlast.

Vaša jedina politika koju ste sprovodili i koju želite da sprovodite je zastrašivanje naroda i ostavljanje bez posla. Ništa se ni do dan danas niste promenili. Pretite članovima REM-a, a vaši prijatelji, pretite zaposlenima RTS-a, to je vaš kadar. Kad se tako ophodite prema vašim ljudima, kako biste se ophodili prema običnom narodu i čoveku sa ulice? Zato ste tu gde jeste, u manjini. Grizete jedni druge, posvađani ste jedni sa drugima. Koliko god je politika grub sport, ima mnogo nas iz ovih redova koji volimo i poštujemo svoju zemlju sa nepobedivim Aleksandrom Vučićem koji je predsednik svih građana Srbije.

Vi građani Republike Srbije, još samo jedna rečenica za kraj, čuvajte se ovakvih kao što su oni. Oni ne mogu ni sobom da vladaju. Hvala vam.

PREDSEDNIK: Da li želite da iskoristite? Još 30 sekundi je ostalo poslaničkoj grupi.

Reč ima Tatjana Manojlović.

TATJANA MANOJLOVIĆ: „Ja sam bio u Srbiji, Srbija je na robiji“. Ovo su stihovi velikog valjevskog i srpskog pesnika Petra Pajića, ali dobra vest je – počelo je da sviće jutro slobode u Srbiji, oslobodićemo Srbiju ove robije pod ovom najgorom od svih vlasti od 1805. godine do danas. Vidimo se u subotu, u šest, na platou ispred Narodne skupštine.

PREDSEDNIK: Inače, interesantno da posle priče o zaposlenim na RTS-u govorite baš vi. Kako se to pogodilo? Jeste sigurni za dan? Ja vidim da je danas u ovom Šolakovom tabloidu urednik napisao – vidimo se u petak. Hoćete vi u subotu ili u petak ili imate svako svoj skup?

(Narodni poslanik Tatjana Manojlović dobacuje iz klupe.)

Šta kažete?

Vi ćete u subotu, a ovi Šolakovi će u petak. Ja sam mislio da je sve to isto.

Možemo dalje.

Reč ima Sanja Lakić.

Izvolite.

SANjA LAKIĆ: Reči su, govorio je još Meša Selimović, često otrov i mogu da donesu veliko zlo. Zato smatram da treba svi da iskoristimo svaku priliku da ublažimo svoju retoriku, da sadržaje koji su vulgarni i sadržaje koji promovišu najgore među nama stavimo na margine svog interesovanja i da debatu i dijalog sa političkim protivnicima prenesemo u Narodnu skupštinu Republike Srbije, a ne po beogradskim sokacima i ulicama.

Takođe, smatram da je potrebno da osudimo, a to gotovo da niko već danima nije učinio da osudimo napade na nešto što je mnogo veće od bilo koje političke organizacije, bilo kog udruženja građana, mnogo veće od svih nas, a to su napadi na svetinju, napadi na Srpsku pravoslavnu crkvu i našeg patrijarha Porfirija. To već nedeljama traje i nekako ne bih rekla da je to usamljen incident, nego je postala praksa mnogim ljudima, i to ne nekim, da kažem, marginalcima, već onima koji žele da budu predsednici Republike, gradonačelnici i slično.

Dakle, već nedeljama i godinama unazad gospođa iz prozapadne opozicije napada srpskog patrijarha, Srpsku pravoslavnu crkvu i pre samo nekoliko nedelja je urlikala pred zgradom Srpske patrijaršije, da to niko nikada ovde nije pomenuo. Izaziva već godinama unazad nacionalnu, versku i rasnu netrpeljivost i mržnju između svih nas, a da niko nijedno slovo o tome nije rekao.

Ovako izgleda njen obraz i rekla bih obraz njene političke stranke. Ismeva ne samo naše sveštenstvo i monaštvo, ne samo srpskog patrijarha Porfirija, nego jednog od najvoljenijih srpskih patrijarha – patrijarha Pavla ismeva na ovaj način. To je za svaku osudu, ali osude nije bilo ni sa jedne strane već danima unazad. Nije samo ona usamljen slučaj.

Nažalost, novinar sa empatičnih, pravih, objektivnih, pravdoljubivih medija, kako ih vi nazivate, gospodin Marko Vidojković za srpskog patrijarha kaže da je nakaza, a za Srpsku pravoslavnu crkvu kaže da je zlo. To nikada niko nijednog momenta nije osudio u ovom domu.

Idemo dalje. Gospodin, takođe, iz prozapadnih medija, ne medija, nego opozicije, verujem, osoba koja želi da bude gradonačelnik grada Beograda, kaže da bi iz beogradskih osnovnih škola bilo najbolje, a i novinarka sa ovih pravih medija se slaže sa tim, da izbacimo slike manastira, slike svetaca, slike svega onoga što slavi srpsku slavnu istoriju…

(Narodni poslanik Radomir Lazović dobacuje iz klupe.)

PREDSEDNIK: Lazoviću, bez dobacivanja, drugi put.

SANjA LAKIĆ: Potrebno je po njegovom mišljenju da izbacimo…

(Narodni poslanik Radomir Lazović dobacuje iz klupe.)

PREDSEDNIK: Bez dobacivanja, treći put.

SANjA LAKIĆ: … recimo, sliku Studenice, sliku Manasije ili srpske Gračanice iz školskih hodnika. Ja znam da vam to smeta, ali nažalost se to desilo i niko u ovom domu nijednog trenutka to nije osudio. Zgazio je na srpski i pravoslavni identitet, gazeći naše svetinje i gazeći Srpsku pravoslavnu crkvu.

Očigledno vaš lider ne zna da Stefan Nemanja kada je dizao Studenicu, a dizao je na komadu zemlje koji je bio na raskrsnici svetova, niko mu nije rekao da je to zastarelo, da je to tužan prizor.

Istu ovu Gračanicu kad je Milutin dizao, niko mu nije rekao da je Mala Azija pred Otomanskom najezdom i da nije vreme građenja velelepnih hrišćanskih svetinja. I kada je to isto činio despot Stefan Lazarević sa Manasijom, niko mu nije rekao, kao što je vaš lider rekao za SPC, da je to negde zastarelo i da je prošlo to vreme i da dolazi neko novo vreme sa novim vrednostima i niko patrijarhu Spiridonu nije rekao kada je pričešćivao srpsku vojsku pred Kosovski boj, niko mu nije rekao da je to pogrešno. Ta vojska koja se nalazila i taj narod koji se nalazio pred njim ni jednog trenutka nisu želeli da zgaze na srpski identitet, a vi to činite već nedeljama unazad napadajući srpskog patrijarha.

Zato je pred patrijarhom Porfirijem toliko izazova i nadam se da će odoleti svima njima. On danas govori pred jednu novu bitku, bitku za Kosovo, bitku za Metohiju. Govori pred jednu bitku koja je potpuno drugačija, na potpuno drugačijem nivou, na potpuno drugačijem terenu, na potpuno drugačijem obliku i nažalost pred njim je neka vojska i neki narod među kojima su, nažalost, i narodni predstavnici, nažalost i gradski odbornici koji kažu: „Ti si neki Vučićev patrijarh i ti nisi naš patrijarh, mi imamo zapadne ili istočne vrednosti“, nije ni važno. Kažu: „Ne trebaju nam te srednjovekovne građevine, ma ne treba nam taj naš identitet“.

Među svima njima su oni koji bi želeli izbore, ali samo da pobeđuju i gostovali bi na „Pinku“ kada imaju suvlasnički deo i gostovali bi na „Hepiju“, ali da oni uređuju ko će da vodi program. Među njima su, nažalost, i one kolege koje nepristojnost i bezobrazluk jednog Marka Vidojkovića nazivaju samo nekom dobrom satirom, nekim dobrim humorom ili buntom. Nažalost, među njima su i oni koji gaze srpski identitet, pravdajući to da gradimo neke dobrosusedske odnose, a pri tom negiraju postojanje srpske zajednice u regionu.

Suma sumarum, želim samo da kažem da je na vašu žalost nekako u Srbiji došlo vreme koje odgovara onoj rečenici koju je naš kolega Glišić rekao: „Pa, ovo je malo i naša zemlja“. Hvala.

(Radomir Lazović: Replika.)

PREDSEDNIK: Čuo sam vas koliko ste vikali. Vi niste vršili zamenu, Gorica Gajić, nije menjana? Nije. Neće govoriti.

(Radomir Lazović: Pravo na repliku.)

Lazoviću, dovoljno je bilo nepristojnosti, dozvolite da govori Vladimir Obradović.

Izvolite.

VLADIMIR OBRADOVIĆ: Hvala, predsedavajući.

Građani Srbije, dame i gospodo, znate koliko televizija „Hepi“ ima naučno obrazovnog programa? Ima 0,002% ili 1,73 sekunde dnevno.

Pazite sad - jedan, dva i prošao naučno-obrazovani program „Hepija“. To je prema ovom Izveštaju koji ste vi dostavili, a za koji neki od vas tvrde da nismo čitali. Po tom istom Izveštaju, TV „Pink“ ima 0,17% naučno-obrazovnog programa ili 2,44 minuta dnevno.

Sa druge strane, ima bezmalo devet sati rijalitija ili 216 puta više rijalitija nego naučno-obrazovanog programa i to nije bilo kakav rijaliti, to je rijaliti koji je oličenje nasilja i prostakluka.

Porediti „Velikog Brata“ i „Zadrugu“ je kao porediti „Utisak nedelje“ i „Hit – tvit“, uvod Jelene Obućine i Jovane Jeremić, pitanja Žakline Tatalović i Goce Uzelac ili Ivana Ivanovića i Lava Pajkića. Ove televizije nemaju kreativnost, samo kopiraju, a to što iskopiraju uvale u mulj neukusa, nepristojnosti i bezprizornosti.

Ako saberemo zajedno rijaliti i informativni program i propagandni program na „Pinku“, to čini neverovatnih 21 sat dnevno, što znači, ako upalite „Pink“, pardon, prebacite na TV „Pink“ 86% su šanse da ćete naleteti na osuđivanog kriminalca kao što je Kristijan, hapšenu prostitutku kao Macu Diskreciju, nekog Sarapu, Vučićevića ili nekoga od dežurnih analitičara opšte prakse, koji neopterećeni moralom i istinom imaju jedan cilj da dezinformisanjem građana održe ovaj kartel na vlasti.

Čemu se vi nadate? Čemu se nadate sa ovim? Ljude koji su ovo omogućili, ne samo da treba razrešiti u skladu sa zakonom, već im treba suditi za veleizdaju ove zemlje. Oni su duboko porušili temelje ove zemlje.

Vi mislite da ćete obrazovanje popraviti tako što ulažete u policiju? Šta je sledeće? Panciri za nastavnike? Viziri za đake? Da li se tako unapređuje obrazovanje? Narod koji nema pristup vrhunskom obrazovanju ne može se nadati ni društvenom ni ekonomskom oporavku. Vaš odnos prema obrazovanju govori i izbor dve ključne osobe u ovoj zemlji, na mesto ministra prosvete, odnosno trenutno vršioca dužnosti stavili ste čoveka koji je poslednji put imao veze sa prosvetom kada je valjda primio svoju diplomu na univerzitetu, ako je primio. Druga ključna osoba je predsednik Odbora za obrazovanje, gospodin Atlagić, koji se pravi da taj Odbor ne postoji, krši Poslovnik, sastanke i sednice neće da zakaže i od tog Odbora pravi jedno pozorište gde treba predstavnici izvršne vlasti da dođu da izdeklamuju unapred naučeni tekst, a od nas poslanika hoće da pravi statiste.

Ja razumem partijsku raspodelu i znam da SPS treba da pripadne deo plena u vidu ministra prosvete, ali sam siguran da SPS, koji najduže drži mesto ministra prosvete od uvođenja višestranačja, sigurno ima nekoga ko se bolje u prosvetu razume. Čemu se sa ovim nadate?

Evo i konkretnih predloga. Gospodo, ukinite nacionalne frekvencije, jer one su nacionalno dobro trovačnicama ovog naroda. Omogućite obrazovni, kulturni i duhovni oporavak ovog naroda. Povećajte hitno, odmah, sutra ulaganje u obrazovanje, u plate nastavnika u osnovnim i srednjim školama, jer samo onaj ko ulaže u obrazovanje može se posledično nadati smanjenju ulaganja u policiju. Život nije poruka sa bilborda i ono što vi govorite.

UNICEF je zvanično objavio, dakle ne mi opozicija, ne vi vlast, UNICEF je objavio da imamo u 2022. godini 122 hiljade dece koja žive ispod granice siromaštva. To sve dolazi od onih čija je poruka bila „Za našu decu“. Od Srbije „Za našu decu“ dospeli smo da Seka Aleksić mora da vodi dete na maturu, jer je višestruko diskriminisano. Sve su institucije zakazale, hvala joj na tome što je to prepoznala.

Dešavanja koja imamo prilike da gledamo kako je na televiziji ovih dana nažalost na Kosovu i Metohiji daleko su od mira i stabilnosti. Poručivali ste i nudili „Mir i stabilnost“, nudili ste „Za našu decu“, a sada ste ostali samo sa „Srbija nade“. Znači od „Mira i stabilnosti“, ostala nam „nada“. Kako ste prošli sa vašim porukama, bojim se da nam zapravo poručujete jedno beznađe ili kako je Nikola Kojo rekao: „Srbiju bez radosti.“ Jedete nam vreme, živote. Umesto da gradimo Srbiju bez korupcije i kriminala, mi se ovde borimo sa radikalskim recidivima.

Gospodo, prevarili ste se. Citiraću, odnosno parafraziraću još jednog glumca koga Atlagić dobro zna, prevarili ste se ovo je malo i naša zemlja. Protesti koje smo videli u petak i subotu ulivaju nadu, a ove koje ćemo imati sada u subotu organizuju i dolaze na njih ljudi koji imaju cilj, odlučnost i hrabrost i zajedno ćemo se izboriti za radosnu Srbiju bez nasilja. Hvala.

PREDSEDNIK: Mislim da je bilo vrlo važno što smo čuli ovaj govor, jer do sada pre vas niko nije na tako plastičan način objasnio, kao što ste vi, da po vama postoje pogodne i psovke i uvrede i rijaliti, a samo ako su, kako vi smatrate, na vašoj strani. Niko to nije ovako jednostavno objasnio kao vi. Jako je dobro što smo to čuli. Da sve to može, ako vi smatrate da je na vašoj strani.

Pravo na repliku, Milenko Jovanov.

MILENKO JOVANOV: Imali ste, poštovani građani, prilike da čujete sada kako ljudi koji dele ovu zemlju nastupaju i oni će nastaviti u tom pravcu. Postoji nešto što je njihovo, što je lepo, urbano i fino i postoji nešto što je naše, kako oni gledaju i što je odvratno, prljavo, smrdljivo, krezubo i sve ostalo. Oni će tim fašizmom nastaviti dalje i nastaviće dalje sa tim da njuše da li smrdimo ili ne, da nam mere lobanje da li su ovakve ili onakve, jer oni kažu da su i naše lobanje i naša fizionomija različite od njihove, jer su oni drugačiji tip ljudi od nas.

Međutim, ono što je važno za građane i to želim da kažem, dakle, za razliku od njih koji samo seju mržnju i sipaju mržnju u etar i javni prostor, danas je norveški tim i danas i sutra će biti u „Ribnikaru“ i Mladenovcu, stručnjaci koji su se bavili Brejvikom i masakrom, primenjuju model, koji je primenjen u Norveškoj posle tog masakra. Sastaće se tamo sa ljudima koji su bitni za sprovođenje ovih aktivnosti.

Ovako radi ozbiljna vlast, ovako radi neko ko ide u pravcu rešavanja problema. A, ovo rade ljudi koji žele da dalje seju razdor u našem društvu, da dalje na razdoru grade neku politiku i koji žele zajedno sa svojim medijima, zajedno sa javnim ličnostima, zajedno sa svima onima koje puštaju ovih dana u etar, da izazovu takvo stanje u društvu, da normalna posledica i logična posledica bude građanski rat.

To je ono što rade svakog dana, to je ono što rade u ovoj sali, to je ono što rade u svojim medijima, to je ono što rade u svim glasilima koje imaju, spremanje dehumanizacije ljudi, da bi bilo potpuno normalno to što oni dehumanizuju, neko na ulici odstreli. To je ono što rade. U tom kontekstu je i ovaj govor bio. Oni neka rade svoj posao, država je ozbiljna i sa tim će moći da se suoči. A koliko smo ozbiljni u rešavanju problema koji su nastali posle ovih tragedija pokazuje i činjenica i prisustvo ovog norveškog tima. Hvala.

PREDSEDNIK: Izvolite.

MILORAD GAVRILOVIĆ: Povreda Poslovnika, član 27.

Treba da se starate o ovom Poslovniku i da ne pravite povrede. Nemate pravo da komentarišete kada govornici govore, osim kada mi ukazujemo na povredu Poslovnika. Očekujem da sada odgovorite - zašto ste komentarisali vrlo često, evo sada gospodinu Vladimiru Obradoviću njegovo izlaganje? Na to apsolutno nemate pravo. (Isključen mikrofon.)

PREDSEDNIK: Rekao sam zašto. Izgleda da niste slušali. Zato što je bilo veoma važno da čujemo taj govor. Niko nije, i to sam rekao, ali vi to niste čuli, niko nije na tako jednostavan način i tako jasan način kao vaš poslanik Obradović malopre objasnio da po vama postoje dobre uvrede, psovke, rijalitiji i sve ostalo, ali su svi oni dobri ako smatrate da vama rade u korist i da su na vašoj strani. Zato sam rekao da je to bilo veoma važno da čujemo.

Da li treba da glasamo za član 27?

(Milorad Gavrilović: Uključite mi mikrofon da kažem.)

Ne mislite.

Ima li još povreda Poslovnika?

Izvolite.

TATJANA MANOJLOVIĆ: Član 106. 107. i 108.

Gospodine Orliću, predsedniče Skupštine, apsolutno ste izvrgnuli rugli svoju funkciju. Nije vaše da budete komentator. Ako želite da bude komentator na nekoj od televizija, to je najviši stupanj novinarskog izražavanja, morate prvo da krenete na pijačne…(Isključen mikrofon.)

PREDSEDNIK: Ne, ja ne želim da budem novinar.

Ako me bude zanimalo išta slično, a da se tiče RTS vama ću da se javim. Obećavam. Vi ste tamo urednik i novinar. Jel tako? Idete da protestvujete tamo, pa onda sami sebe pustite u program. Kako ste dobro smislili. Svaka čast.

Da glasamo mi za 106. 107. i 108? Ništa. Mi ćemo da glasamo, a vi samo nastavite sami sebe da puštate u Drugi dnevnik.

Pravo na repliku.

MARKO ATLAGIĆ: Poštovani predsedniče Narodne skupštine, jedan od prethodnih govornika, poslanik tajkuna sa 619 miliona, je primer laži, bede i ljudske bez morala. Kada to kažem, radi se o osobi koja je lagala. Vi ste svedoci, gospodo narodni poslanici, da ću ja na tajkunskoj šefa svog televiziji otputovati u Beč, a da neću voditi računa o deci iz vrtića. Istina je, članovi Odbora su svedoci, da ja nisam išao u Beč, da je išao jedan poslanik opozicije, a drugi iz pozicije. Mislite da se iznivio? Ne pada mu na pamet. Svedoci su članovi Odbora, građani Republike Srbije, na tajkunskoj televiziji.

Lagao je, svedoci su članovi Odbora za obrazovanje, nauku i tehnološki razvoj, da mu nisam dao da uvrsti u dnevni red. Znate poštovani građani i članovi Odbora, šta je istina? Ne poznaje Poslovnik. Po Poslovniku nije predložio dnevni red. Svedoci su članovi Odbora iz pozicije i opozicije koji ovde sedi. Neverovatno je da je na svoju televiziju tajkunsku išao i lagao dva dana pre sednice Odbora prve i druge. Znate šta je još na sednici Odbora izjavio? Smeje se, gledajte. To je profesor univerziteta. Pogledajte me u oči ako smete sada. To sam vam i na Odboru rekao. Vidite. Gledate mi u oči i lažete. Evo vam kolega vaš.

PREDSEDNIK: Hvala vam. To je bilo dva minuta.

Posle Poslovnika vi.

SRĐAN MILIVOJEVIĆ: Reklamiram povredu Poslovnika, član 107. koji glasi da je govornik na sednici Skupštine dužan da poštuje dostojanstvo Narodne skupštine. Molim da se upozore narodni poslanici da ne lažu u direktnom TV programu. Ovo gledaju mala deca. Znači, zabranjeno je laganje u direktnom TV programu. Hvala.

PREDSEDNIK: To je sada to. Nepoštovanje. Da ima sada još ikakvog vremena vaša poslanička grupa, nešto bi vas to koštalo. U ovom slučaju može da vas košta samo toga što ste ispali neobično pametni u direktnom prenosu.

Čestitam na tome. Mislim da ste zaslužili da vas gospođa Manojlović uključi još nekoliko puta u Drugi dnevnik.

Hoćemo da glasamo za 107?

(Srđan Milivojević: Nema potrebe.)

Nema potrebe da glasamo. Samo da se uključujete. Uključite ga, gospođo Manojlović.

Izvolite, gospodine Arežina.

RADOVAN AREŽINA: Poštovani predsedniče, kolege narodni poslanici i poslanice, uvaženi građani Republike Srbije, čuli smo ovde pominjanje SPS u domenu prosvete i školstva pa smo čuli čak o plenu, da su ministarstva plen. Znači, svaka demokratska vlada, kako zovemo u višestranačju, koja se formira i podeli između stranaka, mi ćemo nazvati to plenom. Mislim da je to iluzorno. Mi znamo kako se plen delio u vreme Vlade DOS kada su svi lideri DOS-a morali da budu ministri i morali da budu potpredsednici Vlade. To je jedna stvar i ne bih zalazio u to.

Što se tiče jedne manipulacije koja se odvija u ovih dva dana od kada se čulo da Đorđe Milićević, ministar bez portfelja će u tehničkom delu od uslovno dve nedelje, tri dok ne dođe ovde u Skupštinu predlog novog ministra da obavlja tehnički ono što treba na čelu Ministarstva prosvete.

Znači, on nije kandidat za ministra prosvete. Jasno je predsednik Socijalističke partije, ministar unutrašnjih poslova, potpredsednik Vlade Republike Srbije Ivica Dačić, danas saopštio da Socijalistička partija kao što je imala, ima i imaće kadrove što se tiče prosvete i naveo je četiri kandidata ili kandidatkinje. Jedna od njih je profesor Slavica Đukić Dejanović, uvaženi profesor Ivica Radović, uvaženi profesor Radivoje Mitrović i uvaženi profesor Predrag Marković. Znači, četiri kandidata, o tome će se razgovarati i mi ćemo izaći sa predlogom za ministra. To je danas rekao.

Prema tome, molim vas da ne licitiramo i da ne spočitavamo Đorđu Milićeviću i da se provlači čovek i kroz štampu, i kroz portale i kroz ne znam šta sve kao da je već ministar, a on samo jednostavno ime Vlade tih desetinu, petnaest dana dok ne dođe u Skupštinu predlog za ministra, biće kao prvi u Ministarstvu prosvete. Zahvaljujem.

PREDSEDNIK: Hvala. Nebojša Bakarec.

NEBOJŠA BAKAREC: Poštovani predsedavajući, na zadovoljstvo svekolike opozicije, ja ću biti ekstremno kratak, jer nema potrebe.

Dakle, egzaktni podaci iz REM-a, a i ja pratim to, znate li koliko naučnog programa u procentu imaju televizije N1 i Nova S? Manje od 1%. Samo da vam kažem, televizije N1 i Nova S knjiže kao naučno obrazovni program propagandne filmove "Vladalac", "Oprostite mi moju prošlost", "Fikus". To je za njih naučno obrazovni program. Dragan Šolak je dužan sedam milijardi evra. On taj novac neće nadoknaditi tako što će emitovani naučno obrazovni program na svojim televizijama, nego emitovanjem Survajvera.

Da li znate koliki prihod televiziji Nova S donosi emitovanje sramnog rijalita Survajver u procentu, 80%. Normalno je da oni neće da ukinu svoj rijaliti.

Danas sam čuo upravo od uvaženog profesora jednu od najbesmislenijih optužbi za svih ovih deset dana, da članovima Saveta REM-a treba suditi za veleizdaju. Dakle, on ih više ne optužuje za nasilje, nego za veleizdaju. Pitam samo - nije li veleizdaja to uvaženi profesore, kada vaš režim i vašeg tajkuna pusti 1800 terorista i Kurtija koji su svi bili krivi na slobodu? Nije li veleizdaja kada vaša žuta Vlada od 2000.-2012. godine prvo stvori nezavisnu državu Kosovo, pomogne njeno stvaranje i onda je ojača do 2012. godine svim potezima vaše Vlade? Nije li to veleizdaja možda?

Samo da podsetim da je ovog uvaženog profesora Vlada svojevremeno, mislim 2021. godine ocenila nedostojnim da bude član Saveta za borbu protiv korupcije, to su jasno rekli u saopštenju i sada uvaženi profesor kaže - jedete nam vreme patosom. Kaže - jedete nam vreme, jedete nam živote. Znate šta uvaženi profesore, Pekić je imao jednu divnu knjigu "Godine koje su pojeli skakavci", a period od 2000. do 2012. godine znate to su godine koje su pojeli žuti skakavicu ovom narodu. Hvala.

PREDSEDNIK: Dva minuta. Izvolite.

VLADIMIR OBRADOVIĆ: Hvala.

Najpre da se složim sa profesorom Atlagićem koji me je ovde prozivao, nismo mi profesore u istom rangu, slažem se.

Vama predsedniče, pošto ste komentarisali moje izlaganje, dakle, i zbog takvih stvari i vaših komentara mi dolazimo do toga da nas tabloidi bliski vama nazivaju lešinarima. Konkretno za mene piše da sam ja lešinar koji želi da demonstrira svoje nasilje deci, te da sam nasrnuo na Vučića.

To je zbog toga što sam pozvao na ovu Galeriju ljude da prate zasedanje i da mogu da vide ko šta govori. Ja se konkretno od vas, predsedniče Skupštine, nadam da ćete se od ovoga ograditi.

Što se tiče ovog izlaganja, Kurti itd. mislim da je došlo do zamene teza. Svi znamo ili treba da znamo ko je tada bio u vlasti, ko je bio portparol, ko je branio, a ko nije, tako da ne bih dalje oko toga polemisao.

Zamolio bih profesora Atlagića da kaže da li je odbio da zakaže sednicu na temu "Ribnikar" koju je potpisalo šest narodnih poslanika u skladu sa Poslovnikom ove Narodne skupštine, a on je odbio i neće o tome da diskutuje. Neka odgovori sa da ili ne. Hvala.

PREDSEDNIK: Da ne bude da ste za nešto ostali uskraćeni. Sami ste seli, nije prošlo dva minuta vremena.

Inače, na tu temu ste se obratili meni pre neki dan, pa da vas obavestim. Predsednik Odbora za obrazovanje vas je u potpunosti u skladu sa odredbama Poslovnika obavestio da vaš navodni zahtev za održavanje sednice Odbora nije u skladu sa Poslovnikom. To treba da znate, pošto ste me to pitali pre neki dan, pa sada ponovo potežete isto pitanje, evo da vam odgovorim. Taj vaš zahtev nije bio validan.

Što se tiče ostalog, nisam baš do kraja razumeo šta ja imam sa tim što ste vi pozivali nekoga da dolazi na balkon ili da ne dolazi na balkon, osim što niste u prilici da pozivate bilo koga. Šta ste vi ovde, generalni sekretar Skupštine? Hoćete da budete generalni sekretar Narodne skupštine, to je zanimljiva ambicija, ali za budućnost. U ovom trenutku to mesto je kao što ste obavešteni zauzeto.

Reč ima Marko Atlagić, replika.

MARKO ATLAGIĆ: U pravu ste predsedniče Narodne skupštine dr Orliću što ste odgovorili sada, a istina je zaista takva.

Prethodni govornik je dobio i pismeni odgovor, šta nije u skladu sa Poslovnikom. Njemu ne pada na pamet da ga ikad primeni, a svedoci su članovi Odbora, šta je odgovorio za Poslovnik - to je formalnost.

Pitam ga kako tumači to studentima na fakultetu na kojem jeste? Dalje, nismo u istom rangu, ja nikad to nisam govorio - rangu. Za mene su studenti i đaci svetinja, za mene je ovaj dom svetinja. Za mene je država Srbija svetinja, a za mene nije svetinja onaj koji je vaš predsednik koji je rekao u američkoj ambasadi - ja ću uhapsiti Ratka Mladića i zalažem se za nezavisno Kosovo. Nikada mi takav predsednik stranke neće biti niti je bio.

Profesor pored struke i nauke mora imati moral i patriotizam da ga čini profesorom i velikim profesorom. Ja sebe ne smatram velikim profesorom. Videli ste to. Dakle, svedoci su ovo o čemu kažem, članovi Odbora za obrazovanje, nauku i tehnološki razvoj. Znate šta kaže - šta će meni pedagogija, vi meni neku pedagogiju. Pitam prethodnog govornika - da li je ikad u životu polagao pedagogiju, jedan predmet?

Sve što zna, zna blatiti, lagati i neistine govoriti. To mu je sve što zna. Još jednom ga kao stariji profesor i narodni poslanik pozivam da nauči jednom Poslovnik o radu Narodne skupštine. Zaista kolega naučite to i dođite na Odbor za obrazovanje i u ovoj Visoki dom. Svedoci su i vaši narodni poslanici, članovi Odbora da vi to ne poznajete. Kažete - to je formalizam. Jel tako studente učite, jel to demokratija? Mislim da nije. Hvala.

PREDSEDNIK: Hvala gospodine Atlagiću.

Znate i vi, ništa od toga njih ne zanima. Da ih išta zanima ne bi bili gde jesu.

Reč ima Nikola Radosavljević.

NIKOLA RADOSAVLjEVIĆ: Zahvaljujem, gospodine predsedniče.

Poštovani građani Srbije, poštovani narodni poslanici, na samom početku jednostavno nakon svih ovih izlaganja i nakon izlaganja moje koleginice Sanje Lakić, kada je pričala o SPC i onome šta se dešava, ja sam u šoku jednostavno kakva je to reakcija sa suprotne strane, od strane opozicije, kako oni reaguju na to, kako se smeju, podsmevaju svemu tome. Jednostavno se pitam – da li ste vi, gospodo iz opozicije, vernici? Da li verujete u Boga? Da li verujete u crkvu? Jednostavno, ne znam šta da kažem na sve to.

Ka je gospodin Jovanov govorio o tome da u školi gde se desila tragedija dolaze stručnjaci i tu ste se smejali. Šta je vama smešno u svemu tome? Hajde objasnite mi šta je vama smešno? Objasnite građanima Srbije šta je vama smešno u tome.

Gospodine predsedniče, predsedavajuća, izvinite, nisam video da je gospodin predsednik izašao, ja bih se vratio na temu koja je danas i ovih dana na dnevnom redu, a to je Regulatorno telo za elektronske medije, skraćeno REM.

Upravo raspravu o Izveštaju REM-a tražila je opozicija koja ovih dana je govorila o svemu, a ponajmanje o temi i Izveštaju ovog regulatornog tela. Najmanje o tome.

Izveštaj REM-a je upravo zatražen od strane opozicije. Izveštaj REM-a sastavljen je za period od oktobra 2022. godine do perioda marta meseca 2023. godine.

Moram zarad javnosti da kažem šta to nije REM i gde REM nije nadležan. Moram da napomenem da REM nije nadležan za internet i društvene mreže, a to je upravo ono mesto gde se najviše promoviše nasilje, ne samo kod nas, nego u čitavom svetu je to tako. To jeste globalni problem i tu najveću ulogu moramo da podnesemo mi, roditelji.

Znači, roditelji moraju da vode računa šta njihova deca rade na društvenim mrežama, koje sadržaje gledaju, kakve objave objavljuju i šta dele.

Sa decom mora da se razgovara i moramo decu da vaspitavamo na jedan pravi način jer, kao što znate, sve polazi od kuće, od vaspitanja iz kuće. Te vrednosti mi moramo da gajimo, svi mi podjednako i svi građani Srbije. Ja kao otac troje dece moram da znam sa kim se moja deca druže, gde izlaze, šta rade, koje sadržaje gledaju i koja je njihova sfera interesovanja, upravo na društvenim mrežama.

Ono što jeste regulatorno telo to moram da vam pročitam. Regulatorno telo za elektronske medije je nezavisno i samostalno telo koje vrši javna ovlašćenja u cilju utvrđenih okvira u pružanju medijskih usluga u Republici Srbiji, unapređenju kvaliteta i raznovrsnosti usluga elektronskih medija, doprinosa očuvanja, zaštiti i razvoja slobode mišljenja i izražavanja u cilju zaštite interesa javnosti u oblasti elektronskih medija i zaštite korisnika usluga elektronskih medija.

Mislim da je svima jasno čime se REM bavi i šta je REM.

Ono što moraju građani Srbije da znaju, a što je veoma važno, a to je da strogo zakonom zabranjeno da se na članove Saveta REM-a vrši bilo kakav uticaj, naročito uticaj kada se po konkursnoj dokumentaciji određuje ko će da dobije frekvenciju. E, to je ono što je u stvari i uslov opozicije i to je suština, poštovani građani Srbije.

Zahtev opozicije nije smena REM-a, već pritisak na zaposlene kako bi se oduzela dozvola za rad, odnosno ukinuli i ugasili mediji koji njima ne odgovaraju, kako elektronski, tako i štampani mediji, a to su pre tri dana upravo na konferenciji za medije u ovoj sali u Domu Narodne skupštine, kada su držali konferenciju, i potvrdili.

Ono što je još opasnije, na toj konferenciji su rekli i direktno su optužili televiziju „Pink“ i „Hepi“ da su odgovorni za tragedije koje su zadesile Srbiju.

Gospodo, da li vi znate šta to znači kada nekog direktno optužite za ovako nešto što se dogodilo? Pa, vi njima upravo crtate mete, njima svima zaposlenima i na „Pinku“ i na „Hepiju“ i njihovim porodicama crtate mete na čelu.

Da li ste svesni da kada isto to kažete za REM vi isto tako članovima Saveta REM-a, njihovim porodicama crtate metu?

Taj progon REM-a nije od juče, već godinama unazad i to sve u cilju pritisaka Šolakovih medija, kompanije „Junajted medije“ i satanizacije upravo prvog čoveka REM-a, odnosno Olivere Zekić.

Kad i šta ste vi to sve radili, evo, podsetiću vas. Dana, 5.3.2018. godine predsednik NUNS-a je u listu „Danas“ napisao: „Šta je zajedničko kod Ćićoline, čuvene porno dive, i Olivere Zekić, još čuvenije članice Saveta REM-a?“ Isto taj gospodin, ako mogu da ga nazovem gospodinom, je 6.3.2018. godine, takođe u listu „Danas“ napisao: Zekićeva fatalna savetnica svekolikog političkog šljama u zemlji. Zadržaću se, stoga, na konstataciji da posao koji obavljaju kurve smatram daleko časnijim i čistijim od radnji koje obavljaju ona i njeni partneri.

Gospodo, da li vi možete na ovo da ostanete nemi i da niko od vas ne uputi kritiku na sve ovo?

Sergej Trifunović je 2019. godine uputio takođe ženomrzačku poruku Oliveri Zekić da je za nju dobra samo porno karijera.

Mnogo toga ima i mnogo toga lošeg je sa vaše strane izjavljeno i uvredljivo napisano upravo za članove Saveta REM-a, ali ono što je možda danas kruna onog bezobrazluka ili nevaspitanja ili ne znam ni ja kako to da nazovem, a to je nakon ove tragedije isti taj Sergej Trifunović je Oliveru Zekić optužio da na duši nosi bar tri ubijena deteta. To je skandalozno. Jednostavno, ne mogu da verujem da tako nešto neko može da izjavi. Naravno, protiv njega je Zekićka podnela i krivičnu prijavu.

Jednostavno, takvi neki vaši principi i ono što vi radite to je van svake pameti i van svakog dostojanstva.

Ovo je samo jedan deo pritisaka. Spomenuću i to da je isto pritisak bio i na zamenika predsednika, gospodina Milorada Vukašinovića, gde su na njegovoj zgradi, ulazu, ispisivani preteći grafiti i to od strane vašeg opozicionara, koga je policija, naravno, pronašla, koji je priznao sve ono što je uradio. Ali, znate šta je još priznao? Da je on bio inspirisan u objavama u medijima poput N1, Nova S, „Direktno“, „Danas“ i sličnih novina i medija, upravo onih koji propagiraju ovo što vi radite.

Ono što danas možemo da vidimo, a to je da, što ja opet ne mogu da verujem, da tragediju koristite kako bi ostvarili svoje ciljeve. To je poglavlje koje niko normalan nikada ne bi otvorio.

Zato želim građanima Srbije da kažem, ne kao političar, nego kao građanin Srbije, kao čovek, kao otac troje dece, kada se desila tragedija u Srbiji koja nas je sve pogodila, bio sam sa jednim prijateljem koji uopšte nije neko ko se bavi politikom, i on je sam rekao da ako neko pokuša na bilo koji način da zloupotrebi ovakvu tragediju da će njemu da se vrati mnogostruko gore.

Na samom kraju, izvinjavam se za vreme, biću kratak, na samom kraju želim još nešto samo da dodam, a to je da shvatam da se opozicija udružuje, to mi je jasno, nikakav problem nije, da se udružuju i oni što gledaju na zapad i oni što gledaju na istok. Znate vi vrlo dobro koji su ti. Evo, možete da vidite koji su ti ljudi. Ali, znate šta meni nije jasno? Kada oni koji se prikazuju kao patriote zajedno sa Kamberijem stavljaju svoj potpis, a ovi drugi se grle sa istim. Zahvaljujem.

PREDSEDAVAJUĆA (Sandra Božić): Zahvaljujem.

Po redosledu prijavljenih za reč, Borko Puškić.

Aleksandar Marković ima reč.

ALEKSANDAR MARKOVIĆ: Zahvaljujem, gospođo Božić.

Danas privodimo kraju raspravu o Izveštaju o nadzoru programa komercijalnih pružalaca medijskih usluga, a koji nam je dostavilo Regulatorno telo za elektronske medije, tzv. REM, o kome govorimo nekoliko dana, a sa posebnim osvrtom na izveštavanje o slučajevima nasilja u televizijskim programima.

Ova tačka dnevnog reda posledica direktna je posledica želje da se izađe u susret svim zahtevima da se raspravlja o svim važnim pitanjima u društvu.

Mi smo, gospođo predsedavajuća, kao vladajuća većina pokazali dodatnu odgovornost, jasno poručivši da smo spremni za razgovore, da želimo da razgovaramo o svemu, da želimo da vodimo dijalog sa svim relevantnim faktorima, ma šta mislili o njima, ali da želimo da razgovaramo o svemu, između ostalog i o REM-u. To je ono što je dobro.

Ono što nije dobro, to je što su neki poslanici opozicije ovu sednicu doživeli kao priliku da se svim snagama obruše na Aleksandra Vučića, na Vladu Srbije, na SNS, stvarajući time atmosferu produbljivanja, da kažem, podela, generišući dalju mržnju u društvu.

Podsetiću vas, draga gospođo koja mi dobacujete, podsetiću vas kako i zašto je došlo do ove sednice Narodne skupštine.

Do ove sednice je došlo nakon dve ogromne tragedije koje su nas zadesile, koje su zadesile našu zemlju i iz želje da kao Narodna skupština dođemo do odgovora na brojna pitanja koja, ubeđen sam u to, muče svakog čoveka u Srbiji, a to su šta se to tačno dogodilo pre nešto manje od mesec dana, kako nam se ovo dogodilo i još važnije, kako da prevaziđemo sve ovo, kako da se izborimo sa tim i, ono što je najvažnije, kako da nam se više nikada ovo ne ponovi.

Međutim, ono što je tužno i poražavajuće je činjenica da se ogroman broj narodnih poslanika, ne svi, zaista moram da kažem ne svi, ali ogroman broj narodnih poslanika uglavnom ovih koji sede prekoputa mene ponaša kao da nije ni pročitao ovaj izveštaj ili još gore, kao da ih apsolutno ne zanima sadržaj ovog izveštaja. Sve vreme jedino samo i isključivo što rade, to je pokušaj da se ove tragedije iskoriste u političke svrhe ili, bolje rečeno, u dnevno-političke svrhe, zloupotrebljavajući sve ono što se desilo, zloupotrebljavajući pogibiju velikog broja dece i zloupotrebljavajući emocije ljudi koji su sasvim prirodno potrešeni onim što se desilo. I to rade sve vreme i to rade od prvog dana, bukvalno od prvog dana. Dakle, bukvalno nekoliko sati nakon što se desio prvi masakr, oni su otpočeli kampanju koju dan danas vode. Ja ću vam to pokazati, gospodine predsedniče.

Jedan narodni poslanik, neću da mu kažem ime, mada nije u sali, ne bi ni imao pravo na repliku, ali neću da mu kažem ime, poznat je po tome što je to najlepši, najpametniji i najelokventniji poslanik koji sedi prekoputa mene, a nosi non-stop one žute košulje. Znate na koga mislim. E, pa taj narodni poslanik je 3. maja u 9.53 prepodne, podsetiću vas, masakr je otpočeo od osam ujutru, prve vesti o tome su počele oko pola 9, 15 do 9, 9.00 časova, niko još nije znao o čemu se radi, stigla je samo vest da se desila pucnjava ispred jedne osnovne škole. On je već u 9.53 časova, dakle, sat i po vremena po otpočinjanju masakra tvitovao, a znate li šta je tvitovao? Mir, stabilnost, Vučić, napredni radikali su stvorili Srbiju po svojoj meri u kojoj caruju mržnja i nasilje, sada ta politika uzima svoj krvavi danak i nažalost i među našom decom, Vučićev jezik mržnje i nasilja iz politike se prelio u sve sfere našeg društva.

Sat i po nakon što se tragedija desila, on tvituje čistu politiku, čisto politički motivisan tvit piše. A da dokažem, odnosno da poentiram na ovome, pročitaću sledeći njegov tvit koji se desio sat i po nakon ovog prvog tvita. Dakle, nakon sat i po vremena on tvituje – izražavam najdublje saučešće porodicama svih stradalih u ovoj ogromnoj tragediji. Dakle, shvatio je koliko je pogrešio, a onda je tek nakon sat i po vremena smogao snage i hrabrosti da izrazi saučešće. Pogledajte koliko je to bedno. Sat i po vremena, cela nacija je zanemela, niko nije mogao da izusti ništa, a on je već posle sat i po vremena tvitovao politički tvit, da bi sat i po vremena nakon toga izrazio saučešće. O kakvoj vrsti licemerstva se ovde radi?

Šef njegove stranke, profesor Atlagić ima dobar nadimak za njega, ni njemu neću da spomenem ime, tvituje isto 3. maja, prvog dana tragedije, tvituje u 4.30 popodne – verbalno nasilje i netrpeljivost, koje generiše Vučić sa saradnicima, prenosi se na Skupštinu, medije, Vladu i celo društvo, 3. maja u 4.30 popodne, dakle, bavi se politikom, umesto da izrazi saučešće.

U 11.57 popodne kaže – posle večerašnjeg obraćanja jasno je da Aleksandar Vučić ne bi smeo više da obavlja bilo koju javnu funkciju. Dakle, ni ovde nema saučešća, nego čiste politike.

Prvog dana žalosti, 5. maja, prvog dana žalosti proglašene, on tvituje – samo jedna mera ima smisla, demontaža Vučićeve autokratije. Ni tada ne izražava saučešće. E, toliko o saosećanju, toliko o empatiji, toliko o solidarnosti i toliko o svemu tome.

Njegova koleginica koja sedi pored njega u Skupštini retvituje njegov tvit i kaže – Samo jedan zahtev, ostavka Aleksandra Vučića, i to 8. maja 2023. godine.

Zašto vam sve ovo čitam? Po ovome se vidi da ovde nema ni trunke empatije, ni trunke saosećanja, ni trunke solidarnosti, već je u pitanju čista zloupotreba onoga što se desilo u dnevnopolitičke svrhe.

Tek što su prošli dani žalosti, organizovali su proteste koji su se vrlo brzo pokazali kao čisto politički protesti, sa čisto političkim zahtevima. I onda dolazimo, predsedniče, do ove sednice Narodne skupštine, a koja je zakazana na njihovu inicijativu, na način na koji su oni želeli, sa dnevnim redom koji su oni želeli, u vreme koje su oni izabrali, a šta su oni uradili? Nisu se udostojili ni da glasaju za predloženi dnevni red. Da ne pričam o tome da su pojedine poslaničke grupe napuštale sednicu, da ne pričam o tome da su i jutros i juče, na početku sednice, da ih je bilo prisutno tek možda oko 20 njih.

Prema tome, da skratim zbog ostalih govornika iz moje poslaničke grupe koji žele da govore, jasno se vidi da njih ne interesuje ni REM, ni dijalog, ni stanje u društvu, ni bezbednost, niti bilo šta od suštinskog značaja za državu i građane. Jedino što njih zanima to je da pošto-poto, po svaku cenu, dođu na vlast, i to ako je moguće bez izbora, jer dobro znaju da na izborima to ne mogu da ostvare. Ali, moraju da znaju da se ulicom i sličnim scenarijom tako nešto neće desiti. Dakle, nikakvi scenariji, nikakve obojene revolucije, nikakvi peti oktobri se u Srbiji više neće ponoviti. Zahvaljujem.

PREDSEDNIK: Reč ima Dragan Nikolić.

DRAGAN NIKOLIĆ: Gospodine predsedniče Narodne skupštine, dame i gospodo narodni poslanici, poštovani građani Republike Srbije, najpre bih hteo da ispred Srpske stranke Zavetnici izrazim najdublje saučešće članovima porodica i prijateljima tragično izginulih dečaka i devojčica 3. i 4. maja 2023. godine i da im poželim da im bog da rajska naselja, da ti anđeli budu tamo gde zaslužuju. Bog dušu neka im prosti!

Gospodine predsedniče, molio bih vas da mi vratite, odnosno mojoj poslaničkoj grupi, dva minuta i 17 sekundi, jer sam juče reklamirao povredu Poslovnika koju ste vi načinili, nijednom rečju nisam replicirao ni jednom poslaniku osim što sam se obratio vama kao predsedniku i mislim da ste zloupotrebili i iskoristili da oduzmete vreme mojoj poslaničkoj grupi, na taj način onemogućavajući nas da se građanima Srbije i vama, poštovanim kolegama, obratimo vezano za tačku dnevnog reda o kojoj je malo ko danas pričao. Uglavnom smo imali razne druge teme, uglavnom smo imali borbu između vlasti oličene u SNS-u i opozicije.

Žao mi je što su se poslanici vladajuće stranke obraćali opoziciji u paketu, što bi rekli – džumle, sa željom da sve nas stave u isti koš, pa ističem da mi ne učestvujemo na mitinzima, gospodine predsedniče i poštovani građani Srbije. Nismo učestvovali ni na kontramitinzima. Još nije prošlo 40 dana od strašne tragedije koja nikada nije zadesila Srbiju posle rata do danas, a molimo boga da se to više nikada ne ponovi i ne možemo da šetamo, ne možemo da govorimo, ne možemo da šaljemo političke poruke u ovih 40 dana, tihujemo, tugujemo. Svi smo i roditelji i nečija deca i znamo šta znači kad izgubite nekog člana porodice, a pogotovo kada se radi o dečacima, devojčicama od 12-13 godina.

Umesto da se sa pijetetom obraćamo svim građanima, da se međusobno uvažavamo i shvatimo da smo svi u jednoj ogromnoj nesreći, mi smo uneli ostrašćenost. Možda je u prva dva dana bilo nekog poštovanja i pijeteta, ali nakon toga je krenula artiljerija.

Došli smo do toga da je na dnevnom redu REM, odnosno Izveštaj REM-a i umesto da ovde budu predstavnici tog regulatornog tela koji su sačinili ovaj izveštaj, umesto da bude predsednica toga tela, umesto da bude, ako ona ne može, njen potpredsednik ili bilo koji član iz tog Saveta, nema ni jednog od njih. Za mene kao narodnog poslanika, a ja mislim i za sve građane Srbije, to je uvreda, to je poniženje ovog visokog doma. Još veće poniženje je to što smo umesto Olivere Zekić dobili narodnog poslanika koji je izvestilac, koji je ovlašćen da predstavlja ovaj izveštaj, da ga brani. Najmanje što je radio, to je da je branio ovaj izveštaj. On je čitao razna saopštenja, pominjao maloletnu decu, pominjao raznorazne rekao bih i gadosti i nedostojnosti ovoga parlamenta, prozivao kompletnu opoziciju i opet i on pokušavao da sve nas smesti u isti koš.

Žao mi je, što bi neki rekli – neće da može. Srpsku stranku Zavetnici nećete moći da stavljate u isti koš, jer smo mi jedina stranka koja je imala hrabrosti da izađe samostalno na izbore i da samostalno uđe u ovaj parlament. Zahvalni smo na tome građanima Srbije i zbog toga smo uvek sa njima, uz njih. Slušamo ono što nam oni kažu, ono što oni osećaju i ponašamo se prema njima na najdostojanstveniji mogući način.

Zato smo i tu sam da vas podsetim, razgovarali smo o tome i insistirali na tome da zakažete vanrednu sednicu Narodne skupštine Republike Srbije, gde biste pozvali, pošto pre toga usaglasite termine sa predsednikom Republike, da i on bude prisutan u ovoj sali, a ne da pričamo o finansijskom izveštaju, ko je koliko para potrošio i dao za Kosovo, nego da pričamo o ovoj dramatičnoj situaciji koja se ne iz dana u dan, nego se iz sata u sat menja.

Mi bi tada predložili da se donese rezolucija kojom bi teritorija KiM bila proglašena okupacijom i ne bismo bili prvi koji su to uradili. Godine 2005. u novembru mesecu, počivši patrijarh Pavle je to predložio u slučaju da se nešto drastično desi, u slučaju da neko predvidi ili proglasi nezavisnost Kosova i ponese se suprotno Rezoluciji 1244 Saveta bezbednosti UN.

Da podsetim, to isto 2006. godine ovde u parlamentu su predložili poslanici Srpske radikalne stranke i Demokratske stranke Srbije. Oni su tada rekli – ukoliko Kosovo predloži ili usvoji da je nezavisno, proglasi svoju nezavisnost, bude doneta rezolucija kojom će biti proglašena okupacija tog dela naše teritorije.

PREDSEDNIK: To je bilo kompletno preostalo vreme poslaničke grupe.

DRAGAN NIKOLIĆ: Niste mi vratili dva minuta koja sam vam tražio.

U redu, završavam.

Žao mi je što niste zakazali ovu sednicu. Ja očekujem od vas, znajući da ispunjavate zadatu reč, da ste čovek od reči i da ćete u junu mesecu zakazati sednicu, da mi ovde vidimo predsednika Republike, da se suočimo, da čujemo koji su njegovi argumenti, koji su naši argumenti, da kažemo šta mi mislimo, da odvojimo žito od kukolja. Želimo da vidimo predsednika Republike ovde, gospodine predsedniče Skupštine.

PREDSEDNIK: Hvala, razumeo sam vas.

Što se tiče ovih stvari koje ste pitali direktno mene, odnosno uputili ih meni, tri ili četiri koliko ih je bilo ukupno, prvo što se vremena tiče, dakle ako zaista želite da što više vremena posvetite tački dnevnog reda, nemojte vi da ga trošite na druge teme, a to ste uradili juče i prekjuče. Koristili ste ga da se obračunavate sa drugim narodnim poslanicima. Pogledajte sada i ovih ne sedam, nego skoro osam minuta koliko ste govorili o dnevnom redu, pa, će vam biti sve jasno. Nije vam to vreme nedostajalo, naprotiv.

Što se tiče ovlašćenih predstavnika predlagača, mi, ako ne znate, se izjašnjavamo na kraju rasprave o predlogu zaključka koji je definisao Odbor za kulturu i informisanje. Taj Odbor odlučuje ko će biti predstavnik tog Odbora na ovoj sednici. Nikakav REM nisam pozvao na ovu sednicu, tu je predstavnik predlagača. To je da ponovim još jednom Odbor, skupštinski Odbor i sami članovi Odbora su glasali ko će da ih predstavlja na ovoj sednici. Čuli ste to uostalom na predlog predsednika Odbora, Siniše Kovačevića. Ne znam, nije više predsednik Odbora kaže – pokajao se.

U svakom slučaju, dakle, ovi vaši predlagali, glasali i vi sada niste zadovoljni onim što čujete, ali da budete i vi informisani i da budemo do kraja fer, to tako funkcioniše.

Što se tiče dnevnog reda, a inače zamerili ste što je predstavnik predlagača upravo Nebojša Bakarec i pozvali se na pitanje vulgarnosti, pa pogledajte svog poslanika, Zečevića, za početak pre nego što o vulgarnosti bilo kojoj i bilo čijoj kažete bilo šta dalje, samo na to da vam skrenem pažnju. Što se tiče dnevnog reda, kompletan ovaj dnevni red i sve što mi imamo na ovoj sednici, nedeljama već, je nešto što ste vi ljudi tražili, čitava vaša poslanička grupa svojim potpisima zajedno sa Demokratskom stankom, Grupom Marinike Tepić, Zelenima, jednim, drugim, trećim. Dakle, vi ste tražili ovu sednicu baš na ovaj način, sa ovim dnevnim redom, sa ovim rasporedom tačaka.

Sada, ako ste se predomislili, to je nešto što ćete morati među sobom da raspravite, ali vi ste te stvari zamerili meni.

(Dragan Nikolić: Poslovnik.)

E, sada ćemo da damo priliku ovima koje ste pomenuli da odgovore.

Pravo na repliku, narodni poslanik Milenko Jovanov. Izvolite.

MILENKO JOVANOV: Prvo, gospodine Nikoliću, u pravu ste u ovom delu i ja delim vaše mišljenje i ja sam očekivao da će sednica ići drugačijim tokom posle jedne ovakve tragedije i ja sam očekivao da će se drugačije razgovarati, ali vi sada kao da niste prisustvovali svemu ovome i kao da niste slušali, ako ne prethodnih par dana sve šta se dešavalo, a onda bar kolegu Aleksandra Markovića koji je govorio neposredno pre vas, koji vam je pročitao da je poslanik, koji nije običan poslanik, koji je lider Boga mi, kompletno opozicije ovde, uključujući i vašu poslaničku grupu, jer on tu donosi svoje neke predloge, pa šapuće šta da se kaže, aplaudira, vodi navijanje itd. Dakle, da je sat i po vremena nakon tragedije optužio predsednika Vučića i Srpsku naprednu stranku za tragediju koja se desila u školi „Ribnikar“, a šta vi očekujete da mi na to kažemo? Šta vi očekujete da bilo koji čovek kaže na takvu optužbu?

S druge strane, tačno je to da mi kažemo da kompletna opozicija, ali vi sami treba da sebe izdvojite iz te grupe, nećemo mi da vas izdvajamo. Vi se sami u to kolo hvatate ponašanjem ovde u ovoj sali, ne van toga, da vam pokazujemo snimke i slike sedenja u vašim klupama, komunikacija sa drugim poslanicima, šta očekujete?

(Nikola Dragićević: Šta treba, da ne razgovaramo međusobno?)

Izvolite? Ne, nego je problem u tome, možete da kažete - kolega da li treba da ne razgovaraju međusobno? Nije problem što vi razgovarate, problem je što vi koordinirate. Problem je što kada kaže Srđan Milivojević - aplauz, vi aplaudirate. U tome je problem.

(Boško Obradović: Kao vi sa Zelenskim.)

Problem je u tome, ali ja ne sumnjam da vi apsolutno razumete spoljnu politiku i u to se odlično razumete. Motornom testerom bi vi sve to rešili, ali u svakom slučaju, dakle voleo bih da smo iskoristili ovu priliku da smo ozbiljnije razgovarali i videli ste sami kakve su bile reakcije pojedinih poslanika kada sam čitao da je Norveška, norveški tim došao ovde da pomogne za prevazilaženje takvih situacija koje su uradili u Norveškoj posle Brejvikovog itd. Smejali se ljudi.

Dakle, o konkretnim merama i time da završim, dakle o konkretnim merama, nismo pričali ni kada su mere bile tema, a sada priča ko šta hoće. Naše je da odgovaramo, jer nemamo razloga da ćutimo onima koji su ovu zemlju upropastili, koji su upropastili sve čega su se takli, koji su i te medije uprošćavali i uništavali kada su bili na vlasti i njima da ćutimo, na optužbe koje generišu da bi izazvali građanski rat, a vi dobro razmislite da li hoćete da budete deo toga ili nećete.

(Dragan Nikolić: Poslovnik.)

PREDSEDNIK: Po Poslovniku, Dragan Nikolić.

DRAGAN NIKOLIĆ: Prvo, Poslovnik. Naravno da sam je javio odmah nakon vašeg izlaganja jer ste povredili član 100. ovog Poslovnika jer ste nakon mog govora umesto da ustupite mesto nekom od potpredsednika da vodi Skupštinu, da sednete ovde…

PREDSEDNIK: Obratili ste mi se.

DRAGAN NIKOLIĆ: Da sednete ovde u klupe.

PREDSEDNIK: Obratili ste mi se.

DRAGAN NIKOLIĆ: Jesam.

PREDSEDNIK: Jeste i onda sam vam odgovorio na to što ste tražili.

DRAGAN NIKOLIĆ: Ali nisam tražio od vas da mi dajete odgovore. Vi ste…(Isključen mikrofon)

PREDSEDNIK: Hoćete da glasate za član 100. ili nećete?

(Dragan Nikolić: Hoću.)

Hoćete, evo, mi ćemo da glasamo.

(Dragan Nikolić: Učiniću vam, neću. Dajte mi pravo na repliku.)

Reč ima Nebojša Bakarec.

NEBOJŠA BAKAREC: Hvala vam, uvaženi.

Smatrao sam da možda ne treba da se javim, međutim pošto je poslanik koji je upravo sad govorio, izneo niz uvreda na moj račun, a on je bio akter određenog nasilja upravo u ovoj Skupštini kome sam ja prisustvovao, pažljivo, blizu sedim njih, video sam šta rade.

Dakle, da obavestim javnost, dana 10.11.2022. godine u 15 časova i 32 minuta i 15 časova i 33 minuta pri glasanju o amandmanima opozicije došlo je do zloupotrebe elektronskog sistema za glasanje tako što je poslanica opoziciona, baš iz te grupe, Sanja Marić, tri puta zloupotrebila karticu upravo ovog kolege, koji je inače advokat.

On se odmah javio, naš šef poslaničkog kluba, Jovanov, je ukazao na tu zloupotrebu elektronskog sistema. Ovaj poslanik iz opozicije koji je sada govorio se javio, što je vrlo čudno bilo i priznao je zloupotrebu i rekao je da je upravo on ovlastio poslanicu Sanju Marić da tri puta zloupotrebi njegovu karticu.

Dakle, on je time, odmah da vam kažem, priznao pošto mi imamo sudsku praksu vezano za zloupotrebu kartica. Dakle, sudska praksa to poznaje kao krivično delo zloupotrebe službenog položaja i ovaj gospodin advokat je priznao krivično delo zloupotrebe službenog položaja.

Inače, u jednoj drugoj krađi upravo glasova, jedan poslanik, „žutih“ tada, koji je učestvovao u krađi glasova, upravo na ovaj način je i osuđen pravosnažno zbog zloupotrebe službenog položaja, te mi imamo taj presedan u sudskoj praksi.

Ono što je strašno i sa tim završavam je da je ovaj gospodin advokat i ono što je nemoralno u svemu, on je nagovorio poslanicu da zloupotrebi njegovu karticu. Ja znam da ona možda, sasvim sigurno, nije to trebala da uradi. Međutim, on je vinovnik tog događaja, a kola su se potpuno strašno slomila na toj ženi. Oni su je naterali da podnese ostavku. Ona je podnela ostavku, a vinovnik se izvukao i taj čovek i dalje sedi ovde u Skupštini. Pogledajte kako je pocrveneo. Ja se nadam da je on zdrav, želim mu sve najbolje i želim mu sve najbolje u karijeri, samo ga molim da više ne krade u Skupštini. Hvala.

(Dragan Nikolić: Replika.)

PREDSEDNIK: Replika, dva minuta, Dragan Nikolić. Izvolite.

DRAGAN NIKOLIĆ: Hvala lepo, predsedniče.

Izlišno je da bilo šta repliciram Nebojši Bakarecu. Bilo bi me sramota da bilo šta kažem, jer on ovde dva dana…

(Nebojša Bakarec: I ja bih se stideo da sam krao.)

… već dva dana ne zna šta priča. On je neko ko se potpuno pogubio. Čovek koji dok je bio u DSS-u…

(Nebojša Bakarec: Ali nisam krao.)

… je o Vučiću rekao sve najgore, odlučivao da ga skloni sa političke scene, da je on zlo u Srbiji…

(Nebojša Bakarec: Pa i vas ću da sklonim.)

Otkud ja znam, „Bič božiji“, nazivao sebe „Bičem božijim“, a on mene mnogo više podseća na junaka neke druge knjige od Viktora Igoa, ali zato, kažem, ne bih o njemu.

Ozbiljnije od svega toga je ovo što je gospodin Jovanov rekao. Ja želim da istaknem i u mom govoru sam to podvukao, da ne možete Srpsku stranku Zavetnici da stavljate u isti koš sa ostalima. Ne možete zbog toga što smo jednu legitimnu inicijativu koju ste vi prihvatili potpisali svi mi iz opozicije.

Podsetio bih, taj Šaip Kamberi, kako se zove, iz Bujanovca, ponavljali smo izbore četiri puta samo da on uđe u Skupštinu Srbije.

Ko je organizovao te izbore mi ili vladajuća stranka? Kome je bio potreban taj Šaip Kamberi da uđe ovde, onaj koji priča da je postoji Preševska dolina, da priča o tome kako treba specijalni status da se da za Preševo i Bujanovac i koji je i kada je prvog dana kada smo trebali i konstituisali ovde Skupštinu, kada smo konstituisali išlo kod američkog ambasadora? Valjda ste hteli da napravite neki balans, kao što je danas predsednik Republike sa Zelenskim pravio balans, jer kod njega ide da se savetuje šta da radi, da li da uvede sankcije Rusiji. Hvala vam.

PREDSEDNIK: Sada kada biste umeli da objasnite šta ste rekli. Vi potpisivali zajedničke zahteve sa Šaipom Kamberijem, a za to smo mi krivi.

Manojlović, nema potrebe da vičete, istakli ste se danas dovoljno i onomad na Drugom dnevniku sa pet uključenja je dovoljno, ne morate ništa više.

Ne, samo polako. Znači, kajete se zbog potpisa zajedno sa Šaipom Kamberijem i sada biste da ga povučete, bojim se da je dockan.

Pravo na repliku.

MILENKO JOVANOV: Ja čak nisam ni govorio o onome što ste mi odgovorili. Dakle, ja ni u jednom trenutku nisam govorio o ovoj listi koju ste vi potpisali zajedno sa Kamberijem, ja ne znam što ste mi uopšte i o tome pričali. Ni u jednom trenutku to nisam rekao, nego sam rekao da mnogo gore stvari radite od toga. Ja ovo mogu čak i da prihvatim kao nekakvu opozicionu solidarnost, ali ono što zaista radite i što svi poslanici vide to je da koordinirate rad u Skupštini sa Srđanom Milivojevićem. To se vidi. Ne možete od da pobegnete i kažete - vi nas trpate u to. Ne sami ste u tom kolu ušli, nisam vas ja gurao u to, nisam vas ja terao niti sam vam rekao poslušajte Milivojevića kad vam daje savete i aplaudirajte mu kada najodvratnije vređa poslanike svoje strane, nego ste to sami izabrali i to je to.

Pa, jeste, kako niste, ne jednom, nego milion puta i onda na kraju dodate priču, kaže - kome treba Šaip Kamberi, pa treba i onima koji su za njega glasali Albancima. Oni su glasali, ponavljali izbore zahvaljujući pravilima koje ste opet vi svi zajedno iz opozicije tražili i sreća naša pa nismo baš sve prihvatili što ste tražili, jer ja verujem da smo prihvatili onu suludu ideju Saše Radulovića, mi ni danas ne bismo završili izbore, jer je bukvalno svaki građanin mogao na bilo kom biračkom mestu da istakne prigovor. Znači, ja kažem prigovor na vašem biračkom mestu u Vranju, nemam pojma ni gde je ili bi na mom biračkom mestu u Kikindi, nemate pojma gde je, ali imate prigovor i to se poništava. To su tražili.

Pa to ste tražili, ne znate ni šta ste tražili, kako to može, pa zato što ne može nismo ni prihvatili.

Na kraju ste ubacili Zelenskog koji nema nikakve veze. Dakle, nit je Vučić išao kod Zelenskog u Kijev, niti je Zelenski došao kod Vučića u Beograd. Dakle, samit na kojem je prisustvovao predsednik Srbije na koji su domaćini Samita u Moldaviji pozvali i Zelenskog i šta je trebalo sada da igra žmurke sa njim, pa kada ga vide da trče na drugu stranu, da se sakriva od Zelenskog? Ne, nego će da mu kaže ono što je naša politika - nema uvođenja sankcija Rusiji i Srbija se svodi svojim interesima, ali poštujemo to, ali nemojte da prenebregavate tu činjenicu, da Ukrajina nije priznala nezavisnost Kosova i da zbog toga i mi moramo da budem fer i korektni i da prihvatimo teritorijalni integritet Ukrajine i to je politika i vodimo se sopstvenim interesima, a to da li neko nekoga sreo, to ni na koji način ne menja.

PREDSEDNIK: Sledeći prijavljeni Dragan Jovanović.

DRAGAN JOVANOVIĆ: Gospodine predsedniče, dame i gospodo narodni poslanici, na samom početku ja bih i u svoje ime i u ime mojih sugrađana iz Topole da prosto izjavim saučešće roditeljima i familijama postradalih kako u „Ribnikaru“, tako i našim komšijama u Duboni i Malom Orašju.

Opština Topola se solidarisala sa našim komšijama takođe i dok traje 40 dana žalosti mi apsolutno nećemo niti pomagati niti finansirati bilo kakve muzičke aktivnosti dešavanja, a u ovo doba naročito s proleće i početka leta ih je u Šumadiji bilo dosta.

Ono što bih na samom početku da kažem, jer nisam govorio po 1. tački dnevnog reda, građani su mogli da vide i u toku današnjeg dana i u toku prethodnih dana u suštini pokušaje, moram da kažem političke zloupotrebe ove ogromne tragedije.

Roditelj sam deteta od 13 godina i dobro znam kako smo se svi osećali kada smo i tih prvih dana i čuli i slušali o svemu ovome, ali tragedije se dešavale i ranije. Ja sam svedok i moram da prosto podelim i sa vama, građani Srbije, i sa vama, gospodo narodni poslanici, nešto što se desilo na primer 2012. godine, jedna velika tragedija na Pasuljanskim livadama gde dva kadeta Vojne akademije, došlo je do greške, umesto školske mine poneta je ubojna mina i dva kadeta su nastradala, a petoro je teško ranjeno, jedan je nažalost bio iz Topole, odnosno iz sela Trnava koje je najveće selo u opštini Topola, drug je bio iz Gornjeg Milanovca, naš prvi komšija. U tom trenutku opština Topola je bila jedina opoziciona opština u celoj Šumadiji i Centralnoj Srbiji. Opština u kojoj je u tom trenutku bila budžetska inspekcija duže od šest meseci, nije postojala jedna inspekcija koja nam nije bila bar tri meseca za vratom samo zato što smo bili opozicija.

Moji saradnici su odmah rekli - predsedniče, pošto sam u tom trenutku bio predsednik opštine, hajmo mi da blokiramo lepo sutra Topolu i da ne dozvolimo da odgovorni, a smatrali smo Ministarstvo odbrane odgovornim, ne dozvolimo da dođu uopšte u Topolu. U tom trenutku ministar odbrane je bio gospodin Šutanovac, tada potpredsednik ili zamenik predsednika DS, i kada smo mi to veće u opštini negde oko dva sata popodne dogovorili smo se ipak da uveče sednemo i sa predstavnicima mesne zajednice iz tog sela gde je živela porodica nastradalog, dobra, časna, domaćinska porodica koja je školovala sina za oficira, a dočekala u mrtvačkom sanduku i najstariji, interesantno je, najstariji predstavnik mesne zajednice mi je rekao - gospodine Jovanoviću, nemojte to raditi, ako hoćete da se terate sa žutima, kako su ih tada zvali, imate izbore, pa se ćerajte sa njima koliko god hoćete, ali ovakvu tragediju nemojte zloupotrebljavati i nemojte ni na koji način niti blokirati dolazak ljudi, a tada je već trebao da stigne u Topolu načelnik Generalštaba, gospodin Diković i nemojte na takav način ni dirati u bol porodice.

Koliko god da smo mi bili jedan deo nas i mojih saradnika i besni, prebesni, shvatio sam da to nikakvog smisla nema i da će se pre ili kasnije to okrenuti protiv nas.

Ujutru sam lepo sačekao i načelnika Generalštaba i ministra odbrane i sa njima zajedno i bio u porodici i bio na sahrani.

Ovo vam sve govorim, poštovane kolege narodni poslanici, kao jedan primer, kako se ponašati i kako pokušati da se ne zloupotrebe sve ove stvari koje se nažalost u Srbiji zloupotrebljavaju zadnjih 20, 25 dana, a koje svi skupa trebamo da prebrodimo i sa jednim pijetetom i sa jednom žalošću i prema nažalost nastradalima, jer iskreno se nadam da se ovakva tragedija u Srbiji nikada više neće ponoviti.

Šta uraditi? Pred nama je izveštaj REM-a, odnosno zaključak Odbora za kulturu i informisanje o kojima ćemo se mi kao narodni poslanici izjašnjavati, sve su kolege toliko pominjale i smenu direktora u „Ribnikaru“ i psihologa i pedagoga i svih ostalih i sa svim se ja slažem.

Ali, ovo je pre svega nauk za nas roditelje da poštujemo i da gledamo šta nam deca rade. S jedne strane da poštujemo njihovo vreme, ali da obratimo pažnju na sve one sadržaje koje naša deca gledaju, pre svega na društvenim mrežama.

Bojim se poštovani prijatelji, ja sam jedan od poslanika koji je potpisao inicijativu da se ukinu svi rijaliti u Srbiji, evo, ja vam kažem potpisao sam to prvog dana, potpisao sam čak inicijativu koju su mi poslali za ukidanje Tik-Toka i ne bežim od toga, ali u suštini iskreno mi se ne dopada kada, bar ja nisam čuo ovde u ovom plenumu, da ni jedan poslanik opozicije nije rekao u redu gospodo, hajmo ako se ukidaju svi ovi rijaliti, evo i mi ćemo se založiti, bez obzira da li televizija ima nacionalnu frekvenciju ili nema, ali ta televizija ima ogroman uticaj i najgledaniji deo te televizije je upravo rijaliti program, a govorim o Novoj S i ne vidim razlog zašto se neko od vas sa druge strane ne izjasni i kaže ajmo da jednostavno toga više nema, možda tamo nema toliko nasilja, ali jednog prostakluka, golotinje, svega ostaloga, čega se manje više svi stidimo kada vidimo na medijima ima u izobilju.

Prema tome, poštovana gospodo hajmo svi da pogledamo malo u svoje dvorište i hajmo da učinimo sve što je u našoj moći da se ovakve tragedije više nikada ne ponove i da ovo bude na nauk svima nama i da ako možemo iz ovih tragedija da izađemo pre svega ujedinjeni, ujedinjeni u bolu za nastradalima, ali ujedinjeni u nadi da će u ovoj zemlji prosto ovakve stvari više biti izbegnute i nikada se više neće ponoviti.

Evo, zahvaljujem i nadam se da ovakvih sednica, ja sam bio ovde poslanik i pozicije i opozicije, sećam se nekih kolega koji su jutros ovde govorili, a koji su kada smo davno bili poslanici tamo u Kralja Milana, glasali, pa smo čak i razmatrali njihovo glasanje na administrativnim odborima iz, već ne znam odakle, svega se ja toga sećam i bio sam svedok i u tamo toj drugoj Skupštini i ovoj ovde i iskreno se nadam da se ovakve stvari više zbog svih nas neće ponavljati. Zahvaljujem.

PREDSEDNIK: Hvala vam.

Samo da pitam poslaničku grupu Dveri ko će iskoristiti sad reč?

Reč ima Tamara Milenković Kerković.

TAMARA MILENKOVIĆ KERKOVIĆ: Poštovani predsedničke, poštovani građani Srbije, decenija ucena lažnih doktora, lažnih diploma, favorizovanja nestručnosti, paljenja baklji, huligana, mafije, koje su Srbiju držale u ludačkoj košulji 11 godina sada su eksplodirale direktno u lice ovoj vlasti zbog toga imamo ove sednice Skupštine, koje umesto da se pretvore u razgovore ojađenih ljudi koji su svesni odgovornosti, jer vode ovu zemlju, mi imamo situaciju da se zlo u Srbiji odrešilo, a da vlast odbija bilo kakvu odgovornost, nema odgovornosti medija, nema odgovornosti REM-a, koji je slep za zakon, nema odgovornosti vlasti, nema ničije odgovornosti.

Odgovornost REM-a gospodo je notorna i o tome ne vredi više trošiti reči. Po zakonu su imali obavezu da kontrolišu medije i da čuvaju javni interes, a umesto toga oni čuvaju režim kao kerber i zbog toga ga ovaj režim neće dati, to jasno i zbog toga ga ovoliko brani.

Umesto Kosmeta za ovu vlast Pink i REM su srce Srbije, nažalost, u tome živimo. A šta je iza svega ovoga, to je dalje komadanje Srbije, secesija na Kosovu i Metohiji koja je sakrivena pokličima na borbene kontramitinge, neuspele, i rasprodaja imovine svih građana Srbije u bescenje koju pripremaju svi oni koji su i do sada izveli rasprodaju Komercijalne banke za 27 miliona evra, a vredela je 2,5 milijarde, sada rasprodaju EPS…(Isključen mikrofon.)

PREDSEDNIK: Hvala.

Reč ima Milenko Jovanov.

MILENKO JOVANOV: Poštovani građani, evo na samom kraju ove diskusije mogu da kažem da ste imali prilike da čujete sve samo vrlo malo o onome što je tačka dnevnog reda i to je potpuno ista situacija koju smo imali i sa prethodnom raspravom na temu izveštaja Vlade o tome šta je preduzeto.

Ono što je meni važno da kažem su nekoliko stvari. Dakle, i kada je u pitanju tragedija koja se desila i kada su u pitanju mediji, kada je u pitanju sve ostalo neke stvari su se već desile.

Prvo, već sam rekao i ponoviću norveški tim koji je radio sa ljudima nakon ove tragedije koja se desila u Norveškoj posle Snoudenovog ubistva velikog broja mladih ljudi došao je u Srbiju i radiće sa ljudima sa kojima je to potrebno da se ova tragedija prevaziđe. Isto tako na molbu predsednika Republike jedan od rijalitija će završiti sa emitovanjem. Međutim, ovaj drugi vidimo da nemaju nameru da prekinu i to je ono što je važno da se pokaže da Vlada i te kako radi, da Vlada vodi računa o onome što su interesi zemlje i u tom kontekstu preduzima konkretne mere.

Sa druge strane, vi imate podizanje tenzija, to i danas traje, i jako je zanimljivo kako Šolakovi mediji izveštavaju. Da su govorili o napadu i targetiranju od strane Đorđa Todorovića, ali ni u jednom trenutku nisu spomenuli da je citirao izveštaj REM-a iz Luksemburga to ni u jednom trenutku nisu rekli. Ko ih je kaznio uzgred? Dakle, to su prećutali, a sve drugo su rekli.

Sada dolazimo do poslednje vesti koja kaže – kolona više ne ćuti i to je slika sa jednih od protesta, nezadovoljstvo i dalje raste. Da, oni podižu nezadovoljstvo, oni namerno generišu nezadovoljstvo da bi uradili nešto što veći broj ljudi doživljava kao pokušaj obojene revolucije u Srbiji. To jeste njihova ideja. Jeste ideja da se izazove građanski rat.

Na kraju još jednom ću citirati ono što su danas objavili u jednom od svojih dnevnika, u „Danasu“ – očigledno su Vučiću karijere Vulina i Gašića mnogo važnije od mira u Srbiji. Prema tome, mi možemo da biramo ili će ostavke ili smene Gašića i Vulina ili mir u Srbiji. E neće biti smena pod pritiskom, a mir će u Srbiji biti. Hvala.

PREDSEDNIK: Hvala.

Ovo je ujedno bilo i kompletno vreme svih poslaničkih grupa.

Pošto na listama više nema prijavljenih za reč, pre zaključivanja jedinstvenog pretresa, pitam da li žele reč predsednici, odnosno predstavnici poslaničkih grupa, bilo ko ko nije iskoristio pravo po članu 96.?

Biljana Đorđević, izvolite.

BILjANA ĐORĐEVIĆ: Zahvaljujem.

Najpre, bilo mi je jako interesantno da slušam diskusiju danas. Više puta se čulo nešto o tome kako mi navodno ovde u Narodnoj skupštini vršimo nekakav pritisak na članove Saveta REM-a kao da mi nemamo kontrolnu funkciju i kao da gospoda poslanici koji ovde imaju mnogo više mandata od mene, meni je ovo prvi put i nema ni godinu dana kako sam narodna poslanica, ne znaju da u Zakonu o elektronskim medija piše, možete da proverite, član 8. i član 16. kako se biraju članovi Saveta REM-a i kako se smenjuju. Neću to da govorim, možete i sami da čitate. To bi verovatno trebalo da znate. Dakle, nije reč o vršenju pritiska, reč je o kontroli. Na to apsolutno imamo pravo, to je naša dužnost, ako niste znali.

Druga stvar, bilo je pitanja kako to sad neki ovde ljudi znaju šta se dešava u rijalitijima ako ih ne gledaju, stvarno ne mogu da govorim u ime mojih kolega i koleginica, ali recimo čitam izveštaje različitih instituta za istraživanje medija, uključujući naučne radove sopstvenih kolega i koleginica na Fakultetu političkih nauka. To je tema već jako dugo, tako da tu možete da nađete vrlo zanimljive primere koji su tu ne zato da ih mi ovde koristimo, ali nažalost došlo je do toga, nego da baš ukažu na različite nivoe govore mržnje, diskriminacije koji se očito kod nas promovišu.

Ovde je takođe pomenuta jedna narodna inicijativa, potpisalo je 42.852 građanina koji su tražili da se ograniči emitovanje rijaliti programa i da se obezbedi pola sata dečijeg programa ili pola sata programa za maloletna lica na nacionalnim frekvencijama, što u današnjem pravilniku nije slučaj. Zato možemo da imamo ove bizarne situacije. Čuli smo od kolega, čitali su one nule, 0,01% na Pinku ili Hepiju dečijeg programa, naučnog programa 0,17%, dokumentarnog 0,02%. Genijalne, vrlo ohrabrujuće kvote koje govore o tome kako se nagrađuje ovakva dodela našeg nacionalnog dobra, komercijalnim medijama i za šta ga oni koriste.

Zato mi je jako važno da u ovom trenutku podsetim građane da nacionalne frekvencije o kojima odlučuje i koje dodeljuje i koje onda monitoriše Savet REM-a jesu nacionalno dobro i REM bi trebalo da bude regulatorno telo za elektronske medije, ali ono se pokazuje kada je reč o ovim korisnicima nacionalnih frekvencija kao neregulatorno telo pa razmišljam da ga danas malo zovem drem, a ne REM, jer ono ne reguliše ono što bi trebalo da reguliše nego da reguliše sa ciljem zapravo ubijanja medijskog pluralizma i sa ciljem dezinformativnog programa koji se promoviše pogotovo ne televizijama Pink i Hepi.

Takođe, moram da kažem isto tako da sam imala prilike da čujem da ovaj izveštaj koji je pred nama iako predsednik Skupštine kaže da mi zapravo glasamo o nekom zaključku, a u zaključku piše da glasamo o izveštaju, da ga treba usvojiti, tako da je to malo neobično, ali hajde da uzmemo da je to tako.

Dakle, taj Izveštaj nije čak ni bio pred članovima Saveta REM-a. Oni ga nisu ni usvojili. Zaista je vrlo upitno kakav je to dokument. Međutim, ja sam ga čitala i, kolege su ga čitale, ali baš i nema mnogo sadržaja. Jako je taško samo o njemu govoriti, osim da ponovo čitamo te podatke - 0.01% dečijeg programa.

Ono što je moj omiljeni deo Izveštaja i što takođe daje dokaz zašto, prosto, članovi Saveta REM-a kontinuirano nisu čuvari našeg nacionalnog dobra i zašto bi morali da podnesu ostavke ili da budu smenjeni ili da ih mi smenimo, što ne možemo sada po ovoj tački dnevnog reda, ali možda možemo neki drugi put, jeste kada oni kažu da se, recimo, na TV „Hepi“ dokumentarni i naučno-obrazovani program emituje u trajanju od tri do šest minuta, ali da povremeno postoje relativno duža gostovanja kompetentnih osoba koja bi govorila o kulturi, tradiciji, istoriji ili sopstvenoj karijeri, pa bi se ovi sadržaji onda mogli svrstati u kulturno-umetničke. Dakle, moglo bi, prosto, ako nam zatreba da to tako pretvorimo u nešto više.

Na primer, ja očekujem da u sledećem Izveštaju pročitamo da je, recimo, gostovanje dr Vladimira Orlića na TV „Pink“ bude predstavljeno kao naučni program. Mislim da bi to bilo u skladu sa ovim zaključkom.

Dakle, REM se uopšte ne bavi kvalitetom programskog sadržaja, već iznalazi načine da opravda velike komercijalne televizije, koje su opet i u službi režima.

Takođe, REM, i to je drugi razlog zašto članovi Saveta REM-a treba da podnesu ostavke ili budu smenjeni, relativizuje nasilje i svoju odgovornost za njega i u ovom Izveštaju i u nastupima, pogotovo predsednice Saveta REM-a. U ovom Izveštaju se priznaje da npr. proizvođači rijaliti programa podstiču ekstremna nasilna ponašanja zbog procene da to u najvećoj meri privlači publiku i doprinosi gledanosti, te da regulatoru nije uvek lako da prepozna da li je reč o stvarnom ili glumljenom nasilju.

Zamislite, kako li je tek gledaocima, ako to nije lako da prepozna regulatoru? Dakle, šta gledaoci o tome misle? Da li zaista neko od njih misli da je u pitanju gluma ili zaista nešto što sva istraživanja sa medijskih studija pokazuju da izloženost i uticaj nasilja u medijima je u direktnoj vezi sa nasilnim ponašanjem u stvarnom životu.

Međutim, tvrdnje da smo mi toliko nasilno društvo i da, prosto, onda mediji samo to prepoznaju, pa nam daju ono što želimo, nisu tačne i o tome svedoče brojni građani koji godinama prepoznaju nasilje i prijavljuju sadržaje koje ugrožavaju javni interes, šalju prijave REM-u, ali ih REM tretira kao obaveštenja, odbacuju kao neuredne, čeka da prođu nekakvi rokovi, ne daju adekvatna obrazloženja. Sam ne koristi svoje mogućnosti da nešto prijavljuje po službenoj dužnosti.

Takođe, da mi nismo interiorizovali nasilje u potpunosti, govori ogroman broj građana koji izlazi na proteste Srbija protiv nasilja, što će učiniti i u subotu, 3. juna, u 18 časova ispred Narodne skupštine.

Treći razlog zašto bi članovi Saveta REM-a morali da podnesu ostavke jeste da je REM politički pristrasno telo. O tome dovoljno svedoči primer da je, recimo, reagovalo saopštenjem za emisiju „Decenija vlasti“ na televiziji N1, ali je potpuno žmurilo pred spotom protiv Olivera Ivanovića, nakon čijeg emitovanja je on ubijen.

Savet REM-a radi, s jedne strane, za SNS i to je vrlo očigledno. Vidi se iz tirade članova Saveta REM-a protiv opozicije, posebno predsednice Olivere Zekić, pravdanja medija koja krše kodekse, regulaciju i zakone, ali svakako i za interese, velike ekonomske interese onih koji su vlasnici ovih komercijalnih medija.

PREDSEDNIK: To bi bilo kompletno preostalo vreme za ovlašćenog predstavnika.

BILjANA ĐORĐEVIĆ: Dakle, dragi moji sugrađani, ovde neko zarađuje na tome što vas laže, koristi nešto što je naše na način da nas medijski zagađuje i na tome zarađuje. To su sve razlozi da ovi članovi Saveta REM-a podnesu ostavke ili budu smenjeni.

Zahvaljujem.

PREDSEDNIK: Ukoliko dođe do toga da bude primenjena ova metodologija koju ste predložili, siguran sam da će ovih sedam i po minuta biti tretirano kao program za decu.

Pravo na repliku, Milenko Jovanov.

MILENKO JOVANOV: Mi smo čuli ponovljene zahteve koji apsolutno ne mogu da stoje ni u jednom demokratskom društvu. Dakle, u diktaturama bi ovo bilo previše šta se traži.

Dakle, oni hoće da urede sve medije, da mediji funkcionišu onako kao njihove političke stranke kažu. Na medijima će da gostuju oni koje oni odrede. Onaj ko gostuje, ima da govori ono kako oni hoće. U Skupštini će da se nastupa onako kako oni kažu itd. Pa, dajte, onda propišite to kao u… Ja ne znam, takva država i ne postoji. Dakle, imali smo različite diktature u istoriji, ali to… Evo, i ovde smo imali diktaturu komunističke partije, ni u komunističkoj partiji to nije moglo. Dakle, ni u to vreme Titove Jugoslavije to nije moglo.

Ono što oni hoće da propišu, to nema D od demokratije i nema S od slobode. To je sve suprotno slobodi za koju se deklarativno zalažu. To je kompletno koordinisano i kontrolisano javno mnjenje, onako kako ga hoće predstavnici liberalne kvazi elite.

Dakle, ima da slušate, Srbi, da ste genocidni narod, ima da slušate da ste najgori, ima da vam kažu da vam ne treba crkva. Ima i vama, braćo muslimani, da kažu da ne trebaju džamije. Dakle, svi smo mi konzervativni, loši. Imamo jedno novo doba, koje ne treba da ima ništa tako slično. Prema tome, to je jedna potpuno neverovatna situacija, ali to hoće, to traže.

U toj situaciji nama će biti zabranjeno čak i da odgovorimo. U toj slobodi nama će biti zabranjeno čak i da kažemo da se ne slažemo sa tim, jer ćemo biti proglašeni odvratnim, prljavim, primitivnim itd. E to je ono što nam nude.

Takvu Srbiju nećemo i takva Srbija se neće desiti, osim ako narod za to bude glasao na izborima, onda, šta ćemo, pa moramo.

Ja samo jedno pitanje postavljam, pošto sam cele nedelje od strane njihovih medija i od strane njihovog šefa optuživan, jednog od šefova iz malog veća, optuživan kako spremam nerede za petak, iako ništa nisam rekao o neredima u petak. Sami su izmislili. Šta ću ja sad sa neredima? Ja zakazao nerede za petak, a protest u subotu? Kako sad? Kada da dođu ovi za nerede?

Pa, kako vas, bre, nije sramota da se takvim stvarima bavite? Kako vas nije sramota da na takav način crtate metu i meni i mojoj porodici?

Vi da pričate o tome kako ste ugroženi? Koje sam ja to… Ja sam odgovoran sa Mladena Obradovića? Ja sam odgovoran za ljude koji se pojavljuju na vašim mitinzima? Ja sam odgovoran za to što palite ljude nedelju dana pred svaki miting i onda vam dođu da realizuju ono što im tražite, a vi im kažete – e pa sada ne može, došli smo da šetamo?

Povedite računa kakve im poruke šaljete, pa nećete imati problema na sopstvenim skupovima.

Hvala vam.

PREDSEDNIK: Hvala.

Rekoh vam danas, ne znam da li ste čuli, i urednik ovog Šolakovog tabloida „Nova“ je danas poslao poruku – vidimo se u petak.

Reč ima Boško Obradović.

BOŠKO OBRADOVIĆ: Poštovani građani Srbije, naveli smo dovoljno veoma konkretnih razloga iz samog izveštaja REM-a, da nakon ovog našeg zasedanja svako ko ima iole čast i morala, a sedi u Savetu Regulatornog tela za elektornske medije, bi trebalo da podnese ostavku.

Pre svega, nakon svega što se desilo u Srbiji, nakon urušavanja kompletnog sistema vrednosti, nakon razvaljivanja našeg medijskog sistema, nakon promovisanja svega naopakog i nakaradnog na televizijama sa nacionalnom frekvencijom, nakon svih negativnih kampanja protiv svakoga ko drugačije misli od ove vlasti, vreme je za odgovornost.

Prvi koji treba da ponesu odgovornost jesu upravo članovi Saveta REM-a, koji ili moraju sami podneti ostavke ili moraju biti smenjeni.

Drugi koji treba da podnesu odgovornost su režimski mediji, pre svega TV „Pink“ i dnevni list „Informer“, koji su apsolutno najveći zagađivači i trovači medijske scene Srbije.

Na trećem mestu, da ne zaboravimo, ostali su nepravedno zapostavljeni svi ministri kulture i informisanja u vašim vladama u prethodnih 11 godina, koji su i te kako odgovorni za stanje u medijima u Srbiji.

Konačno, moramo zatražiti i odgovornost kompletne vlasti koja već 11 godina ima apsolutnu vlast u Srbiji i zato je sada vreme i za apsolutnu odgovornost, kako objektivnu, tako i subjektivnu.

Baškarili ste se na vlasti punih 11 godina. Došlo je vreme da odgovarate za sve što ste radili loše, a posebno za ono što uopšte niste radili, a trebalo je da uradite, kao što je recimo kontrola ovakvih nenormalnih medija koji su se namnožili u Srbiji pod vašom vlašću.

Ali, nisu to neki mediji koji tako eto odjednom su se pojavili, niko ne zna odakle oni potiču i kakve oni veze imaju sa vama. To su lični prijatelji predsednika dosadašnjeg Srpske napredne stranke. To su članovi njegovog medijskog tima, to su njegovi propagandni centri.

Po svedočenju Stanislave Pak, člana glavnog odbora SNS, savetnika za medije osnivača i prvog predsednika SNS Tomislava Nikolića, upravo je Aleksandar Vučić bio i još uvek jeste urednik svih režimskih medija u Srbiji. To nisam rekao ja, već član SNS i savetnik Tomislava Nikolića. Obratite pažnju na ono što priča neko ko vam je bio donedavno veoma blizak.

Ono što bi bilo najispravnije da je za ovu tačku dnevnog reda u ime REM-a ovde bio Aleksandar Vučić lično, kao urednik svih režimskih medija da odgovara na pitanja narodnih poslanika. To bi bilo najispravnije za funkcionisanje ove naše sednice.

Međutim, Aleksandar Vučić ima preča posla od stanja srpskog naroda na Kosovu i Metohiji ili ove naše rasprave o odgovornosti za tragedije koje su nam se nedavno desile, pa je danas izabrao kao prioritet u svom vođenju države Srbije sa mesta predsednika Republike susret sa Vladimirom Zelenskim u Moldaviji, na granici sa Ukrajinom. I taj stisak ruke između Zelenskog i Vučića verovatno večeras neće prikazati nijedan režimski medij, pa sam evo želeo da obavestim građane Srbije o tom srdačnom susretu između najvećeg ruskog neprijatelja u ovom trenutku Vladimira Zelenskog i Aleksandra Vučića.

Međutim, ono što Aleksandar Vučić u izjavama za medije nije bio spreman da posvedoči, jeste o čemu su razgovarali Vučić i Zelenski. Da li o tome kako ratovati protiv Rusije, da li o tome kako manipulisati sopstvenim narodom za interese zapada, da li o tome kako služiti interesima NATO-a u ratu protiv Rusije i šta nas čeka posle ovog istorijskog susreta između Zelenskog i Vučića?

Podsetiću vas da se Vučić u nekoliko navrata poslednjih meseci hvalio kako Vladimira Putina nije ni čuo, ni video već više od godinu dana, ali je video Zelenskog i za njega ima vremena, ali za Putina nema vremena. To vam je slika aktuelne vlasti i njenog lažnog rusofilstva, kao i lažnog patriotizma, kao i svega drugog lažnog u aktuelnoj vlasti.

Konačno, ono što je u svoje vreme rekao urednik svih medija u Srbiji, Aleksandar Vučić, na pitanje Milomira Marića – kako ćemo da radimo sada pred „Ćirilicu“, a Aleksandar Vučić je rekao istorijsku rečenicu – „Parovi“, ja, pa „Parovi“. I to je slika Srbije, „Zadruga“, Vučić, pa „Zadruga“. „Zadruga, Vučić, pa „Zadruga“. To vam je slika kompletnog medijsko-političkog sistema u Srbiji.

Zaista, kada pogledate vaše medije i vašu vlast, kao da ne postoji ništa drugo u ovom narodu, u ovoj državi, nikakav drugi sistem vrednosti, nikakva druga politika, nikakva druga prosveta, nikakva druga kultura, izuzev „Zadruga“, Vučić, pa „Zadruga“.

U tom smislu, ja sam davno rekao, a vreme je da to na kraju ove naše rasprave o REM-u i ponovim, vladajući režim će više braniti „Pink“ i „Informer“ nego Kosovo i Metohiju. Ova vlast ne može dan da opstane bez „Pinka“ i „Informera“. Ova vlast više brine o Željku Mitroviću i Draganu J. Vučićeviću nego o Srbima na Kosovu i Metohiji.

Ova vlast, za razliku od narodnog poslanika Srpskog pokreta Dveri, Ivana Kostića, koji je jedini uz kolegu Marka Ristića iz Srpske stranke Zavetnici ovih dana bio na Kosovu i Metohiji sa našim građanima, da im pruži podršku, da bude sa njima, za razliku od vas koji ste ostali u Beogradu da branite Željka Mitrovića i Dragana Vučićevića, jer su oni vaše svetinje, jer su oni za vas srce Srbije, jer su oni za vas smisao vašeg političkog života i opstanka. Zato ste vi spremni da po svaku cenu, da po cenu života branite Željka Mitrovića i Dragana J. Vučićevića, a Kosovo i Metohija, šta bude.

Zato ste vi spremni da se nalazite sa Zelenskim, da gurate prst u oko Vladimiru Putinu i Rusiji i konačno pokažete vaše pravo lice.

Zato je važno da večeras na vašim režimskim medijima građani Srbije vide taj stisak ruke između Vučića i Zelenskog, tu NATO agendu koja je ovih dana u Moldaviji, opkoljava Rusiju i ratuje protiv Rusije.

PREDSEDNIK: To je bilo kompletno vreme ovlašćenog predstavnika.

Pravo na repliku, izvolite.

MILENKO JOVANOV: Da zanemarimo još jednu tezu o slobodi koja će biti izborana zabranjivanjem svega onoga što se ovome ne sviđa. Kao što vidite, nema nikakve razlike između njega i ovih koji šetaju.

Možemo primetiti još jednu interesantnu stvar. Vidite, veliki borac za Kosovo sa Dedinja kaže ovako, prvo je pričao o ne znam ni ja čemu, o zabrani svega i svačega, pa je onda pričao o Vučiću, pa je pričao o Zelenskom i Putinu, e onda ide sveto Kosovo. To je otprilike redosled. Pri tom, sveto Kosovo, kao i uvek, na kraju jedan minut, čisto da se zapljune, da on s Dedinja to najbolje brani, jer s Dedinja se Kosovo najbolje brani, a sve ostalo nije toliko ni važno.

Ima ovde još jedno drugo pitanje. Vidite, ovo je jedan deo tog hibridnog rata kome prisustvujemo, za koji su upravo ruski mediji i ruski predstavnici rekli da je hibridni, a pogledajte sada drugi deo hibridnog rata. Kaže kolega sa protesta, malopre što je govorio - ko je za Rusiju, taj je za Vučića, jer iza Vučića stoji lično Putin. Kaže onaj advokat čuveni Čedomir Stojković.

Sad gledajte. Pogledajte vi kakvu oni situaciju prave. Ovo mi je jako važno zbog građana da vide. S jedne strane idu napadi – izdali ste, pazite, izdali ste Rusiju, kao da smo mi Rusi, pa možemo da izdamo Rusiju, ali hajde, nema veze. A sa druge strane kažu – ne, ne, ne, vi se još gori Rusi od Rusa, vi niste mali Rusi, vi ste najveći Rusi, isto ono što govori i Kurti. I sad, pogledajte, dovode nas u potpuno neverovatnu situaciju, šta god da uradite, vi ste krivi. Potpuno šizofreno. I njih dvojica će da šetaju, sad samo ne znam da li u petak i subotu, zajedno, ruku pod ruku, podele kišobran, Čedomir Stojković, Boško Obradović, pravac šetnja i ponovo da blokira Predsedništvo, kao što je pokušao da ga blokira 2018. godine, kad je terao ljude da kamionom gaze, izbaci ga iz kamiona ako neće da tera preko policije. Jel tako bilo? Tako je bilo, jer to je velika borba protiv nasilja, gazite ljude kamionom, a onaj ko neće, izbaciš ga iz kamiona.

Prema tome, mi prisustvujemo konkretno jednom vrlo ozbiljno pripremljenom hibridnom ratu protiv naše zemlje. Kao što vidite, svi u tome učestvuju, i levi i desni, i lažni nacionalisti i pravi građanisti, ali sam uveren da je Srbija dovoljno jaka da pošalje svima poruku da obojene revolucije, ma kojim bojama bile bojene, u Srbiji više proći neće. Hvala.

PREDSEDNIK: Zahvaljujem.

Inače, najtragičnije u celoj situaciji nije ko koga voli. Ima pravo da voli ko hoće i Rusiju i ko hoće Ukrajinu, sve je to u redu. Ali, tim kamionom nisu hteli da gaze ni rusku, ni ukrajinsku, nego srpsku policiju. To je najveći problem.

Ima nekoliko prijava, sigurno ima povreda Poslovnika.

Izvolite.

BORKO PUŠKIĆ: Uvaženi predsedavajući, ukazujem na povredu Poslovnika član 106. govornik može da govori samo o tački dnevnog reda.

Nije tema sednice ni Zelenski, niti je tema…

PREDSEDNIK: O tome je govorio vaš predsednik poslaničke grupe.

BORKO PUŠKIĆ: Dozvolite, samo da završim.

Dakle, nije tema…

PREDSEDNIK: Molim vas, da čujemo narodnog poslanika Puškića, koji negoduje zbog ponašanja svog šefa poslaničke grupe.

BORKO PUŠKIĆ: Jeste li se smirili? Jeste li mirni?

Ovo je bio otprilike aplauz za Aleksandra Vučića za susret sa Zelenskim i to mi je jasno, ali mi nije jasno…

PREDSEDNIK: Za ovo sad što ste vi rekli, za to ste dobili aplauz.

BORKO PUŠKIĆ: Ali, nije mi jasno kako uvaženi kolega Milenko Jovanov ne može da spomene ceo dan da je Siniša Jeftić… (Isključen mikrofon.)

PREDSEDNIK: Znači ovako, vi ste se javili da protestujete protiv Boška Obradovića, jel tako?

(Narodni poslanici SNS dobacuju iz klupa.)

Jel tako, gospodine Puškiću, da protestujete zbog ponašanja Boška Obradovića a onda da to iskoristite da replicirate Milenku Jovanovu?

Svašta smo mi imali u ovoj sali i u prethodnim sazivima i u ovom sada, ali ovo ne pamti niko.

Dobro. Vi znači niste hteli po Poslovniku?

(Boško Obradović: Replika.)

Dobro, sledeći, znači, kao ovlašćeni.

NIKOLA DRAGIĆEVIĆ: Poštovane kolege, približili smo se kraju diskusije po tački dnevnog reda koja se tiče izveštaja o radu REM-a. Smatram da je ovaj Izveštaj bio odlična prilika da narodni poslanici u Narodnoj skupštini govore, ne samo o konkretnim delovima i o činjenicama koje se nalaze u ovom izveštaju, već o celokupnoj situaciji u srpskim medijima. Umesto toga ovako važnu temu uspeli smo da svedemo na međusobna prepucavanja, podelivši se u dva tabora - na one koji podržavaju "Pink" i one koji podržavaju N1.

Koliko je ova tema važna za vas predstavnike vladajućeg režima pokazali ste time što ste za izvestioca Odbora za kulturu i informisanje ovlastili, ni manje ni više, Nebojšu Bekareca. Danima tražite od nas da se držimo dnevnog reda. Sa kim ja treba da polemišem o Izveštaju o radu Regulatornog tela za elektronske medije? Sa vama, gospodine Orliću ili sa Nebojšom Bakarecem, onim koji u slobodno vreme uređuje naslovnice dnevnog lista "Informer"?

Kada smo inicirali sazivanje ove sednice sa ovim i ovakvim dnevnim redom, nadali smo se jednoj argumentovanoj i civilizovanoj raspravi. Umesto toga, vi ste, gospodo, ovu tačku dnevnog reda uspeli da do kraja obesmislite međusobnim prepucavanjem i pričamo o tome kod je bacio prvi kamen. Ovu diskusiju sveli ste na priču o "Pinku" i o N1, na priču o opozicionim i režimskim medijima. Da, vi, prvenstveno vi zato što vi kao vlast snosite mnogo veću odgovornost od nas.

Za razliku od velike većine vas, ja ovde nisam stipendista ni "Pinka", a ni N1. Ja sam predstavnik Srpske stranke Zavetnici, jedne državotvorne i odgovorne političke organizacije koja nikada nije bila deo niti ove vlasti, niti bilo koje prethodne, a nikada nije bila deo ovog trulog sistema, stranke koja ne duguje nikome ništa.

Za razliku od svih vas ovde, ja nemam obavezu da branim interese niti jedne, niti druge strane. Ako hoćete moje iskreno mišljenje, ja verujem da između te dve zaraćene strane i ne postoje mnogo velike razlike.

U prilog ovome što govorim ide činjenica da ni jedan, ni drugi medij o kojima danas raspravljamo ovde o najvažnijim državnim i nacionalnim pitanjima, a to je pitanje Kosova i Metohije, gde se ovih dana sprovodi poslednja faza okupacije severa naše južne srpske pokrajine, ne izveštavaju na objektivan i odgovoran način, ni jedni, ni drugi.

U momentima kada je neophodno da se glas državotvorne opozicije čuje jače nego ikada, vrata tih televizija zatvorene su za predstavnike Srpske stranke Zavetnici. Ne samo vrata tih medija, nego i vrata ove Narodne skupštine.

Želim da podsetim vas, predsedavajući, kao i sve svoje kolege, ali i građane Srbije, da smo pre više od mesec dana dobili vaše obećanje da ćemo imati prilike da učestvujemo u jednoj posebnoj sednici o Kosovu i Metohiji. Smatram da je sada vreme za tu i takvu sednicu i pozivam vas da održite obećanje koje ste dali pre mesec dana.

Pošto ste već, gospodo, temu ove sednice sveli na prepucavanje i priču o tome koja je televizija slobodnija, evo onda prilike svima da nam objasnite, da nam kažete koliko puta u poslednjih godinu dana su predstavnici Srpske stranke Zavetnici imali prilike da gostuju na televizijama koje tako grčevito branite. Imate priliku da nam objasnite koliko puta, samo ovog meseca, su kvazianalitičari opšte prakse, oni koji spavaju u televizijskim studijima raznih televizija sa nacionalnom frekvencijom i bave se svim mogućim temama, od kovida, rata u Ukrajini, Kosova i Metohije, vremenske prognoze, u svojim bajnim opširnim analizama imali priliku da napadnu Srpsku stranku Zavetnici.

Takođe, imate priliku da nam objasnite i kako je poslednji Šešeljev samuraj Nemanja Šarović, perjanica velikosrpske politike, kako ti mediji prozapadni vole da ga nazovu, postao od državnog neprijatelja glavna zvezda prozapadnih medija. Ovih dana se sponzorišu njegovi intervjui, poziva se po nekoliko puta u televizijske emisije, a samo da bi napadao Srpsku stranku Zavetnici i državotvornu opoziciju. To vam je, gospodo, stanje u srpskim medijima, upravo to. U danu kada je počela skupštinska rasprava o REM-u, taj isti REM je dodelio televiziji "Informer" dozvolu za emitovanje televizijskog programa, istom onom "Informeru" koji je na svojim stranicama objavljivao intervjue sa višestrukim osuđivanim silovateljem, koji je na svojim naslovnicama nekoliko desetina puta plašio građane Republike Srbije pričama o izmišljenim atentatima na državne funkcionere, širio paniku itd.

Zato vam je, gospodo, važno da ovu raspravu obesmislite, da je banalizujete i da je pretvorite u poligon za najniža politikanska prepucavanja i tu vam se, gospodo, završava svaka priča i o REM-u i o medijima. Laku noć.

PREDSEDNIK: Reč ima Nebojša Bakarec.

Samo kratko, molim vas. Izvolite.

NEBOJŠA BAKAREC: Hvala vam, poštovani predsedavajući.

Ja ću biti vrlo kratak. Zaključno, i ako se nastavi ova tačka, mislim da se više neću javljati, ali mislim da je ovo kraj.

Samo ću ponoviti, pošto sam u ovih šest, sedam, osam dana bio izložen uvredama. Naš predsednik, jer to je najbolji lek, je ponavljao i njemu nikada nije bio problem da ponavlja uvrede koje dolaze iz opozicije. Moram da citiram šta mi je sve bilo rečeno ovih dana, i to u plenumu: "Bolesnik, jadnik, monstrum". Kad sam prolazio liftovima, u restoranu, hodnicima, znači poslanici opozicije su mi dobacivali. Meni to nije problem da ponovim, ponoviću uvek, dakle: „Ćopavi, sakati, nakaza, troprsti, Bog te kaznio, ustašo, Bog te obeležio, nacisto i prljavi Jevrejine“. Nikad neću imati problem sa tim i uvek ću to ponavljati, ali, dakle, ima mnogo važnijih stvari.

Da zaključim, ponudili smo opoziciji dijalog, opozicija odbila dijalog. Ponudili smo opoziciji izbore, opozicija neće izbore. Tražili su ovu sednicu, sve smo ispunili. Tražili su Izveštaj REM-a, nisu hteli da raspravljaju o Izveštaju REM-a, raspravljali su najviše o traženju glave Vučića, smeni Vučića, njegovom odlasku itd.

Mi smo obezbedili da se rijaliti „Zadruga“ više ne prikazuje, opozicija neće da ukine svoj rijaliti „Survajver“. Mi smo kao vlast doneli preko 40 mera u cilju rešavanja krize izazvane tragedijama. Opozicija ima isključivo političke zahteve. Tokom ove sednice, ustanovili smo da opozicija traži rušenje škole „Ribnikar“, mi to ne prihvatamo. Uložićemo sedam miliona evra u rekonstrukciju škole „Ribnikar“.

Deo opozicije traži manje školskih policajaca, mi to ne prihvatamo, dali smo više školskih policajaca. Deo opozicije se protivi meri razoružanja i oduzimanju nelegalnog oružja, mi to ne prihvatamo. Do sada je prikupljeno oko 60.000 komada oružja i bombi i preko dva miliona metaka. Deo opozicije se protivi pooštravanju Krivičnog zakonika u oblasti oružja i kažnjavanju ubica, mi to ne prihvatamo.

Srbija neće stati. Srbija će ići napred. Srbija će da se razvija, Vučić će da je predvodi, državni Vučić. Predsednik Vučić uzdiže Srbiju, gradi Srbiju, leči Srbiju, leči prošlost u sadašnjosti radi budućnosti. Živela Srbija! Hvala vam.

PREDSEDNIK: Pošto je prošlo 18.00 časova, nastavljamo sa radom u utorak u 10.00 časova.

(Sednica je prekinuta u 18.00 časova)